ΚΕΝΤΡΙΚΗ ΕΝΩΣΗ ΔΗΜΩΝ ΕΛΛΑΔΑΣ


1η ΗΜΕΡΑ – 23 ΙΑΝΟΥΑΡΙΟΥ 2014

ΠΡΟΕΔΡΕΥΩΝ (Δ. ΚΑΦΑΝΤΑΡΗΣ): Να σας καλωσορίσω στο θεματικό Συνέδριο της ΚΕΔΕ, που διοργανώνει η Επιτροπή Ηλεκτρονικής Διακυβέρνησης, Εξυπηρέτησης του Πολίτη και Διαφάνειας, με θέμα «Ηλεκτρονική εξυπηρέτηση του πολίτη με διαφάνεια σε μια έξυπνη πόλη».

Ο χώρος επελέγη για δύο λόγους. Ο πρώτος ότι είναι γεωγραφικά το μέσο της χώρας μας, ώστε να υπάρχει προσέλευση από τα στελέχη των Δήμων, αλλά και από τους αιρετούς και ότι η Λάρισα είναι μια προηγμένη ψηφιακά πόλη. 


Αγαπητοί συνάδελφοι, κυρίες και κύριοι, πιστεύω ότι είναι πλέον καιρός η Αυτοδιοίκηση να τρέξει με πιο γρήγορους ρυθμούς, έτσι ώστε να οδηγήσει την κούρσα της χώρας μας, διότι όπως ξέρετε στα θέματα που αφορούν τις νέες τεχνολογίες, η Ελλάδα είναι σε πολύ χαμηλή αξιολόγηση στην Ευρωπαϊκή Ένωση. 


Θα ξεκινήσουμε με τους χαιρετισμούς των καλεσμένων μας, των επισήμων και των ανθρώπων της περιοχής της Θεσσαλίας. Ακολουθεί η ομιλία η δική μου και αύριο έχουμε τρεις θεματικές ενότητες. Η μία είναι οι καλές πρακτικές στη χώρα μας και στο εξωτερικό και εδώ οφείλω να ενημερώσω ότι έχουμε καλέσει και βρίσκεται κοντά μας εκπρόσωπος του Δήμου Βαρκελώνης, που είναι ένας ψηφιακά πραγματικά Δήμος πρότυπο για την Ευρώπη και ομιλητές από πόλεις όπως το Ηράκλειο, η Πάτρα και άλλες. 

Στη συνέχεια έχουμε τη δεύτερη ενότητα που είναι τα προγράμματα τα οποία υλοποιεί η Αυτοδιοίκηση σε συνεργασία με την κεντρική διοίκηση στο κομμάτι αυτό. 


Η τρίτη ενότητα έχει να κάνει με το νέο ΕΣΠΑ 2014-2020, όπου εκεί η ΕΕΤΑΑ και η ΠΕΤΑ, αλλά και το Γραφείο Πρωθυπουργού, θα ενημερώσουν για τις νέες προοπτικές που έρχονται. 


Ένα μεγάλο ευχαριστώ στον Δήμαρχο της Λάρισας και στον Πρόεδρο της ΠΕΔ, που μας φιλοξενούν εδώ και θα ξεκινήσουμε με πρώτο ομιλητή, τον χαιρετισμό, τον Δήμαρχο Κιλελέρ, τον κύριο Ρίζο και Πρόεδρο της ΠΕΔ.

Ρ. ΚΟΜΗΤΣΑΣ: Καλησπέρα σας. Κύριε Πρόεδρε της Επιτροπής Ηλεκτρονικής Διακυβέρνησης της ΚΕΔΕ, κύριοι Βουλευτές, αγαπητές και αγαπητοί συνάδελφοι Δήμαρχοι και Δημοτικοί Σύμβουλοι, αγαπητοί και αγαπητές συνεργάτες στους Δήμους, κυρίες και κύριοι.


Εκ μέρους της ΠΕΔ Θεσσαλίας και όλων των αιρετών της Αυτοδιοίκησης της περιοχής μας, σας καλωσορίζω στη Λάρισα. Εύχομαι και προσδοκώ  μέσα από τις εργασίες αυτού του Συνεδρίου να προκύψουν γόνιμα συμπεράσματα, τα οποία θα μπορέσουμε να αξιοποιήσουμε σε συνέργια με την ελληνική Πολιτεία, για να βελτιώσουμε τη λειτουργία των δομών της Τοπικής Αυτοδιοίκησης και φυσικά την εξυπηρέτηση των συμπολιτών μας. 


Η αδιαφάνεια και η εκτεταμένη διαφθορά που αποτέλεσαν μάστιγα σε ένα ευρύτατο φάσμα σημαντικών τομέων διαχείρισης του δημοσίου βίου, αναμφίβολα συνέβαλλαν, χωρίς αυτό να σημαίνει ότι αποτελούν τη μοναδική αιτία, στη γιγάντωση της οικονομικής κρίσης και της κρίσης αξιών που βιώνουμε σήμερα. 


Οι πολίτες έχουν χάσει την εμπιστοσύνη τους στους θεσμούς. Η συζήτηση λοιπόν περί χρήσης εργαλείων για την ηλεκτρονική εξυπηρέτηση του πολίτη σε ένα περιβάλλον διαφάνειας, μοιάζει να είναι επιτακτική. 


Τα τελευταία χρόνια ο όρος ηλεκτρονική διακυβέρνηση είναι της μόδας στη χώρα μας και ακούγεται από τα χείλη όλων των πολιτικών αρχηγών και από στελέχη της εκάστοτε κυβέρνησης, δίχως ωστόσο να έχουν γίνει σοβαρά βήματα στην κατεύθυνση του να καταστεί η Ελλάδα ένα σύγχρονο κράτος που αξιοποιεί τις εξαιρετικές δυνατότητες της τεχνολογίας και της αμεσότητας που εγγυάται η πρόσβαση στην πληροφορία μέσω του διαδικτύου. 


Σε άλλες χώρες της Ευρωπαϊκής Ένωσης ο πολίτης μπορεί να κάνει το σύνολο σχεδόν των συναλλαγών του με το Δημόσιο μέσω του διαδικτύου και με τη χρήση έξυπνων εργαλείων που εντάσσονται σε ένα ολοκληρωμένη δίκτυο εξυπηρέτησης του κοινού, το οποίο έχουν υιοθετήσει στη λειτουργία τους όλες οι δομές του κράτους και φυσικά οι δομές της Αυτοδιοίκησης. 


Ο Σουηδός, ο Άγγλος, ο Γερμανός, δεν χρειάζεται να μεταβεί για το παραμικρό θέμα στα γκισέ των εφοριών, στα γραφεία των δημόσιων ή των δημοτικών υπηρεσιών. 


Η εξυπηρέτησή του γίνεται μέσα από αυτόματα, έξυπνα και πολλές φορές διαδραστικά συστήματα, τα οποία κάθε δομή προσφέρει με ένα απλό κλικ στο κατάλληλο πεδίο του δικτυακού της τόπου.


Στην Ελλάδα, όπως και με τα περισσότερα, αργήσαμε να αντιληφθούμε τη χρησιμότητα και τις δυνατότητες που προσφέρει η ηλεκτρονική εξυπηρέτηση του πολίτη και οφείλουμε πλέον να επιταχύνουμε τους ρυθμούς μας για να μπορέσουμε να φτάσουμε στο επιθυμητό επίπεδο ενός πραγματικά σύγχρονου κράτους. 


Η κρίση που βιώνει η χώρα μας δεν πρέπει να αποτελέσει τροχοπέδη για την πραγμάτωση του παραπάνω στόχου, αλλά  μια ευκαιρία να τρέξουμε ακόμη πιο γρήγορα και να αξιοποιήσουμε κάθε διαθέσιμο πόρο από τη νέα προγραμματική περίοδο προς τη συγκεκριμένη κατεύθυνση. 


Εκτιμώ ότι κάθε μας προσπάθεια στους Δήμους για την εγκαθίδρυση και την ενίσχυση της ηλεκτρονικής εξυπηρέτησης του κοινού, πρέπει να κινείται σε τρεις βασικούς άξονες. 

Πρώτον, τη βελτίωση της εξυπηρέτησης του πολίτη σε κάθε συναλλαγή που είναι υποχρεωμένος να κάνει με το Δημόσιο και με τους Οργανισμούς Τοπικής Αυτοδιοίκησης ειδικότερα. 


Δεύτερον. Την ενίσχυση της διαφάνειας στη λειτουργία όλων των δομών και την παροχή διεξοδικής ενημέρωσης στους πολίτες για όλα τα ζητήματα που τους αφορούν.


Τρίτον. Τη μείωση του κόστους παροχής των υπηρεσιών και τον περιορισμό της γραφειοκρατίας που αποτελεί πολλές φορές τροχοπέδη στην υλοποίηση επενδυτικών σχεδίων και την ανάπτυξη επιχειρηματικών πρωτοβουλιών.


Βασική προϋπόθεση βέβαια για να λειτουργήσει και στην πράξη ένα έξυπνο σύστημα ηλεκτρονικής εξυπηρέτησης του κόσμου, είναι να έχουν πρόσβαση στις υπηρεσίες του διαδικτύου όλοι οι πολίτες, ακόμα και στα πιο απομακρυσμένα χωριά της ελληνικής υπαίθρου.


Αυτό δυστυχώς μέχρι σήμερα δεν έχει επιτευχθεί, φίλες και φίλοι και μετά λύπης μου σας λέω ότι στην περιφέρεια Θεσσαλίας υπάρχουν πολλές λευκές περιοχές, δηλαδή περιοχές όπου οι πολίτες αδυνατούν να έχουν πρόσβαση στο διαδίκτυο λόγω μη κάλυψης δικτύου από τις εταιρείες που παρέχουν τέτοιες υπηρεσίες. 


Βέβαια σε πολλά σημεία της χώρας υπάρχει πλέον internet λόγω του ότι οι Δήμοι αναγκάστηκαν μετά την εφαρμογή της ηλεκτρονικής συνταγογράφησης από το Υπουργείο Υγείας και προκειμένου να εξυπηρετούνται οι κάτοικοι των χωριών, με δικά τους έξοδα και δική τους πρωτοβουλία να πάνε γραμμές και να δώσουν τη δυνατότητα συνταγογράφησης σε πολλά χωριά. 


Έτσι ξέρουμε ότι η Αυτοδιοίκηση χωρίς να αναδεικνύει το ρόλο της εκεί όπου η Πολιτεία έχει αδυναμία και σε αυτό τον τομέα εμείς στηρίξαμε και στηρίζουμε. 


Όμως υπάρχουν πολλά χωριά που ιδιαίτερα εμένα με λυπεί γιατί πολλοί μαθητές των σχολείων δεν έχουν πρόσβαση στο internet και αδυνατούν να είναι εντάξει στις υποχρεώσεις τους σε διάφορες εργασίες που τους επιβάλλουν να συντάξουν για τις ανάγκες των μαθημάτων που διδάσκονται. 


Πρέπει λοιπόν όλοι μαζί να πιέσουμε ώστε να τρέξει από την ελληνική Πολιτεία από την επόμενη προγραμματική περίοδο, όπως είπα, ένα νέο πρόγραμμα για την ανάπτυξη του διαδικτύου στη χώρα μας, με έμφαση στις αγροτικές και απομακρυσμένες περιοχές και με στόχο μέσα σε πολύ μικρό χρονικό διάστημα να πάψουν να υφίστανται αυτές οι λευκές περιοχές. 


Εύχομαι καλή επιτυχία στις εργασίες του Συνεδρίου μας. Και πάλι σας καλωσορίζω και ευχαριστώ.

ΠΡΟΕΔΡΕΥΩΝ: Ευχαριστούμε τον Πρόεδρο της ΠΕΔ Θεσσαλίας, τον Δήμαρχο, τον κύριο Κομήτσα.

Είναι μαζί μας ο Βουλευτής Τρικάλων και τέως Δήμαρχος, ο κύριος Ταμήλος ο Μιχάλης, όπου τα Τρίκαλα είναι από τους Δήμους που πραγματικά έχουν προσπαθήσει κατά το παρελθόν, αλλά και τώρα, στο κομμάτι της ψηφιακής ενημέρωσης, των τεχνολογιών, της διακυβέρνησης ηλεκτρονικά.


Κύριε Ταμήλο, στο βήμα για ένα χαιρετισμό.

Μ. ΤΑΜΗΛΟΣ: Κύριε Πρόεδρε της ΠΕΔ Θεσσαλίας, κύριε Βουλευτά και Πρόεδρε της Επιτροπής Δημόσιας Διοίκησης της Βουλής, κύριε Βιρβιδάκη, αγαπητοί Δήμαρχοι, αγαπητά μέλη της ΠΕΔ και των  Δήμων, αγαπητοί εργαζόμενοι. 


Είναι πολύ σημαντικό που αυτή τη δύσκολη συγκυρία και την τόσο σημαντική συγκυρία για την Αυτοδιοίκηση, που οδεύουμε προς τις Αυτοδιοικητικές Εκλογές, έρχεται στη Λάρισα ένα σημαντικό Συνέδριο που αφορά την ανασκόπηση θα έλεγα εγώ,  του τι έχουμε κάνει μέχρι τώρα για την ηλεκτρονική διακυβέρνηση και τους Δήμους και τι μέλλει να κάνουμε. 


Και ασφαλώς εδώ θέλω να κάνω με την εμπειρία της προηγούμενης ενασχόλησής μου στην Επιτροπή Νέων Τεχνολογιών της ΚΕΔΚΕ και στην ΚΕΔΚΕ, μια μικρή ανασκόπηση και μια αυτοκριτική. 


Το 2010 είχε δοθεί μια ώθηση στην εφαρμογή νέων τεχνολογιών στους Δήμους. Θυμίζω τα δίκτυα οπτικών ινών που έχουν σκαφτεί στις πόλεις μας, που δυστυχώς μέχρι σήμερα είναι αναξιοποίητα. Δηλαδή φτιάξαμε τότε σε 75 πόλεις της Ελλάδος δίκτυα οπτικών ινών προϋπολογισμού εκατό εκατομμυρίων ευρώ και μέχρι σήμερα δεν βρέθηκε τρόπος να αξιοποιηθούν. 


Τότε είχαν δοθεί δεκάδες έργα στους Δήμους και στη συνέχεια μετά το 2010 από λάθη της πολιτικής τότε ηγεσίας, με την αντικατάσταση του Ειδικού Γραμματέα Ηλεκτρονικής Διακυβέρνησης, του κυρίου Βασίλη Ασημακόπουλου, ο οποίος αντικαταστάθηκε και με τον κύριο Μακρόπουλο, αμέσως κόπηκε το νήμα της συνεργασίας. Το Υπουργείο Ανάπτυξης πλέον δεν μπόρεσε να ακολουθήσει τους ρυθμούς, με αποτέλεσμα το 1.100.000.000 που είχε διατεθεί για το ΕΣΠΑ, για την Ηλεκτρονική Διακυβέρνηση και για την Ψηφιακή Σύγκλιση, να μην έχει απορροφηθεί παρά μόνο το 20% μέχρι σήμερα, 25, και να πάρουν από εκεί 300 εκατομμύρια για να το κάνουν πεντάμηνα. Τα πεντάμηνα που πάνε στους Δήμους τώρα, πρέπει να ξέρετε ότι αφαιρέθηκαν από την Ηλεκτρονική Διακυβέρνηση 300 εκατομμύρια και μπορεί από την ολιγωρία που έχει παρουσιάσει γενικά το Υπουργείο Ανάπτυξης και το Εσωτερικών ως ένα βαθμό, να αφαιρεθούν και άλλα ως το τέλος του έτους. 


Θα μου πείτε, γίνονται πεντάμηνα. Ναι, αλλά αυτός ο στόχος του να κάνουμε τον έξυπνο Δήμο, την ηλεκτρονική διακυβέρνηση, να φύγουμε από τη γραφειοκρατία, χάνεται, πάει πιο πίσω. 


Σήμερα λοιπόν δεν μπορούμε να είμαστε περήφανοι ότι εκεί που είχαμε βάλει μια πρόταση και μια όδευση να συγκλίνουμε τους ευρωπαϊκούς Δήμους, έχουμε μείνει πίσω.


Θα μου πείτε, είναι κακό αυτό; Ουδέν κακόν αμιγές καλού, γιατί τώρα πάμε στην επόμενη γενιά, που πρέπει να σχεδιάσουμε πώς… Δεν θα πάμε σε αυτά που θα κάναμε εδώ και τρία χρόνια. Θα πάμε στο καινούργιο βήμα, που είναι η πιο εξελιγμένη τεχνολογία, η πιο εξελιγμένη μορφή επικοινωνίας των πολιτών. Το καλύτερο επίπεδο επικοινωνίας των πολιτών, που πλέον έχουν εκπαιδευτεί στις νέες τεχνολογίες, στα Google και σε όλα τα πράγματα. Άρα λοιπόν μπορούμε να καλύψουμε το χάσμα με έξυπνες εφαρμογές. Παρ’ όλα αυτά ο στόχος είναι η ηλεκτρονική διακυβέρνηση στην Τοπική Αυτοδιοίκηση. 


Θα σας πω ένα περιστατικό και τελειώνω με αυτό. Το 2003 λοιπόν, ήμουν τότε καινούργιος Δήμαρχος και σε ένα πρόγραμμα, σε ένα ταξίδι που πήγα στην Αυστρία, πήγαμε και επισκεφτήκαμε μια περιφέρεια της Καρίνθια, νότια της Αυστρίας, σύνορο με την Ιταλία. Μας πήγαν εκεί σε ένα πρότυπο κέντρο, όπου τότε είχαν φτιάξει το εξής. Πήραν όλα τα έγγραφα που έχουν οι Περιφέρειες τότε και οι  Δήμοι και τα έκαναν ηλεκτρονικά, τα έβαλαν σε ένα portal και όποιος πολίτης ήθελε να μπει, έμπαινε κατευθείαν εκεί, το συμπλήρωνε επιτόπου στο κομπιούτερ και τελείωνε. Ούτε χαρτιά, ούτε τίποτα. Το ίδιο ένα έντυπο, ήταν ακριβώς το ίδιο για όλους τους Δήμους. Δεν άλλαζε δηλαδή τώρα από Δήμο σε Δήμο. 


Θυμίζω ότι αυτό το προσπαθήσαμε να το κάνουμε και εμείς και μάλιστα στο  Δήμο Ηρακλείου ανατέθηκε να κάνει την τυποποίηση των εγγράφων, περίπου 300 εγγράφων που διακινούν οι Δήμοι για όλες τις δουλειές. Θα σας τα πει αύριο και ο κύριος Μοχιανάκης που είναι εδώ. Σε μια προσπάθεια αυτά τα έγγραφα που είναι τυποποιημένα για όλους τους  Δήμους, να γίνουν ηλεκτρονικά, να μπουν σε ένα portal και ο πολίτης από οπουδήποτε και να είναι, από το σπίτι του, να συμπληρώνει την αίτηση και να μη χρειάζεται να πάει να βάλει σφραγίδες, αριθμούς πρωτοκόλλου και λοιπά. 


Αυτό λοιπόν εμείς δέκα χρόνια μετά δεν μπορέσαμε να το κάνουμε. Είναι το μεγάλο στοίχημα. Πρέπει η Τοπική Αυτοδιοίκηση να χρησιμοποιήσει τις νέες τεχνολογίες, να μπορέσει να κάνει τη λειτουργία των Δήμων ευκολότερη, τη ζωή των πολιτών καλύτερη και την εξυπηρέτηση όλων των φορέων μιας πόλης ακόμη καλύτερη. 


Εύχομαι με το αυριανό Συνέδριο να μπουν οι βάσεις, αφού γίνει μια πρώτη ανασκόπηση, για τον Δήμο του μέλλοντος και πιστεύω ότι όλα τα πράγματα θα πάνε καλά.


Εύχομαι καλή επιτυχία στο Συνέδριο αύριο και όπου μπορούμε να βοηθήσουμε, από οποιαδήποτε θέση μας τάξει ο λαός, θα είμαστε στη διάθεσή σας. 


Ευχαριστώ πάρα πολύ.

ΠΡΟΕΔΡΕΥΩΝ: Ευχαριστούμε τον Μιχάλη τον Ταμήλο, τον Βουλευτή και τέως Δήμαρχο και καλούμε στο βήμα τον τέως Υπουργό και Βουλευτή, τον κύριο Βιρβιδάκη και μέλος της ΚΕΔΕ.

Κ. ΒΙΡΒΙΔΑΚΗΣ: Κύριε Δήμαρχε της Λάρισας και μέλος του Διοικητικού Συμβουλίου της ΚΕΔΕ, κύριε Πρόεδρε της ΠΕΔ Θεσσαλίας, κύριε Πρόεδρε της Επιτροπής Ηλεκτρονικής Διακυβέρνησης, κύριε συνάδελφε στη Βουλή, συνάδελφοι στην Αυτοδιοίκηση, εκλεκτοί προσκεκλημένοι, κυρίες και κύριοι.


Εγώ θέλω καταρχάς να εκφράσω τη χαρά μου που με μια άλλη ιδιότητα εν πάση περιπτώσει, βρίσκομαι ξανά στη Λάρισα και μάλιστα στις εκδηλώσεις ενός Συνεδρίου. Πριν από 9 μήνες ήμουν εδώ με την ιδιότητα του Υφυπουργού του ΕΣΠΑ, όταν συζητούσαμε τον σχεδιασμό του νέου ΕΣΠΑ.


Θέλω να πω ότι, όπως πιστεύω τουλάχιστον, το τελευταίο διάστημα με γρηγορότερους ρυθμούς υπήρξε μια σημαντική βελτίωση και στην απορρόφηση. Να υπενθυμίσω ότι αρχές του 2013 η χώρα μας ήταν στη 16η-17η θέση αν θυμάμαι καλά και τώρα είναι στην 4η. Όμως εκτός αυτού, είναι αυτό το οποίο τόνισε και ο Μιχάλης ο Ταμήλος, ο σχεδιασμός του νέου ΕΣΠΑ, του ΣΕΣ, έτσι ώστε τα σφάλματα τα οποία έχουν γίνει στο παρελθόν στα διάφορα Κοινοτικά Πλαίσια, να μην επαναληφθούν. Ο σχεδιασμός να γίνεται γρηγορότερα, οι απορροφήσεις να είναι καλύτερες νωρίτερα, έτσι ώστε η αξιοποίηση να είναι κατά το δυνατόν καλύτερη.


Είχα την τιμή να είμαι Δήμαρχος σε ένα Δήμο ο οποίος θέλω να πιστεύω ήταν από τους πρωτοπόρους στα θέματα της ηλεκτρονικής διακυβέρνησης. Από ότι τουλάχιστον εγώ θυμάμαι και δεν είναι και πολλά χρόνια που έπαψα να είμαι Δήμαρχος. Η πρώτη ηλεκτρονική μεταδημότευση και από και προς Δήμο, έγινε από το Δήμο Χανίων.


Σε κάθε περίπτωση, πιστεύω και τονίστηκε από τους προηγούμενους ομιλητές ότι οι νέες τεχνολογίες πρέπει να αποτελέσουν το εργαλείο που θα βοηθήσουν την Αυτοδιοίκηση να προχωρήσει. 


Υπηρετώ τώρα από μια άλλη θέση. Την είπε ο φίλος μου ο Μιχάλης. Είμαι Πρόεδρος της Επιτροπής Δημόσιας Διοίκησης, Δημόσιας Τάξης και Δικαιοσύνης  της Βουλής. Αυτό απλά σημαίνει ότι όλα τα νομοσχέδια των Υπουργείων των συγκεκριμένων, δηλαδή Εσωτερικών, Δημόσιας Διοίκησης, Δημόσιας Τάξης, Δικαιοσύνης και οι δύο Γραμματείες των Δημοσιογράφων, περνάνε από την Επιτροπή στην οποία έχω την τιμή να προεδρεύω και η ουσιαστική επεξεργασία των νομοσχεδίων γίνεται εκεί και οι όποιες παρεμβάσεις και των εκπροσώπων των φορέων, γίνονται σε αυτή την Επιτροπή και βεβαίως εκεί είναι πιο εύκολο αν θέλετε να γίνουν αλλαγές και να βελτιώσουν τα νομοσχέδια που κατατίθενται. 


Όπως έχω δηλώσει επανειλημμένα, επιβεβαιώνω και εδώ ότι είμαι στη διάθεση της Αυτοδιοίκησης όπου μπορώ να βοηθήσω μέσα στα πλαίσια αυτής της διαδικασίας και τελειώνοντας να ενημερώσω ότι χθες η Επιτροπή αποφάσισε μετά από αίτημα του Υπουργού Εσωτερικών, του κυρίου Μιχελάκη, να κάνει μια Ομάδα Εργασίας η οποία ταυτίζεται με την υποεπιτροπή του Υπουργείου Εσωτερικών, για να διαμορφώσει την πρόταση για τη βελτίωση του Καλλικράτη. Θα είναι μια διακομματική Επιτροπή η οποία θα λειτουργήσει τους επόμενους μήνες και να διευκρινίσω και κάτι, να μην γίνονται παρεξηγήσεις. Δεν έχει καμιά σχέση με τις εκλογές. Είναι μια Επιτροπή η οποία θα δουλέψει όσο διάστημα χρειάζεται για να λυθούν οι δυσλειτουργίες του Καλλικράτη, τις οποίες ζείτε και αντιμετωπίζετε στην πράξη και εγώ γιατί είμαι ακόμα Δημοτικός Σύμβουλος και εν πάση περιπτώσει πάω στο Δημοτικό Συμβούλιο όσο μπορώ, αλλά και μέσα από την ΚΕΔΕ. Εκεί λοιπόν θα κληθούν όλοι οι εμπλεκόμενοι φορείς, θα ακούσουμε και θα δουλέψουμε διακομματικά, να φέρουμε εκείνη την πρόταση η οποία θα βελτιώσει τη λειτουργικότητα της Αυτοδιοίκησης Α’ και Β’ Βαθμού. 


Καλή επιτυχία στο Συνέδριο. Να είστε καλά. Ευχαριστώ.

ΠΡΟΕΔΡΕΥΩΝ: Ευχαριστούμε τον κύριο Βιρβιδάκη. 


Να καλέσω στο βήμα για έναν σύντομο χαιρετισμό τον εκπρόσωπο του Προέδρου της ΚΕΔΕ, του κυρίου Ασκούνη, που δεν βρίσκεται σήμερα κοντά μας για προσωπικούς λόγους, τον Δήμαρχο της Λίμνης Πλαστήρα και Πρόεδρο της Επιτροπής Οικονομικών της ΚΕΔΕ, τον κύριο Τσιαντή Δημήτρη.

Δ. ΤΣΙΑΝΤΗΣ: Εκλεκτοί προσκεκλημένοι, κυρίες και κύριοι, εκ μέρους του Προέδρου της Κεντρικής Ένωσης Δήμων Ελλάδος, κυρίου Ασκούνη, καθώς και του Διοικητικού Συμβουλίου αυτής, χαιρετίζω την παρουσία όλων σας στο αποψινό μας Συνέδριο. Συνέδριο που αγγίζει ευαίσθητα και κύρια ζητήματα σε ότι αφορά τον εκσυγχρονισμό της λειτουργίας των Δήμων και γενικότερα της δημόσιας διοίκησης, μέσα από σύγχρονα και ευέλικτα εργαλεία ηλεκτρονικής διακυβέρνησης και μέσω νέων τεχνολογιών.


Η πρωτοβουλία αυτή της ΚΕΔΕ μέσω της αντίστοιχης Επιτροπής μιας, μιας ιδιαίτερα κινητικής Επιτροπής, εν όψει και της νέας, της 5ης Προγραμματικής Περιόδου, είναι ιδιαίτερα κρίσιμη, σημαντική και ωφέλιμη. Είναι για εμάς πραγματικά ένα μεγάλο στοίχημα. Είμαστε σίγουροι ότι τα αποτελέσματα αυτού του Συνεδρίου θα μας δικαιώσουν. 


Επ’ ευκαιρίας της αναφοράς του φίλου μας, του κυρίου Βιρβιδάκη, του συναδέλφου, ήθελα να υπάρχει η εξής διευκρίνιση. Εμείς ως Κεντρική Ένωση Δήμων Ελλάδος και ως ΠΕΔ, έχουμε αποσαφηνίσει εδώ και πολύ-πολύ καιρό τι ακριβώς επιθυμούμε ως τροποποιητικές διατάξεις και που αφορά τον Κώδικα Δήμων και Κοινοτήτων. Μας προβληματίζει ιδιαίτερα, μπορεί να είναι βέβαια για ακόμη καλύτερη αποτελεσματικότητα αυτό το οποίο ξεκινά ο κύριος Υπουργός, αλλά εμείς όμως προτάσεις έχουμε καταθέσει εδώ και καιρό. Πιστεύαμε ότι το νομοσχέδιο ως τέλος Ιανουαρίου θα κατατεθεί. 


Ήθελα να διευκρινίσω, Κυριάκο. Άλλο το νομοσχέδιο, άλλο το ζήτημα του Καλλικράτη; Είναι σημαντικό να το ακούσουν οι συνάδελφοι γιατί προβληματιζόμαστε. Ίσως να είναι για καλό. 


Σας ευχαριστώ πολύ.

ΠΡΟΕΔΡΕΥΩΝ: Ευχαριστούμε και καλούμε στο βήμα τον εκπρόσωπο της Ένωσης Γενικών Γραμματέων Ελλάδος, τον κύριο Παπαγεωργίου Αθανάσιο.

Α. ΠΑΠΑΓΕΩΡΓΙΟΥ: Χάριν συντομίας επιτρέψτε μου χωρίς προσφωνήσεις και για την αποφυγή λάθους βέβαια. 


Κυρίες και κύριοι, θα ήθελα πρώτα από όλα να συγχαρώ την ΚΕΔΕ και την αρμόδια Επιτροπή για την πρωτοβουλία να διοργανώσει αυτό το Συνέδριο. Να τους ευχαριστήσουμε θερμά ως Πανελλήνια Ένωση Γραμματέων Τοπικής Αυτοδιοίκησης Ο Κλεισθένης, για την πρόσκληση να παραβρεθούμε και να απευθύνουμε χαιρετισμό και θα ήθελα έτσι μέσα σε πάρα πολύ λίγα λόγια να πω δυο κουβέντες για τον Κλεισθένη και δυο κουβέντες για την ηλεκτρονική διακυβέρνηση. 

Ο Κλεισθένης συμπληρώνει τρία χρόνια φέτος από την ώρα που δημιουργήθηκε και ουσιαστικά αποτελεί ένα επιστημονικό Όργανο και ένα Όργανο τεκμηρίωσης των Γενικών Γραμματέων όλης της Ελλάδος που συμμετέχουν σε αυτό, το οποίο επιθυμεί να προωθήσει τη συνεργασία όχι μόνο μεταξύ των φορέων και των  Δήμων, αλλά και μεταξύ όλων των φορέων της Τοπικής Αυτοδιοίκησης και της Πολιτείας. 


Ουσιαστικά αυτό το οποίο προσπαθεί να πετύχει είναι τις καλές πρακτικές οι οποίες εφαρμόζονται σε διάφορους Δήμους, να τις αποθεματοποιήσει και να τις δώσει ως γνώση και τεχνογνωσία σε όλους τους Δήμους της Ελλάδος. 


Είναι να συμβάλλει στη διάχυση της ενημέρωσης και να επεξεργαστεί λύσεις πάνω στα προβλήματα τα οποία όλους μας απασχολούν στην Αυτοδιοίκηση. 


Σαφέστατα η Αυτοδιοίκηση βρίσκεται αυτή την εποχή σε ένα ακόμα σημείο καμπή. Είναι μπροστά οι εκλογές. Έχουμε τις θεσμικές διευθετήσεις που πρέπει να γίνουν στον Κώδικα Δήμων και Κοινοτήτων και στον Καλλικράτη, ο οποίος επιτρέψτε μου να πω μάλλον απέτυχε έως και τον χρόνο εκλογών να προσδιορίσει επιτυχώς ως νομοθέτημα. Μάλλον και εκεί έξω θα πέσει και αυτό νομοθετική ρύθμιση θα χρειαστεί. 


Θα ήθελα όμως να πω ότι το θέμα της ηλεκτρονικής διακυβέρνησης πρέπει να το δούμε με μεγαλύτερη πληρότητα. Θα πρέπει ουσιαστικά να υπάρχει κεντρική στόχευση. Και για να είμαι πολύ συγκεκριμένος, θα πω ότι τις μέρες που προηγήθηκαν έχει βγει μια πρόσκληση από την ΕΕΤΑΑ για την Ψηφιακή Σύγκλιση, η πρόσκληση 59 και ότι πω δεν αποτελεί κριτική για κανέναν, ούτε παλιότερα, ούτε τώρα. Είναι ένα διαχρονικό σχόλιο.


Η πρόσκληση αυτή προβλέπει έντεκα θεματικά πεδία, έντεκα δυνατότητες δηλαδή, έντεκα λογισμικά. Και λέω εγώ, μήπως θα ήταν πιο εύκολο αυτά τα έντεκα λογισμικά να αγοραστούν από την ΕΕΤΑΑ με διαγωνισμό και τα έντεκα και να είναι διαθέσιμα και τα έντεκα και στους 325 Δήμους; Θα στοίχιζε λιγότερο, θα υπήρχε η ανάγκη μόνο της παραμετροποίησης των λογισμικών αυτών στις δυνατότητες κάθε Δήμου και θα μας βοηθούσε να αξιοποιήσουμε πολύ καλύτερα τα διαθέσιμα κονδύλια. 


Έχω ζήσει προσωπικά γιατί επεξεργάζομαι και τις συγγραφές των προτάσεων, το δράμα της ψηφιακής σύγκλισης, διότι περί δράματος πρόκειται. Όσοι θυμούνται και έχουν ασχοληθεί, το 2010 και το 2011 βγήκαν δύο προσκλήσεις που αφορούσαν όλους τους ΟΤΑ, οι οποίες έπεσαν ατυχώς. Καμία δεν έφτασε στην τελική αξιολόγηση και τίποτα δεν προχώρησε. 


Ουσιαστικά δηλαδή αυτό το οποίο είναι το ζητούμενο σήμερα, είναι να δούμε μέσα από κεντρικές στοχεύσεις καλά σχεδιασμένες, πώς θα δώσουμε τη δυνατότητα σε όλους να συμμετάσχουν σε αυτό που λέγεται ψηφιακός αλφαβητισμός. Δεν μπορούμε να έχουμε ψηφιακά αλφαβητισμένους και ψηφιακά αναλφάβητους. 


Λοιπόν, με κεντρικές πολιτικές, με ενιαιοποίηση, ειπώθηκε, νομίζω είπε και ο κύριος Ταμήλος κάτι, θα πρέπει αυτή τη δυνατότητα να τη δώσουμε σε όλους τους Δήμους. Δεν υπάρχουν Δήμοι δύο ταχυτήτων. 325 είναι όλοι. Σήμερα με αυτό το συμμάζεμα το αριθμητικό, ουσιαστικά μπορεί να γίνουν περισσότερα πράγματα. 

Επίσης έχω σοβαρές αντιρρήσεις και αυτό είναι σε κεντρικό επίπεδο και εμείς σαν Ένωση Γενικών Γραμματέων, καμιά φορά χρησιμοποιώ πρώτο πρόσωπο, αλλά ουσιαστικά εκφράζω και τις θέσεις των Γενικών Γραμματέων, στον κεντρικό σχεδιασμό των προγραμμάτων, στο συναγωνιστικό χαρακτήρα. Το παράδειγμα που έφερα προηγουμένως δείχνει ότι ουσιαστικά ο συναγωνιστικός χαρακτήρας μεταξύ προτάσεων που θα έχουν πληρότητα και χρησιμότητα, δεν είναι, δεν…  πρέπει να απευθύνεται σε πεδία στα οποία όλοι μπορούν να κάνουν κάτι και όλοι μπορούν να συμμετέχουν. Συναγωνιστικός χαρακτήρας μπορεί να εννοείται σε πολύ συγκεκριμένα σημεία, αλλά ουσιαστικά όταν σχεδιάζεις την ανάπτυξη μιας χώρας, δεν σχεδιάζεις μερικώς ανάπτυξη. Βγάζουμε ένα πρόγραμμα για ένα τομέα, ξανά γυρίζουμε στην ψηφιακή σύγκλιση και λέμε ότι από εδώ, όχι στο τελευταίο, την πρόσκληση 59 που απευθύνεται σε όλους τους Δήμους, έχουμε τόσα χρήματα διαθέσιμα και αυτά φτάνουν για δέκα προτάσεις. Μάλιστα, δέκα θα είναι οι τυχεροί. Οι προτάσεις οι καλές μπορεί να είναι εκατό. Όμως εν πάση περιπτώσει όταν υπάρχει κεντρικός σχεδιασμός και όλα αυτά μπορούν να αγοραστούν και να διαχειριστούν κεντρικά, κάτι καλύτερο μπορεί να γίνει. 

Ομοίως ξέρετε πολύ καλά ότι λύθηκε και δεν λύθηκε ακόμα το θέμα της ψηφιακής υπογραφής, το οποίο είναι κομβικό σημείο όταν μιλάμε για ηλεκτρονική διακυβέρνηση και επίσης είμαστε μια χώρα που ακόμα δεν έχουμε ολοκληρωμένο κτηματολόγιο, Εθνικό Κτηματολόγιο και Εθνικό Δημοτολόγιο. Για να προχωρήσεις δηλαδή σε ουσιαστικές πολιτικές, θα πρέπει να έχεις και αυτά τα πράγματα. 


Σαφώς η ενιαιοποίηση είναι λύση, σαφώς θα πρέπει να δούμε με ένα καλύτερο μάτι το σχεδιασμό, έχουμε ακόμα την πολυτέλεια. Σαφώς θα πρέπει να δούμε πώς θα αξιοποιήσουμε καλύτερα και τις ουρές οι οποίες υπάρχουν ακόμα από το προηγούμενο Κοινοτικό Πλαίσιο Στήριξης. 


Σας ευχαριστώ πολύ που με ακούσατε.

ΠΡΟΕΔΡΕΥΩΝ: Ευχαριστούμε τον κύριο Παπαγεωργίου για την σύντομη τοποθέτηση.


Καλωσορίζουμε και τον Περιφερειάρχη Θεσσαλίας, τον κύριο Αγοραστό και κατευθείαν στο βήμα για το καλωσόρισμα, πριν από τον κύριο Τζανακούλη, που είναι και ο οικοδεσπότης Δήμαρχος.

Κ. ΑΓΟΡΑΣΤΟΣ: (εκτός μικροφώνου)

ΠΡΟΕΔΡΕΥΩΝ: Να μπει λίγο στο κλίμα, εντάξει.


Ο κύριος Τζανακούλης και ένα μεγάλο ευχαριστώ για τη φιλοξενία, Κώστα.

Κ. ΤΖΑΝΑΚΟΥΛΗΣ: Καλησπέρα σας. Καταρχάς ζητώ συγνώμη για την αργοπορημένη άφιξη και τη δική μου και του κυρίου Αγοραστού, αλλά αν δεν ξέρετε, στη Λάρισα έχουμε Κοινότητα Ισραηλίτικη και σήμερα είχε την εκδήλωση του Ολοκαυτώματος, την οποία τη γιορτάζει κάθε 27 Ιανουαρίου, αλλά αναλόγως τη μεταφέρει και την είχε σήμερα. Κάνει μια μεγάλη εκδήλωση και ήμασταν εκεί και μάλιστα φύγαμε και πριν τελειώσει, με ότι αυτό συνεπάγεται. Ζητάμε συγνώμη. 


Ήθελα να σας καλωσορίσω καταρχάς στην πόλη μας, στην ιστορική και ωραία Λάρισα και όταν λέμε ιστορική και ωραία το εννοούμε. Για μεν την ιστορία δεν είναι της στιγμής να την αναπτύξω για την εμπεδώσετε, αλλά σας πληροφορώ ότι από τα ευρήματα που υπάρχουν η Λάρισα είναι εδώ σε αυτή τη θέση οκτώ χιλιάδες χρόνια. Είναι από τις παλαιότερες πόλεις του κόσμου. Στην ίδια θέση, με όνομα που μόνο από τη μυθολογία περίπου ξέρουμε πώς πάρθηκε. Κατ’ άλλους ήταν η κόρη του κτήτορα βασιλιά Πελασγού η Λάρισα, κατ’ άλλους από την νύμφη του Πηνειού Λάρισα και μάλιστα υπάρχει και σε νομίσματα και ούτω καθεξής. Αυτό λοιπόν είναι τεκμηριωμένο. Τώρα, το ότι είναι όμορφη, θα το δείτε εσείς.  Θα το δείτε εσείς αυτές τις μέρες που θα μείνετε εδώ και βέβαια αυτό που συνηθίζω να λέω, και αυτό θα το δείτε πιστεύω γιατί τα συνέδρια δεν είναι μόνο για τα συνέδρια, αλλά έχουν και τον κοινωνικό χαρακτήρα, ξέρετε της έχουμε δώσει το σλόγκαν, κλεμμένο από αλλού βέβαια αλλά που της ταιριάζει, the city never sleeps. Είναι από τις πιο ζωντανές πόλεις 24 ώρες το 24ωρο και για τους νυκτόβιους δεν υπάρχει κανένα πρόβλημα. Σας το λέω δηλαδή, μην ανησυχείτε καθόλου. Μπορείτε να περάσετε αρκετά καλά, αρκεί αύριο να είστε στην ώρα σας στο Συνέδριο. 


Θέλω να σας καλωσορίσω στο Δήμο μας και θέλω να σας καλωσορίσω, ευκαιρία να σας τα πω, αγαπητοί συνάδελφοι και άλλοι, και στο ξενοδοχείο μας. Αυτό το ξενοδοχείο είναι του Δήμου Λαρισαίων, ιδιοκτησίας του Δήμου Λαρισαίων. Ήταν η πρώτη δουλειά που κάναμε ως Δημοτική Αρχή τον δεύτερο χρόνο που ξεκινήσαμε, με σύμβαση παραχώρησης, με πάρα πολύ καλούς όρους, πρωτοτυπήσαμε, είχαμε βέβαια και την τύχη να το πάρει η εν λόγω εταιρεία, η Grecotel, που είναι μια από τις καλύτερες εταιρείες στο χώρο της. Πρέπει να σας πω ότι άλλαξε την οικονομία της πόλης στην κυριολεξία αυτό το ξενοδοχείο. Εδώ ήταν το παλιό ΞΕΝΙΑ. Ξέρετε όλοι για τα ΞΕΝΙΑ. Ήταν εδώ το ΞΕΝΙΑ. Κάναμε ανταλλαγή τα οικόπεδα, το πήραμε, είχε έξι bungalows και ένα κτίριο. Έμειναν τα bungalows και το ένα έμεινε όπως ήταν, μπορείτε να το δείτε, γιατί ήταν κατασκευές του περίφημου αρχιτέκτονα Κωνσταντινίδη. Τα άλλα αναμορφώθηκαν. Το κεντρικό κτίριο έγινε ευθύς εξαρχής. Ξοδεύτηκαν αρκετά εκατομμύρια. Ο χρόνος εκμετάλλευσης σχεδόν ο περισσότερος έχει περάσει και βέβαια πρέπει να σας πω ότι η εταιρεία δίνει στο Δήμο και ένα ικανοποιητικότατο ενοίκιο κάθε μήνα. Και έτσι για αυτό το λέω με περηφάνια, ήταν από τα πρώτα που έγιναν. Στη συνέχεια ακολούθησαν και άλλα. Όμως επαναλαμβάνω, είναι ιδιοκτησία του Δήμου Λαρισαίων. 


Τα άλλα μπορείτε να τα δείτε και είμαστε περήφανοι για αυτά που έχουμε στην πόλη. Αν έχετε χρόνο, σας συνιστώ αύριο μόλις βρείτε ευκαιρία, όσοι δεν πήγατε, να πάτε να δείτε το πρώτο Αρχαίο Θέατρο της Λάρισας, που είναι στο κέντρο της πόλης, όλο από μάρμαρο και είναι υπό πλήρη αποκάλυψη. 

Έχουμε τη μεγάλη μας Πινακοθήκη με τη μεγαλύτερη ιδιωτική συλλογή που μας δόθηκε του αείμνηστου γιατρού Κατσίγρα, με χιλιάδες έργα αμύθητης αξίας. Ακόμα μπορείτε να δείτε και έχει και τα έπιπλα του Ερρίκου Σλήμαν, αυτού που βρήκε την Τροία, που αποκάλυψε την Τροία. 

Και πάρα πολλά άλλα και εδώ κοντά, αν θελήσετε κάποιοι ή οι γυναίκες που είναι εδώ μαζί σας, αξίζει τον κόπο να μας πείτε να ετοιμάσουμε να πάτε να δείτε το Λαογραφικό μας Μουσείο. Είναι από τα καλύτερα που υπάρχουν Λαογραφικά Μουσεία. Θα το εγκαινιάσουμε πάρα πολύ σύντομα, αλλά μπορείτε να πάτε να δείτε πράγματα που πιθανόν να μην τα έχετε δει αλλού. Ας πω ένα παράδειγμα που αξίζει τον κόπο. Πέρα που υπάρχει πλήρης αναπαράσταση του Θεσσαλικού Κάμπου με φυσικά αντικείμενα, υπάρχει πλήρες φαρμακείο του πιο προηγούμενου αιώνα στημένο στην κυριολεξία καθ’ ολοκληρία. Δηλαδή έχει πράγματα που δεν τα βλέπεις εύκολα, το Λαογραφικό Μουσείο και είναι λίγο πιο κάτω από εδώ. 

Λοιπόν, να μη συνεχίσω άλλα. Εμείς αρεσκόμαστε να τα λέμε αυτά. Να πω και δύο-τρία πράγματα για το Συνέδριό μας. 
Καταρχάς θα ευχαριστήσω τον Πρόεδρο, τα μέλη της Επιτροπής, τους υπηρεσιακούς παράγοντες της ΚΕΔΕ, που επέλεξαν την πόλη της Λάρισας να γίνει αυτό το Συνέδριο. Εμείς και για αυτά που έχουμε κάνει είμαστε περήφανοι γύρω από την ηλεκτρονική διακυβέρνηση να πω. Έχουμε κάνει πάρα πολλά και ως Δήμος Λαρισαίων και θα σας μιλήσει ο Διευθυντής αύριο, να πει κάποια πράγματα, αλλά και ως ΤΕΔΚ. Πριν γίνει η ΠΕΔ είχαμε την ΤΕΔΚ, η οποία ΤΕΔΚ της Λάρισας συμμετείχε σε πάρα πολλές προσκλήσεις και πρέπει να σας πω εδώ και χρόνια και με τη συνδρομή και του e-Trikala και άλλων συναφών επιχειρήσεων, έχουμε πάρα πολλά Wi-Fi σε επίπεδο Νομού και μέσα στην πόλη και αυτό που είπε ο κύριος Πρωθυπουργός μας βρίσκει εμάς σύμφωνους, γιατί τα παρακολουθούμε. Πέφτουν τόσοι πολλοί πάνω σε κάθε σημείο, που δεν μπορούν να ανταπεξέλθουν σε αυτό. Ήδη εμείς ανταποκρινόμενοι στην πρόσκληση, στείλαμε δεκάδες σημεία της πόλης για να στηθούν και εκεί τα Wi-Fi, για να μπορέσουμε να ανταποκριθούμε στην πολύ μεγάλη ζήτηση. Βέβαια έχουμε κάνει και έχουμε ρίξει πολλά εκατομμύρια στο δίκτυο των μητροπολιτικών ινών, υπάρχουν σχεδόν σε όλη την πόλη και έχουμε συνδέσει τα πάντα. 

Θα σας πω κάτι. Πριν από αρκετά χρόνια, τα πρώτα χρόνια που ήμουν Δήμαρχος, παρακολούθησα ένα Συνέδριο στην Αθήνα για τα GIS. Τα ξέρετε, τα γεωγραφικά συστήματα πληροφοριών. Η εταιρεία που είναι από τις καλύτερες στο αντικείμενο, να μην πω και θεωρηθεί διαφήμιση, είχε φέρει μεταξύ των άλλων, τον τότε Δήμαρχο της Χονολουλού, η οποία Χονολουλού ήταν πρωτοπόρα στα γεωγραφικά συστήματα πληροφοριών και μίλησε στο Συνέδριο στο Χίλτον. Τον παρακάλεσα, έτσι με είχε εντυπωσιάσει γιατί τον παρακολουθούσα, τον παρακάλεσα μόλις τελειώσει το Συνέδριο να έρθει στη Λάρισα και πράγματι ανταποκρίθηκε και κάναμε μία καμπάνια 2 ημερών σε όλο τον νομό και ιδιαίτερα στην πόλη της Λάρισας. Βέβαια επειδή ήμασταν επιφυλακτικοί, κλείσαμε μια αίθουσα, δεν ήταν ακόμα έτοιμο το ξενοδοχείο αυτό, σε ένα άλλο ξενοδοχείο, μικρή, φοβούμενοι μήπως δεν έχουμε κόσμο. Η ανταπόκριση του κόσμου, ανθρώπους που δεν τους πιστεύαμε, απλά το είπαμε στην εφημερίδα και τα λοιπά, ήταν τέτοια που δεν χωρούσε με τίποτα, όχι εκείνη η αίθουσα, ανοίξαμε και άλλες πόρτες και δεν χωρούσε. Υπήρχε δηλαδή ένα φοβερό ενδιαφέρον και ιδιαίτερα εδώ υπάρχει φοβερό ενδιαφέρον από τη νεολαία. 


Εμείς βέβαια έχουμε εγκαταστήσει τα GIS στο Δήμο μας. Σας έλεγα για την Πινακοθήκη. Τα έχουμε ψηφιοποιήσει τα έργα της Πινακοθήκης όλα. 



Βέβαια έλεγε ο κύριος Παπαγεωργίου που τον άκουσα και τα λοιπά, θα πω και εγώ για να κλείσω και με αυτά, ότι εγώ δεν είμαι ευχαριστημένος από αυτά που γίνονται από το κεντρικό κράτος για την ηλεκτρονική διακυβέρνηση. Θα μπορούσαν να έχουν γίνει πάρα πολλά. Και στο Γ’ Κοινοτικό Πλαίσιο  Στήριξης δεν πήγαμε καλά και σε εκείνη την περίφημη την ΚΤΠ που τη λέγανε, την Κοινωνία της Πληροφορίας και στη συνέχεια και στη συνέχεια. 

Το ότι κάναμε και αυτή την Επιτροπή στην ΚΕΔΕ, ακριβώς την κάναμε για να μπορέσουμε να βοηθήσουμε ακόμα περισσότερο, και η ΕΕΤΑΑ και το ΙΤΑ, προσπάθησε να βοηθήσει, αλλά εγώ πιστεύω ότι μπορούσαμε να είμαστε πολύ πιο μπροστά. 

Μίλησαν για ουρές. Παρακολουθούσα όλα τα χρόνια και έβλεπα ότι δεν προχωρούσαν και δεν γινόταν η απορρόφηση των χρημάτων μέσω αυτών των προγραμμάτων. Θα μπορούσαμε, επαναλαμβάνω για πολλοστή φορά, να έχουμε πάει πολύ καλύτερα.

Ποτέ δεν είναι αργά, εντάξει, μπορούμε όμως. Τώρα που είμαστε 325 Δήμοι έχουμε τη δυνατότητα και πιστεύω αυτό το Συνέδριο και χαίρομαι που είστε εδώ και συνάδελφοι αιρετοί και υπηρεσιακοί παράγοντες, πιστεύω ότι θα αναπτυχθεί ένας γόνιμος διάλογος, ότι ο Πρόεδρος, τα μέλη και οι υπηρεσιακοί παράγοντες θα πάρουν από όλο αυτόν τον διάλογο εκείνα τα οποία χρειάζονται, για να δούμε πώς παραπέρα η ΚΕΔΕ μπορεί να βοηθήσει σε  συνεργασία και με τις εταιρείες που έχει και με την Επιτροπή, γιατί επαναλαμβάνω, πρέπει να τρέξουμε, όχι απλά να προχωρήσουμε. 

Πιστεύω λοιπόν ότι όλα θα πάνε καλά και σας εύχομαι, πέρα από αυτά που θα πάρετε από το Συνέδριο, όπως είπα και στην αρχή, να περάσετε καλά στη Λάρισα.

Σας ευχαριστώ πολύ, να είστε καλά.

ΠΡΟΕΔΡΕΥΩΝ: Ευχαριστούμε τον Δήμαρχο της Λάρισας και φίλο, τον Κώστα τον Τζανακούλη. 


Καλούμαι στο βήμα, τελευταίο ομιλητή στους χαιρετισμούς, τον φίλο και Περιφερειάρχη, τον κύριο Αγοραστό.

Κ. ΑΓΟΡΑΣΤΟΣ: Καλησπέρα σας. Καλώς ήρθατε. Σας καλωσορίζουμε στη Λάρισα, στη Θεσσαλία. Είναι μεγάλη τιμή, μεγάλη χαρά, ευχαρίστηση που είστε εδώ πέρα και είναι λόγια ουσίας γιατί μπορούμε πραγματικά να κάνουμε μια δημιουργική ανατροπή. Εμείς εδώ στη Θεσσαλία είμαστε μια θετική δύναμη αλλαγής, δημιουργικής ανατροπής. Είμαστε μια γροθιά. Όλοι οι εκλεγμένοι είμαστε μια γροθιά. Βάζουμε πάνω από όλα τη Θεσσαλία και τους Θεσσαλούς. Το συμφέρον της Θεσσαλίας και το εθνικό συμφέρον οπωσδήποτε. 

Το Συνέδριό σας αυτό είναι σημαντικότατο γιατί η σύγχρονη εποχή απαιτεί σύγχρονα εργαλεία, αλλά δυστυχώς μέχρι σήμερα είμαστε ουραγοί στα σύγχρονα εργαλεία, γιατί κάθε σύγχρονο εργαλείο πρέπει να μετριέται με κόστος και  όφελος. Όμως δυστυχώς μέχρι σήμερα ήταν κόστος για τον άνθρωπο και για τους πόρους τους ευρωπαϊκούς και όφελος για κάποιες εταιρίες. 

Η προστιθέμενη αξία δεν ήταν η αναμενόμενη. Εκείνο το οποίο έπρεπε να έρθει στον πολίτη και στον άνθρωπο που ήταν η εξυπηρέτηση, η ταχύτητα, δεν ήρθε ή ήρθε στο βαθμό που ήταν σαν μην ήρθε. 


Το 2014-2020 είναι μια πρόκληση. Μια πρόκληση σοβαρή, γιατί όλοι μας σκεφτόμαστε πλέον πιο σοβαρά, γιατί είναι  δύσκολες οι εποχές και στις δύσκολες εποχές ψάχνουμε να βρούμε πιο έξυπνες λύσεις να κάνουμε έξυπνες πόλεις. Οι έξυπνες πόλεις χρειάζονται όμως και συνεργασίες και χρειάζονται συλλογικές ηγεσίες. Χρειάζεται να σκεφτούμε από κάτω προς τα πάνω, να αποφασίσουν αυτοί που θα υλοποιήσουν για αυτό που θα αποφασίσουν και όχι από πάνω προς τα κάτω όπως γινόταν μέχρι σήμερα, που ερχόταν ο κάθε Μεσσίας και έλεγε ξέρετε, έχω ένα σύστημα που θα σας πιάνω όλες τις πυρκαγιές. Έτρεχαν όλοι, λεφτά δωρεάν, κάνανε τα συστήματα. Ερχόταν κάποιος που έλεγε θα σας απλοποιήσω τα πάντα και θα τα έχετε όλα, θα βλέπετε τα πάντα. Όμως δεν νομίζω ότι λειτούργησε στο βαθμό που έπρεπε να λειτουργήσει. 


Σήμερα η έξυπνη πόλη σημαίνει εκπαίδευση, σημαίνει εξυπηρέτηση, σημαίνει το νερό, που μπορεί να διαχειριστούν μέσα από αυτές τις διαδικασίες. Να μην πάω περισσότερο. Να μη χαθούν τα χρήματα και δεν θα χαθούν γιατί έχουμε και μια επιπλέον ρήτρα αιρεσιμότητας. Τελείωσαν τα ψέματα. Θα μας πουν, κύριοι, φτάσατε στον στόχο; Αν δεν φτάσατε, γυρίστε πίσω τα χρήματα. Γιατί; Γιατί είναι ένα μέτρο πίεσης αυτό για την πλήρη αξιοποίηση των χρημάτων.


Οι Δήμαρχοι μπορούν, μπορούν να πετύχουν. Χρειάζεται όμως μια προγραμματική διαδικασία, ένας σχεδιασμός σοβαρός, που πρέπει να κοιτάει την ανάγκη και πώς θα εξυπηρετήσει την ανάγκη και θα βελτιστοποιήσει την ταχύτητα.


Οι έξυπνες πόλεις, για να είναι πραγματικά έξυπνες πρέπει να κερδίζουν σε χρόνο, με αποτέλεσμα να κερδίζουν σε χρήμα και σε θέσεις εργασίες. Μπορούμε να το πετύχουμε; Τίποτα δεν είναι ακατόρθωτο. Τίποτα δεν είναι ακατόρθωτο στη σημερινή εποχή, πλην της υγείας. Όλα τα άλλα, ότι γίνονται με χρήματα είναι εύκολα  και γίνονται πάντα.


Συνεπώς, είναι σημαντική αυτή η διαδικασία, είναι σημαντικό να χρησιμοποιήσουμε τις νέες τεχνολογίες. Όχι αυτές που μας σερβίρουν, αυτές που θέλουμε και αυτές που θα έχουν αποτέλεσμα στον δημότη, διότι άμα ρωτήσετε σήμερα ποια είναι η χρησιμότητα των τεχνολογιών στον άνθρωπο, πλην του internet ας πούμε και αυτή η διάδοση, που δεν είναι και τίποτα… βέβαια σπουδαίο τότε που ανακαλύφθηκε, αλλά σήμερα είναι κάποια μεγάλη ιστορία, όλα τα άλλα δεν είναι.

Σας λέω και τελειώνω με αυτό, πόσοι Δήμοι είστε και πόσες Περιφέρειες είμαστε, έχουμε ενιαίο λειτουργικό σύστημα; Όχι φυσικά. Εδώ δεν έχουν ενιαίο λειτουργικό σύστημα μέσα στην ίδια Περιφέρεια. Με αποτέλεσμα τι να γίνεται; Αλαλούμ. Και μάλιστα σε μια εποχή, με όλες αυτές τις γραφειοκρατικές διαδικασίες που μας θυμώνουν, πλην των άλλων, που είμαστε θυμωμένοι και από άλλα, αλλά και αυτό που μας θυμώνει πιο πολύ είναι οι υπέρμετρες διαδικασίες οι οποίες μπαίνουν γραφειοκρατικές. Το πιο απλό, ένα ενιαίο σύστημα σε όλη την Ελλάδα. Άλλη εταιρεία εδώ, άλλη εταιρεία εκεί, άλλη εταιρεία παραπέρα, διαφορετικά συστήματα και εξαρτήσεις από έναν άνθρωπο, από μια επιχείρηση. 

Εν πάση περιπτώσει, είναι πάρα πολύ χρήσιμη αυτή η διαδικασία. Είναι εξαιρετικά χρήσιμα, αρκεί να την εκμεταλλευτούμε και εμείς έξυπνα για να πάμε στις έξυπνες πόλεις, στις έξυπνες Περιφέρειες, στις έξυπνες λύσεις και στις έξυπνες διόδους διαφυγής από αυτή τη μεγάλη κρίση.


Σας ευχαριστώ πολύ.

ΠΡΟΕΔΡΕΥΩΝ (Δ. ΚΑΛΟΓΕΡΟΠΟΥΛΟΣ): Ευχαριστούμε τον Περιφερειάρχη Θεσσαλίας. 


Στο Συνέδριό μας παραβρίσκεται και χαιρετίζει ο Γραμματέας Τοπικής Αυτοδιοίκησης των ΑΝΕΞΑΡΤΗΤΩΝ ΕΛΛΗΝΩΝ, Δημοτικός Σύμβουλος Κιλελέρ, ο κύριος Γιώργος Ακριβούλης, όπως επίσης με γραπτή του επιστολή χαιρετίζει το Συνέδριό μας ο Βουλευτής Λάρισας, κύριος Γιαλελής, ο οποίος στη δισέλιδη επιστολή του μεταξύ των άλλων λέει ότι ο ΣΥΡΙΖΑ με εμπιστοσύνη στον θεσμό προτείνει και δημιουργεί ένα θεσμικό πλαίσιο δημοκρατίας, αυτοτέλειας, διαφάνειας και κοινωνικής συμμετοχής. Θα προσπαθήσει, όπως λέει, αύριο να παραβρεθεί και να παρακολουθήσει το πρόγραμμα εργασιών και ελπίζουμε να τον έχουμε μαζί μας ούτως ώστε να του δοθεί η ευκαιρία να χαιρετίσει και να διατυπώσει και τις θέσεις του ΣΥΡΙΖΑ.


Επίσης το Συνέδριό μας χαιρετίζει ο Αναπληρωτής Υπουργός των Εσωτερικών, ο κύριος Γρηγοράκος, ο οποίος μεταξύ των άλλων αναφέρει: 

«Με τις δυνατότητες που δίνει η τεχνολογία, η άμεση πρόσβαση του κάθε πολίτη σε πλήθος πληροφοριών είναι πλέον εφικτή και εύκολη. 

Καθήκον όλων μας στον χώρο της Τοπικής Αυτοδιοίκησης είναι να δημιουργήσουμε τις απαραίτητες προϋποθέσεις, δηλαδή τις υποδομές και το θεσμικό πλαίσιο και βέβαια να ενημερώσουμε και να ευαισθητοποιήσουμε τους πολίτες. 

Ταυτόχρονα, με την άμεση on line πληροφόρηση θα εξυπηρετηθεί και η ανάγκη για χρηστή διοίκηση και διαφάνεια. Η Ελλάδα δεν είναι διεφθαρμένη, όπως έτρεξαν διάφοροι καλοθελητές να μας πουν. Είναι όμως εκτεθειμένοι σε πράξεις και συμπεριφορές που δεν συνάδουν με τη χρηστή διοίκηση, ούτε βέβαια με την υπεράσπιση του δημοσίου συμφέροντος. 


Εμείς, οι φορείς της Πολιτείας, η πολιτική τάξη, οι εκπρόσωποι της Αυτοδιοίκησης, όλοι οφείλουμε να προτάξουμε το ζήτημα της ηλεκτρονικής εξυπηρέτησης και της διαφάνειας σε πρώτη εθνική προτεραιότητα.» Και τα λοιπά και με τις ευχές για το Συνέδριο. 


Καλώ τώρα τον Πρόεδρος της Επιτροπής Ηλεκτρονικής Διακυβέρνησης και Διαφάνειας και Εξυπηρέτησης του Πολίτη, τον κύριο Δημήτρη Καφαντάρη, Δήμαρχο Πύλου, για την εισήγησή του. 

Δ. ΚΑΦΑΝΤΑΡΗΣ: Κύριε Περιφερειάρχα, πριν ξεκινήσουμε την ομιλία, θα ήθελα να μου επιτρέψετε, αγαπητοί Σύνεδροι, να δώσουμε ως ΚΕΔΕ και ως Επιτροπή, δύο αναμνηστικά δώρα. Πρώτα στον Πρόεδρο της ΠΕΔ και στη συνέχεια στο Δήμαρχο της Λάρισας. Είναι δύο τόμοι. Είναι ο Νόμος περί Συστάσεως των Δήμων, έκδοση του 1834, στο Ναύπλιο. 

Κυρίες και κύριοι, αγαπητοί Σύνεδροι, στη σημερινή εποχή οι μέθοδοι ηλεκτρονικής διακυβέρνησης σε όλα τα επίπεδα αποτελούν πλέον μονόδρομο για την απλοποίηση των διαδικασιών συναλλαγής και εξυπηρέτησης του πολίτη από το κεντρικό κράτος και φυσικά την Τοπική Αυτοδιοίκηση.


Με τον όρο ηλεκτρονική διακυβέρνηση, για όσους γνωρίζουν, η φράση e-government, χαρακτηρίζεται γενικά η εφαρμογή των τεχνολογιών της πληροφορικής και των επικοινωνιών στη δημόσια διοίκηση, καθώς και οι νέες διοικητικές πρακτικές που εφαρμόζονται με την εισαγωγή των τεχνολογιών αυτών.


Στην πράξη η ηλεκτρονική διακυβέρνηση είναι μια δυνατότητα που παρέχεται στους πολίτες για την απλοποίηση των συναλλαγών τους με τη δημόσια διοίκηση και την καλύτερη εξυπηρέτησή τους.


Οι τεχνολογίες πληροφορικής και επικοινωνιών, τα γνωστά σε όλους μας ΤΠΕ, μαζί με τις απαραίτητες πολιτικές κοινωνικές και θεσμικές αλλαγές, αποτελούν το απαραίτητο υπόβαθρο. Ο στόχος της ηλεκτρονικής διακυβέρνησης είναι να υποστηρίξει και να απλοποιήσει τις διοικητικές διαδικασίες για τους ενδιαφερόμενους φορείς όπως είναι η κεντρική διοίκηση, η Τοπική Αυτοδιοίκηση, οι πολίτες, οι επιχειρήσεις. 

Η σύνδεση των σύγχρονων τεχνολογιών με την ηλεκτρονική διακυβέρνηση γίνεται κάτω από μια τεχνολογική ομπρέλα που περιλαμβάνει την ευρεία υιοθέτηση δικτυακών και διαδικτυακών τεχνολογιών, την εφαρμογή ηλεκτρονικών συναλλαγών με τις υπηρεσίες, τη χρήση των τεχνολογιών πληροφορικής και επικοινωνίας για τη διευκόλυνση της επιχειρηματικότητας και της οικονομικής ανάπτυξης. Την αναδιοργάνωση και τον εκσυγχρονισμό των δομών και των λειτουργιών της δημόσιας διοίκησης. Τη χρήση των ΤΠΕ για την εφαρμογή ηλεκτρονικής δημοκρατίας με την ενεργή συμμετοχή του πολίτη. Την αυτοματοποίηση των συστημάτων και την δυνατότητα άμεσης παροχής υπηρεσιών. 

Κυρίες και κύριοι, αγαπητοί Σύνεδροι, μέρος της ηλεκτρονικής διακυβέρνησης είναι η ηλεκτρονική δημοκρατία που παρέχει στον πολίτη πρόσβαση στις πληροφορίες και τις πολιτικές διαδικασίες του Δήμου. Τον ενθαρρύνει να συμμετέχει ενεργά και αμφίδρομα στη διαχείριση των τοπικών υποθέσεων. 

Ο εκσυγχρονισμός των πόλεων με τη χρησιμοποίηση καινοτόμων εφαρμογών τεχνολογίας και η μετατροπή τους σε έξυπνες πόλεις, όπως συνήθως λέμε, έχει ως αποτέλεσμα να διευκολύνεται η εφαρμογή της ηλεκτρονικής διακυβέρνησης. 
Η εφαρμογή δράσεων και μέσων ηλεκτρονικής διακυβέρνησης σε μια έξυπνη πόλη, φέρνει ανάπτυξη στην τοπική οικονομία, συσχετίζοντας τους παραγωγικούς τομείς της. Ακόμα απλοποιεί και διευκολύνει τη ζωή των πολιτών και ενισχύει την κοινωνική συνοχή.

Υπάρχουν πολλά παραδείγματα και ελληνικών πόλεων, όπως τα Τρίκαλα, πριν λίγο ακούσαμε τον κύριο Ταμήλο, αλλά και το Ηράκλειο και η Λάρισα και άλλες, αλλά υπάρχουν και ευρωπαϊκές πόλεις που είναι πρότυπες και έχουν χαρακτηριστεί ως έξυπνες πόλεις με τις δράσεις τους και τις εφαρμογές τους, που έχουν αναπτύξει. Η Βαρκελώνη και έχουμε μαζί μας σήμερα και αύριο καλεσμένη της ΚΕΔΕ, την εκπρόσωπο του Δήμου  Βαρκελώνης για να μας μιλήσει για τη δική τους στρατηγική στο κομμάτι αυτό. Το Άμστερνταμ, τη Βιέννη, την Φρανκφούρτη και άλλες. 

Ο σωστός σχεδιασμός και η διαχείριση των ανθρωπίνων πόρων και των υποδομών μιας έξυπνης πόλης, έχει σαν αποτέλεσμα την προστασία του περιβάλλοντος, την ορθολογική διαχείριση της ύδρευσης, της αποχέτευσης, της εξοικονόμησης των ενεργειακών πόρων της πόλης, την υγεία, την εκπαίδευση, τις κοινωνικές δομές, τη δημόσια ασφάλεια, τον πολεοδομικό και χωροταξικό σχεδιασμό, τα έξυπνα κτίρια, τις μεταφορές και λοιπά. 

Ο σχεδιασμός και η υλοποίηση της ηλεκτρονικής διακυβέρνησης σε μια έξυπνη πόλη, δημιουργεί τις προϋποθέσεις για να γίνουν οι πόλεις μας φιλικότερες και πιο ανθρώπινες για τον πολίτη. 

Αγαπητοί συνάδελφοι, η Επιτροπή Ηλεκτρονικής Διακυβέρνησης, Εξυπηρέτησης του Πολίτη και Διαφάνειας της Κεντρικής Ένωσης Δήμων Ελλάδας, θεωρεί ότι η υλοποίηση του εγχειρήματος της μετάβασης της πόλης και του Δήμου στην ψηφιακή εποχή, αποτελεί μια από τις πιο βασικές προϋποθέσεις για την επιτυχή εφαρμογή κάθε προσπάθειας διοικητικής μεταρρύθμισης, καθώς με την κατάλληλη αξιοποίηση των τεχνολογιών πληροφορικής και επικοινωνιών από τους Δήμους είναι δυνατόν να υποστηριχθεί το σύνολο των στόχων του, όπως η αναβάθμιση της εξυπηρέτησης των πολιτών και των παραγωγικών και κοινωνικών φορέων, η ενίσχυση της διαβούλευσης με τους πολίτες για τη διαμόρφωση τοπικών και περιφερειακών πολιτικών, η συμμετοχή στη λήψη αποφάσεων, η αποτελεσματικότερη και αποδοτικότερη αξιοποίηση των δημόσιων πόρων, τεχνολογικών, χρηματικών και ανθρώπινου δυναμικού. Και τέλος, ο εξορθολογισμός των δαπανών. 
Παράλληλα, ο Ν.3979, για όσους γνωρίζουν, το 2011, για την Ηλεκτρονική Διακυβέρνηση, προδιαγράφει ένα πλαίσιο για την παροχή ηλεκτρονικών υπηρεσιών από τους φορείς της δημόσιας διοίκησης, τους πολίτες και τις επιχειρήσεις και δημιουργεί τις προϋποθέσεις για την υλοποίηση δράσεων από τους Δήμους και τους φορείς της Αυτοδιοίκησης, οι οποίες θα έχουν αναπτυξιακό και οικονομικό όφελος, διευκολύνοντας την εξυπηρέτηση και τη συμμετοχή όλων των πολιτών.

Η ΚΕΔΕ έχει διαμορφώσει στρατηγική για την ισχυρή παρουσία των Δήμων στην επόμενη μέρα και τη μετάβασή τους στην ψηφιακή εποχή, στοχεύοντας σε τρεις τομείς. Πληροφοριακά συστήματα, ηλεκτρονικές υπηρεσίες, ευρυζωνικές υποδομές ανοιχτές και προσβάσιμες και ανάπτυξη του ανθρώπινου δυναμικού. 

Είναι καίριας σημασίας η μέγιστη δυνατή αξιοποίηση του υφιστάμενου ηλεκτρονικού εξοπλισμού, των πληροφοριακών συστημάτων και των εφαρμογών κάθε Δήμου, με στόχο τη βελτίωση των παρεχόμενων υπηρεσιών προς τους δημότες, τις τοπικές επιχειρήσεις και την αποδοτικότερη λειτουργία του ίδιου του Δήμου.

Επιπρόσθετα θα πρέπει να δοθεί έμφαση στην ενίσχυση της ενοποίησης και διαλειτουργικότητας των διαφορετικών εφαρμογών κάθε Δήμου. Ακούστηκαν πολλά για αυτό. Διοικητικών, οικονομικών, portal, GIS και λοιπά. 

Η διαλειτουργικότητα των εφαρμογών  μπορεί να συμβάλλει στην εξοικονόμηση πολλών ανθρωποωρών, στην υποστήριξη της διαδικασίας λήψης αποφάσεων από τους αιρετούς και τα ανώτατα διοικητικά στελέχη του Δήμου, μέσω της δημιουργίας αναφορών για αυτούς και στην παροχή περισσότερο σύνθετων και ποιοτικών υπηρεσιών στους Δήμους και στις επιχειρήσεις.

Επιπλέον στόχο θα πρέπει να αποτελεί η υιοθέτηση ωφέλιμων πρακτικών αξιοποιώντας τα κεντρικά πληροφοριακά συστήματα που υπάρχουν ήδη στη δημόσια διοίκηση και δεν είναι άλλα από το Taxis Net, τον ΕΡΜΗ και άλλα.

Στο σημείο αυτό σημειώνεται ότι για την επίτευξη διαλειτουργικότητας μεταξύ των εφαρμογών, που είναι το σημείο το οποίο σήμερα συζητάμε και αύριο θα συζητήσουμε για αυτό το θέμα, είναι αναγκαία η υιοθέτηση ανοιχτών προτύπων και γενικότερα η υιοθέτηση του ελληνικού πλαισίου διαλειτουργικότητας, η οποία με βάση τον Ν.3731/2008 έγινε υποχρεωτική.

Τα ανοιχτά και προσβάσιμα ευρυζωνικά δίκτυα, κυρίες και κύριοι, είναι τα δομικά στοιχεία της έξυπνης πόλης, που μπορούν να αποδώσουν πολλαπλά οφέλη για τις τοπικές οικονομίες και την περιφερειακή ανάπτυξη και να οδηγήσουν στην αναβάθμιση των υπηρεσιών εκπαίδευσης και υγείας της περιφέρειας της χώρας μας.

Επίσης μπορούν να συμβάλλουν στην προστασία του περιβάλλοντος καθώς μπορούν να αξιοποιήσουν για την καλύτερη διαχείριση και εξοικονόμηση της ενέργειας και του νερού και την καλύτερη διαχείριση των μεταφορών. 

Κυρίες και κύριοι, στο πλαίσιο αυτό οι πόλεις και οι Δήμοι θα πρέπει να έχουν ενεργό παρουσία στην ανάπτυξη και αξιοποίηση των ευρυζωνικών υποδομών, τόσο με βραχυπρόθεσμο, όσο και με και με μακροπρόθεσμο επίπεδο. 

Η ανακοίνωση του Πρωθυπουργού πριν μικρό χρονικό διάστημα για τα δωρεάν Wi-Fi είναι πάρα πολύ ενδιαφέρουσα και εδώ θέλω να πω ότι ήδη Δήμοι έχουν αποστείλει, τουλάχιστον οι πιο πολλοί από όσο  γνωρίζουμε ως ΚΕΔΕ, τα στοιχεία τα οποία ζητήθηκαν για τα σημεία τα οποία θα μπουν άμεσα σε ενέργεια τα Wi-Fi. Ειδικά δε όταν γίνεται από την πολιτική ηγεσία μιας χώρας που συζητά για περισσότερο από πέντε χρόνια τη δημιουργία οπτικής ίνας, χωρίς ακόμη να έχει γίνει κάποιο ουσιαστικό βήμα. 

Πρέπει να εκμεταλλευτούμε τα δημοτικά δίκτυα τα οποία οι περισσότεροι Δήμοι της χώρας έχουν ήδη εγκαταστήσει στις περιοχές αρμοδιότητάς τους, παρέχοντας πρόσβαση για δημότες και επισκέπτες σε επιλεγμένα σημεία. Τα σημεία πρόσβασης που έχουν δημιουργηθεί στους Δήμους είναι περίπου 600. Ωστόσο σημαντικός αριθμός από αυτών βρίσκεται εκτός λειτουργίας, κύριε Ταμήλο, γιατί είπατε στην αρχή ότι έχουν διατεθεί πολλά λεφτά, κύριε Περιφερειάρχα, αλλά δυστυχώς δεν λειτουργούν.
Πρέπει να δημιουργηθούν σημεία ελεύθερης ασύρματης πρόσβασης σε κτίρια υψηλής επισκεψιμότητας από το κοινό, όπως παραδείγματος χάριν πανεπιστήμια, νοσοκομεία, δημόσια κτίρια, σταθμοί μέσων μεταφοράς και λοιπά. 

Οι στόχοι της ψηφιακής ατζέντας 20-20, η αύξηση διείσδυσης της ευρυζωνικότητας και η ανάπτυξη των νέων τεχνολογιών στην Ελλάδα, είναι σίγουρα θέμα που απασχολεί όλη τη χώρα.

Η ανάπτυξη της επόμενης ημέρας, αγαπητοί συνάδελφοι, είναι ψηφιακή όπως καταδεικνύουν όλες οι τελευταίες μελέτες. Σύμφωνα με τα στοιχεία της Παγκόσμιας Τράπεζας, κάθε αύξηση δέκα ποσοστιαίων μονάδων της διείσδυσης της ευρυζωνικότητας, οδηγεί σε αύξηση 1,2% του ακαθάριστου εθνικού προϊόντος μιας χώρας.

Σημαντική δε είναι και η συμβολή της τεχνολογίας και σε ότι αφορά την αύξηση της απασχόλησης. Αυτή υπολογίζεται ότι κάθε χίλιες νέες ευρυζωνικές συνδέσεις, δημιουργούνται 80 νέες θέσεις εργασίας. 


Στο πλαίσιο αυτό εκτιμάται ότι η κάλυψη του ψηφιακού χάσματος που χωρίζει την Ελλάδα με την Ευρώπη και η αύξηση της ευρυζωνικής διείσδυσης στη χώρα μας στα επίπεδα του ευρωπαϊκού μέσου όρου, θα μπορούσε να φέρουν σημαντική αύξηση στο ΑΕΠ, συμβάλλοντας σημαντικά στην ενίσχυση της ελληνικής ανταγωνιστικότητας.

Διανύουμε τον 21ο αιώνα της παγκοσμιοποιημένης οικονομίας. Η ενίσχυση της ανταγωνιστικότητας της χώρας μας στο διεθνή περιβάλλον αποτελεί μείζονα αναπτυξιακό στόχο και βάση για αειφόρο ανάπτυξη για την κοινωνική ευημερία. Η Ελλάδα βρίσκεται πίσω στην ενσωμάτωση των νέων τεχνολογιών, στην οικονομική και κοινωνική δραστηριοποίηση και δραστηριότητα αυτού του τόπου. Αυτό γίνεται πολύ πιο φανερό μετά από την ένταξη και των δέκα νέων κρατών στην Ευρωπαϊκή Ένωση, διότι καταλαμβάνει μια από τις τελευταίες θέσεις σε πολύ σημαντικούς τομείς. 

Η χώρα μας πρέπει να προχωρήσει και να αξιοποιήσει στο έπακρο, κύριοι Βουλευτές, όλες τις σχετικές δυνατότητες που ακόμα παρέχονται στο πλαίσιο του ΕΣΠΑ και εδώ έχω να πω στον κύριο Βιρβιδάκη που είναι παρών, ότι μαζί συνεργαστήκαμε ως Υπουργός, Υφυπουργός του ΕΣΠΑ, σε πολλά θέματα που αφορούν προσκλήσεις για την Ψηφιακή  Σύγκλιση και πραγματικά ήταν σημαντικό που το ΕΣΠΑ είχε τον δικό του άνθρωπο για να το τρέξει. Η αξιοποίησή του δεν αποτελεί πολυτέλεια, αλλά αναγκαία προϋπόθεση και συνθήκη για τη βελτίωση της ανταγωνιστικότητας της χώρας μας και τη συμμετοχή της με ίσους όρους στο οικονομικό περιβάλλον της νέας εποχής.

Μέχρι σήμερα έχουν δοθεί εκατομμύρια ευρώ στους Δήμους για έργα πληροφορικής με στόχο την ψηφιακή σύγκλιση, αλλά δυστυχώς παρατηρούνται τα παρακάτω  φαινόμενα. 

Αρκετά από τα έργα που υλοποιήθηκαν έως τώρα, έχουν εξελιχθεί, αγαπητοί συνάδελφοι, σε κουφάρια. Έργα και εφαρμογές υλοποιήθηκαν, αλλά δεν ικανοποιούν τις σημερινές ανάγκες. Χρηματοδοτήθηκαν έργα,  που λόγω αδυναμίας των Δήμων να τα υλοποιήσουν μέχρι αυτή τη στιγμή, κινδυνεύουν με απένταξη.

Τα ως άνω αναφερθέντα οφείλονται στους παρακάτω λόγους. Έλλειψη κεντρικού σχεδιασμού στον άξονα των ΤΠΕ. Έλλειψη τεχνογνωσίας και εξειδικευμένου ανθρώπινου δυναμικού στους Δήμους. Λύσεις και προτάσεις εφαρμογών οι οποίες δεν ήταν κοντά στις πραγματικές ανάγκες της καθημερινότητας των πολιτών. Μεγάλο κόστος συντήρησης των εφαρμογών, που δεν εξασφάλιζαν οι Δήμοι μετά από την αρχική υλοποίηση του έργου.

Αγαπητοί συνάδελφοι, σήμερα αναπτύξαμε ένα κανάλι επικοινωνίας μεταξύ της ΚΕΔΕ που εκπροσωπεί όλους εμάς και του κεντρικού μηχανισμού σχεδιασμού και λήψης αποφάσεων, χωρίς παρεμβολές από κανέναν. Με την πλήρη υποστήριξη του Υπουργείου Εσωτερικών σχεδιάσαμε την πρόσκληση 59 του Επιχειρησιακού Προγράμματος Ψηφιακή Σύγκλιση, με την οποία κάθε Δήμος ανεξαρτήτως μεγέθους ή παρεμβάσεων, μπορεί να χρηματοδοτήσει με 50.000 € συν ΦΠΑ προκειμένου να προχωρήσει στην προμήθεια ψηφιακών υπηρεσιών για την εξυπηρέτηση των καθημερινών αναγκών του πολίτη. 
Για πρώτη φορά λήφθηκε από κοινού απόφαση ώστε η ΚΕΔΕ να παίξει καθοριστικό ρόλο στον κεντρικό σχεδιασμό, σε επίπεδο επιχειρησιακού σχεδίου για την υλοποίηση δράσεων των ΤΠΕ. Προτάθηκαν κοινές προδιαγραφές, κεντρική φιλοξενία και πρόβλεψη για την επόμενη μέρα, γιατί αυτό είναι το ζητούμενο της ολοκλήρωσης των έργων και λειτουργίας των εφαρμογών. 

Προσπαθήσαμε να αποφύγουμε φαινόμενα του παρελθόντος όπου αντίστοιχοι πόροι αξιοποιούνται από λίγους, εξασφαλίζοντας ότι οι συγκεκριμένοι πρόσκληση συνολικού προϋπολογισμού 20 εκατομμυρίων ευρώ θα υλοποιηθεί από το σύνολο των Δήμων, από τους 325 Δήμους, για πρώτη φορά, διότι μέχρι τώρα είχαμε συνηθίσει σε προσκλήσεις, όπως αναφέρθηκε από τους προηγούμενους ομιλητές, δέκα, είκοσι, τριάντα και οι άλλοι περιμένανε να έρθει η σειρά τους και υπάρχει ένα μεγάλο χάσμα μεταξύ πραγματικά σύγχρονων πόλεων, το Ηράκλειο, η Λάρισα και άλλες, από τους μικρούς και μεσαίους Δήμους. Άρα λοιπόν αυτή την ευκαιρία που είναι η αρχή, πιστεύουμε όλοι σιγά-σιγά θα μπουν σε έναν ρυθμού αντίστοιχο. 

Με αφορμή αυτό το διαφορετικό τρόπο προσέγγισης προσπαθούμε επιτέλους να εξασφαλίσουμε ένα ελάχιστο επίπεδο παροχής υπηρεσιών προς τους δημότες από όλους τους Δήμους της χώρας μας, ανεξαρτήτως μεγέθους και γεωγραφικής θέσης. Η Τοπική Αυτοδιοίκηση χρειάζεται να καλύψει την απόσταση με τον ευρωπαϊκό μέσο όρο και να ανταποκριθεί στις απαιτήσεις των καιρών, συμβάλλοντας στο συνολικό ψηφιακό άλμα που έχει ανάγκη η χώρα. 

Σήμερα το ζητούμενο είναι να επιτευχθούν οι διαδικασίες για να μην υπάρξει απώλεια πόρων, αλλά και να επιτευχθεί η ουσιαστική αξιοποίηση και ενσωμάτωση των έργων ΤΠΕ στις λειτουργίες των Δήμων. 

Το παραπάνω είναι ένα στοίχημα για όλους μας που η Τοπική Αυτοδιοίκηση καλείται να κερδίσει, καθώς η υλοποίηση σημαντικών έργων τεχνολογικών πληροφορικής και επικοινωνίας προσκρούει σε εγγενείς αδυναμίες πολλές φορές που υπάρχουν σε όλο το εύρος της λειτουργίας των ΟΤΑ. Από την ικανότητα προκήρυξης, παρακολούθησης και υλοποίησης ενός έργου, έως την επιτυχή ενσωμάτωση και αξιοποίησή του προς όφελος των πολιτών και της τοπικής κοινωνίας. 

Άλλωστε μπορούμε να προσβλέπουμε και στο νέο ΕΣΠΑ 2014-20, κύριε Περιφερειάρχα και ειδικότερα στο 2ο και 11ο θεματικό στόχο που αφορούν αντίστοιχα την ηλεκτρονική διακυβέρνηση και την αποτελεσματική δημόσια διοίκηση. Οι Δήμοι μπορούν να παίξουν καταλυτικό ρόλο στη διαμόρφωση παραγωγικών σχεδίων αξιοποιώντας το πλεονέκτημα και τη δυνατότητα της περιφερειακής και τοπικής μικροκλίμακας. Γνωρίζουν τα δεδομένα και τις δυνατότητες επιμέρους  γεωγραφικών ενοτήτων. Μπορούν να συγκροτήσουν τοπικά και περιφερειακά σχέδια ανάπτυξης, δίνοντας απάντηση ακόμα και στο πρόβλημα της ανεργίας. 

Για να συμβεί αυτό, η Τοπική Αυτοδιοίκηση πρέπει να ενισχυθεί. Πρέπει δηλαδή να αυξήσει τη διοικητική ικανότητά της, να μετατραπεί σε ψηφιακή και να βελτιώσει την απόδοση του ανθρώπινου δυναμικού της. 

Αγαπητοί συνάδελφοι, η πιο κρίσιμη διοικητική μεταρρύθμιση για όλους μας είναι η εσωτερική. Η επέμβαση δηλαδή στη διοικητική μικροκλίμακα, στο εσωτερικό των λειτουργιών των Δήμων, ώστε να καταστούν στην πράξη οι θεσμοί της αποκέντρωσης ικανοί να προσφέρουν υπηρεσίες ποιότητας στους πολίτες, για να συγκροτούν πρότυπα παραγωγικά και αναπτυξιακά σχέδια αξιοποιώντας τις παραγωγικές δυνατότητες της περιοχής τους.

Για να πετύχουμε τη βελτίωση της διοικητικής ικανότητας των ΟΤΑ, της ψηφιακής αυτοδιοίκησης και της ανάπτυξης του ανθρώπινου δυναμικού, η ΚΕΔΕ προσπαθεί καθημερινά να συνδράμει ενεργά στον σχεδιασμό και την υλοποίηση εργαλείων τα οποία θα μας οδηγήσουν στη νέα εποχή.

Πριν κλείσω, επιτρέψτε μου να ευχαριστήσω για μια ακόμα φορά όλους που είστε σήμερα εδώ κοντά μας, τον Δήμαρχο της Λάρισας, τον Πρόεδρο της ΠΕΔ, τον Περιφερειάρχη, τον κύριο Αγοραστό, τους Βουλευτές μας, αλλά και τα μέλη της Επιτροπής και ιδιαίτερα τον Αντιπρόεδρο, τον κύριο Καλογερόπουλο και τον κύριο Τσιάμη, που πραγματικά εδώ και πάρα πολύ καιρό προσπαθούμε να υλοποιήσουμε εφαρμογές και να προκαλέσουμε την κεντρική διοίκηση να δημιουργήσει προσκλήσεις προς όφελος των πολιτών. 

Αγαπητοί συνάδελφοι, κλείνοντας, είναι μια δύσκολη προσπάθεια, αλλά οι πολίτες περιμένουν από εμάς να κάνουμε τα πρώτα βήματα με τις αρμοδιότητες που έχουμε, ώστε να πετύχουμε τους στόχους μας.

Σας ευχαριστώ. 

ΠΡΟΕΔΡΕΥΩΝ: Στο Συνέδριό μας ήρθε και παρίσταται και νομίζω, κύριε Πρόεδρε, θα μου επιτρέψετε να χαιρετήσει για λόγους ισονομίας, ο Βουλευτής Λάρισας της ΝΕΑΣ ΔΗΜΟΚΡΑΤΙΑΣ, ο κύριος Χρήστος Κέλλας, ο οποίος τυχαίνει να κλείνει και την αποψινή μας βραδιά.


Υπενθυμίζουμε ότι αύριο έχουμε ιδιαίτερα σημαντικά θέματα να συζητήσουμε, με ιδιαίτερα ενδιαφέρουσες εισηγήσεις, κυρίως από ανθρώπους οι οποίοι γνωρίζουν άριστα τη διαχείριση των σύγχρονων τεχνολογιών και την ωφελιμότητά τους και θα σας παρακαλούσα όλους να συμμετέχετε γιατί όλων η παρουσία είναι σημαντική και όλοι θα ωφεληθούμε. 

Σας ευχαριστώ πολύ. Αύριο το πρωί στις εννέα συνεχίζοντας οι εργασίες. 


Κύριε Βουλευτά, παρακαλώ για τον χαιρετισμό σας.

Χ. ΚΕΛΛΑΣ: Καλησπέρα σε όλους σας. Θα ήθελα να σας καλωσορίσω εδώ στην πόλη μας, τη  Λάρισα. Το σημερινό σας Συνέδριο, το διήμερο αυτό, γίνεται σε μια δύσκολη εποχή και είναι μια δύσκολη εποχή για όλους, αλλά και ιδιαίτερα για την Τοπική Αυτοδιοίκηση η οποία αντιμετωπίζει δύσκολα προβλήματα, όπως  γενικότερα και η κυβέρνηση.


Εύχομαι καλή επιτυχία, καλή διαμονή και θα ήθελα με την ευκαιρία του καινούργιου χρόνου να ευχηθώ σε όλους σας προσωπική και οικογενειακή ευτυχία και κυρίως υγεία. Όλα θα πάνε καλά, χρειάζεται αισιοδοξία και νομίζω ότι θα πετύχουμε πολλά. Ειδικότερα όταν είμαστε ενωμένοι. Το έχουμε αποδείξει εξάλλου στο παρελθόν.


Σας ευχαριστώ πολύ.

2η ΗΜΕΡΑ – 24 ΙΑΝΟΥΑΡΙΟΥ 2014

1η ΕΝΟΤΗΤΑ
ΠΡΟΕΔΡΕΥΩΝ (Δ. ΚΑΛΟΓΕΡΟΠΟΥΛΟΣ): Καλημέρα σας. Εκ μέρους του Διοικητικού Συμβουλίου της ΚΕΔΕ θέλω να σας ευχαριστήσω για τη συμμετοχή σας σε αυτή την Ημερίδα, σε αυτό το Συνέδριο. Είμαι πεπεισμένος ότι και το θέμα, αλλά και οι εισηγητές, θα κρατήσουν αμείωτο το ενδιαφέρον όλων των συμμετεχόντων. 


Θέλω να παρακαλέσω όλους ως συντονιστής του α’ μέρους, να είμαστε όσο το δυνατόν μέσα στα χρονικά περιθώρια, να είμαστε δηλαδή λίγο σφιχτοί, για να μπορέσουμε και την προσοχή μας να έχουμε συνεχώς όσο πρέπει, αλλά και για να ανταλλαγούν απόψεις. 

Θα μου επιτρέψετε να κάνω μια πολύ μικρή προσωπική τοποθέτηση σε σχέση με το θέμα μας, που δεν είναι άλλο ουσιαστικά, αυτό που συνοψίζεται στο Έξυπνη Πόλη – Εξυπηρέτηση του Πολίτη. Το ηλεκτρονική διακυβέρνηση είναι αυτό το εργαλείο που φτάνει να μας βοηθήσει να εξυπηρετήσουμε τον πολίτη. 


Έχοντας μια μακρά θητεία σε αιρετά αξιώματα, αλλά και μία σχετική εμπειρία σε σχέση με τη διαχείριση των σύγχρονων τεχνολογιών, θα ήθελα να βάλω ένα πλαίσιο, που θα ήθελα οι αξιότιμοι εισηγητές, αλλά και αυτοί που θέλουν να παρέμβουν για να εκφράσουν τις απόψεις τους, αν είναι δυνατόν να το λάβουν υπόψη τους. 


Μιλάμε λοιπόν για έναν κόσμο, δηλαδή τη σύγχρονη τεχνολογία των μέσων επικοινωνίας, που είναι εντελώς καινούργιος. Έχει τα θετικά του, έχει και τα αρνητικά του. Θα ήθελα να ξεκινήσω από τα θετικά, για να πάω στα αρνητικά, για να μείνουν τελευταία και να έχουμε περισσότερο δώσει σημασία και να είναι ένα εργαλείο προβληματισμού.


Τα θετικά είναι ότι έχουμε πολύ εύκολη πρόσβαση στην επικοινωνία, στην εξυπηρέτηση. Δεν χρειαζόμαστε πια να κάνουμε κόπο και να χάνουμε χρόνο.


Έχουμε τη δυνατότητα να παίρνουμε οποιαδήποτε και πληροφορία, αλλά και οτιδήποτε άλλο μπορεί και σύμφωνα με το νόμο να μας παρασχεθεί ηλεκτρονικά και έτσι να έχουμε αμεσότητα και στην πληροφόρηση και στην εξυπηρέτηση. Αυτό σημαίνει πάρα πολλά σε ότι αφορά το θετικό κομμάτι. 


Θα ήθελα όμως να εκφράσω με ειλικρίνεια και ότι αρνητικό κατά τη γνώμη μου υπάρχει, που είναι ότι είναι ένας κόσμος άγνωστος σε πολλούς και επομένως αυτοί οι οποίοι θεωρούν ότι τον ξέρουν, εδώ κάνω μια παρένθεση, έχω την πεποίθηση ότι νομίζουν ότι τον ξέρουν, έχουν τη συμπεριφορά του ειδήμονος, με αποτέλεσμα αυτό να ενέχει πολλές επικινδυνότητες σε ότι αφορά τη διαχείρισή του. 


Όπως επίσης όταν λέμε διαφάνεια, έχει τη θετική του πλευρά, έχει και την αρνητική του. Η διαφάνεια παρέχει τη δυνατότητα στον καθένα να βλέπει τα πάντα. Πολλές φορές όμως μπαίνουμε και στον προσωπικό, στον στενό κόσμο του καθενός, πράγμα που σημαίνει ότι πρέπει να δούμε αν είμαστε πολύ ελαστικοί σε ότι αφορά τον σεβασμό των ανθρώπινων και των προσωπικών ορίων. Έτσι εδώ έχουμε μια παραβίαση ουσιαστικά της προσωπικότητας.

Ένα δεύτερο και πιο επικίνδυνο σημείο που θα ήθελα να θίξω, είναι αυτό της διαχείρισης όλων αυτών των μέσων και σε ότι αφορά τον έντιμο τρόπο που αποκτώνται και διαχειρίζονται. 

Πριν από δύο-τρία χρόνια ακουγόταν στην κοινωνική μας και κυρίως στην πολιτική ζωή, την ευρεία και την στενή, μα να πάει ένας φυλακή. Πήγε ένας, δύο, τρεις. Τι απεδείχθη όμως; Ότι την ευθύνη των αποφάσεων, τουλάχιστον σε όσα παραδείγματα έχουμε μέχρι τώρα και όσο μπορούμε να εκτιμήσουμε αξιόπιστα, την είχαν οι αιρετοί. Υπήρχε και βάθος πίσω όμως και έτσι πήγαμε και στους υπηρεσιακούς. Και τι κατεδείχθη; Ότι υπήρχε ένα ολόκληρο διοικητικό συμβούλιο που αποφάσιζε με βάση σε έναν κόσμο άγνωστο, επομένως και στον ηλεκτρονικό κόσμο, την εισήγηση του υπηρεσιακού, γιατί ακριβώς ήταν άγνωστος και επομένως πρόκειται για προσχηματική δημοκρατία. Και το χειρότερο είναι ότι βρίσκονται πολλοί χωρίς να φταίνε, εν τω πεδίω της αγνοίας τους, ως απολογούμενοι για πολλά. 

Αυτό δυστυχώς επιβεβαιώνεται και στην πορεία των πραγμάτων και μάλιστα με προβλημάτισε χθες, ο μέχρι χθες άγνωστος σε εμένα εκπρόσωπος των Γραμματέων των Δήμων, ο οποίος έκανε μια τοποθέτηση σχετικά με την πρόσκληση που αφορά τους Δήμους και που ανέφερε ότι ίσως θα ήταν καλύτερα να υπήρχε το ενιαίο της αντιμετώπισης και της διατύπωσης των προσκλήσεων σε σχέση με τα έντεκα πεδία που δημοπρατούνται. Πιθανόν να έχουν δίκιο και πρέπει να ομολογήσω και εγώ ότι πιθανόν και εκεί ως αιρετός να έχω και τη δική μου ευθύνη. Πάντως με προβλημάτισε και καταθέτω με ειλικρίνεια τις σκέψεις μου. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΥΩΝ: Αυτό θέλω να πω, κύριε Δήμαρχε και συγχωρέστε μου που παίρνω χρόνο, αλλά νομίζω ότι αυτά που σκέφτονται πάρα πολλοί, πρέπει επιτέλους κάποιος να τα πει. Για αυτό μέσα από τη δημοκρατία που πρέπει πάντα να αναπτύσσεται, θα πρέπει να καταθέσω την ταπεινή προσωπική μου άποψη, της έντονης προσοχής που πρέπει να δείξουμε εμείς οι αιρετοί σε ένα άγνωστο πεδίο «εισηγητών-ειδημόνων», κλείνουν οι εισηγήσεις και τις ευθύνες που μας αναλογούν ή μήπως στο μέλλον δεν διαχειριστούμε με την όση διαφάνεια πρέπει, χωρίς να φταίμε όσοι συμμετέχουμε. 


Με αυτές τις σκέψεις και αν αξίζει κάτι από αυτά που σας είπα να το λάβετε υπόψη σας, αλλιώς είναι για το καλάθι των αχρήστων ως προσωπικές απόψεις, θέλω να κηρύξω την έναρξη των σημερινών εργασιών και να καλέσω στο βήμα τον κύριο Ανθόπουλο. Αλλάξαμε λίγο την σειρά για λόγους εξυπηρέτησης της Ημερίδας και των συμμετεχόντων ομιλητών. Να τον καλέσω να κάνει την πρώτη τοποθέτηση. 


Με αυτά τα λόγια σας ευχαριστώ και πάλι. 

Λ. ΑΝΘΟΠΟΥΛΟΣ: Καλημέρα και από εμένα, κυρίες και κύριοι, κύριε Πρόεδρε, κύριε Αντιπρόεδρε. Σας ευχαριστώ για την τιμή που μου κάνατε να με καλέσετε ως εισηγητή σε αυτή την εξαιρετικά ενδιαφέρουσα κατά την άποψή μου Ημερίδα, για τα εξαιρετικά ενδιαφέροντα στοιχεία που θεωρώ ότι θα προσφέρει αυτή η Ημερίδα τόσο στους άρχοντες που παραβρίσκονται εδώ, αλλά και σε όλους όσους προγραμματίζουν και σχεδιάζουν το αύριο των πόλεων. 


Ουσιαστικά θέλω να κάνω μια σύνδεση ανάμεσα σε δύο πολύ κρίσιμες έννοιες, οι οποίες συζητιούνται ιδιαίτερα το τελευταίο διάστημα και η σύνδεση αυτή είναι η λέξη καινοτομία και η λέξη έξυπνη πόλη.


Μέσα σε ελάχιστα δευτερόλεπτα θα ήθελα να μιλήσω για εμένα, ότι είμαι Επίκουρος Καθηγητής στη Σχολή Διοίκησης και Οικονομίας εδώ στη γειτονιά σας, στο ΤΕΙ Θεσσαλίας. Βέβαια το προφίλ μου είναι πιο κοντά στην πληροφορική, έχω κάνει διδακτορικό στην Ηλεκτρονική Διακυβέρνηση, δούλεψα για πέντε χρόνια στο Υπουργείο Εξωτερικών σε θέματα ψηφιακής διπλωματίας και ήμουν αυτός ο οποίος σχεδίασε την Ψηφιακή Πόλη των Τρικάλων, το e-Trikala και αυτό βρίσκεται στη γειτονιά μας. 


Είχα την ευκαιρία να δω τον τρόπο με τον οποίο ακμάζει μια τέτοια περίπτωση, αλλά και παρακμάζει αφήνοντας πολλές από τις υπηρεσίες που ο κύριος Πρόεδρος αναφέρθηκε, πίσω του. 


Επομένως, αποτελώντας μια πρόκληση στο κατά πόσο αυτό το πράγμα που λέγεται έξυπνη πόλη μπορεί να συνεχίσει, σήμερα ηγούμαι ενός ερευνητικού έργου που εξετάζει αυτό ακριβώς το στοιχείο, τη βιωσιμότητα των έξυπνων πόλεων. 


Μετά από αυτή την μικρή εισαγωγή, θα προσπαθήσω να εξηγήσω τις δύο έννοιες πολύ σύντομα. Η πρώτη που αφορά σε έξυπνη πόλη και τη δεύτερη που αφορά σε καινοτομία και να δούμε πώς συνδέονται.


Η έξυπνη πόλη στην ουσία απαντάται στη βιβλιογραφία με πολλούς και διαφορετικούς τρόπους. Διάφοροι ερευνητές λένε ότι είναι το αποτύπωμα της ευφυΐας μιας πόλης, δηλαδή πόσο έξυπνοι είναι οι πολίτες. Αν δηλαδή έχουν πτυχία, να το πω πολύ λαϊκά και πολύ απλά, αν έχουν πολιτιστικές δραστηριότητες. 


Επομένως, υπό αυτή την έννοια, έξυπνες είναι όλες οι πόλεις. Απλώς ο βαθμός ευφυΐας μεταβάλλεται. Και εκεί αρχίζουν και κουμπώνουν διαφορετικά στοιχεία που βοηθούν στο να αυξάνει αυτή η ευφυΐα. Παραδείγματος αν έρθεις και εγκαταστήσεις ένα Πολυτεχνείο μέσα στην πόλη, αυξάνεται η ευφυΐα. Αν φτιάξεις ένα Πολιτιστικό Κέντρο, αυξάνεται και άλλο η ευφυΐα. Αν βελτιώσεις στην κινητικότητα των υπαλλήλων μεταξύ των επιχειρήσεων, τότε βελτιώνεις και άλλο την ευφυΐα. Επομένως αν αρχίσεις και προσθέτεις και στοιχεία πληροφορικής, αυξάνει και άλλο η ευφυΐα. Αυτό ακριβώς δηλαδή προσπαθεί να αποτυπώσει ο συγκεκριμένος ερευνητής.


Βέβαια οι περισσότεροι εστιάζουν όντως στο να χρησιμοποιήσεις τις τεχνολογίες πληροφορικής και επικοινωνιών στην πόλη για διάφορους λόγους και οι κύριοι λόγοι είναι, πρώτον, να βελτιώσεις την καθημερινότητα και το δεύτερο στοιχείο, να βελτιώσεις τον ανταγωνισμό των πόλεων. Και εδώ είναι το κρίσιμο στοιχείο. Δηλαδή εξυπηρετώ τον πολίτη σημαίνει ότι του προσφέρω διάφορα πράγματα. Πέρα από πρόσβαση σε υπηρεσίες του Δήμου, του προσφέρεις τη δυνατότητα να μετακινηθεί μέσα στην πόλη και διευκολύνεις αυτό. Του προσφέρεις τη δυνατότητα να ζει σε καλύτερους χώρους στην πόλη, να είναι σε καλύτερα σχολεία, να έχει πρόσβαση στη γνώση καλύτερη. Και αυτό φυσικά το έχουν εκμεταλλευτεί διάφορες πόλεις, όπως θα δούμε στην πορεία. 

Οι πόλεις παραδοσιακά ανταγωνίζονται μεταξύ τους και ανταγωνίζονται σε θέματα προσέλκυσης πολιτών, δηλαδή να φέρω και άλλους κατοίκους, επισκεπτών, να φέρω τουρίστες και να αυξήσω τον πλούτο μου, δηλαδή να φέρω επενδύσεις. Αυτό λοιπόν το τρίπτυχο έρχεται να το ενισχύσει το στοιχείο της ευφυΐας. Δηλαδή χρησιμοποιούν όλα αυτά τα στοιχεία προκειμένου να βελτιώσουν την εξωστρέφεια και την ανταγωνιστικότητά τους. 


Και αυτό το στοιχείο τώρα έχει δώσει το περιθώριο στο να δημιουργηθεί μια καινούργια αγορά, αυτή η αγορά των έξυπνων πόλεων, η οποία πολύ χοντρικά αποτιμάται στα 240 δισεκατομμύρια δολάρια παγκοσμίως και αυτοί οι οποίοι το έχουν αντιληφθεί καλύτερα είναι Νοτιοκορεάτες, οι οποίοι Νοτιοκορεάτες έχουν φτιάξει ένα πρότυπο πόλης και αυτό το μετέτρεψαν σε προϊόν, δηλαδή το πουλάνε στο εξωτερικό. Ήδη τέσσερα αντίγραφα αυτών των πόλεων βρίσκονται σε εξέλιξη. 


Και έρχεται η Ευρωπαϊκή Ένωση, μια δράση αρκετά μεγάλη στους ορίζοντες, να χτυπήσει ακριβώς αυτό το στοιχείο. Όχι μόνο. Να υποστηρίξει όλα όσα αναφέρουν οι παρευρισκόμενοι για τη βελτίωση των συνθηκών στην πόλη, για την πρόσβαση σε πληροφορίες και υπηρεσίες, αλλά έχοντας στο μυαλό τους τον ανταγωνισμό που έρχεται από την Ασία. 


Αυτά λοιπόν συνθέτουν το περιβάλλον των έξυπνων πόλεων και αυτά είναι τα στοιχεία τα οποία θέλει να απαντήσουμε. Κατά πόσο δηλαδή η έξυπνη πόλη είναι ένα καινοτόμο προϊόν ή διευκολύνει την καινοτομία και κατά πόσο είναι το όχημα για να βοηθήσει στον ανταγωνισμό των πόλεων. 

Η καινοτομία από την άλλη πλευρά πάλι, για να βοηθήσω τη συζήτηση, δεν είναι απλώς η καινούργια ιδέα, για κάτι καινούργιο, αλλά είναι το πώς θα το μετατρέψεις σε προϊόν, να σου φέρνει δηλαδή κάποια αξία. Υπό αυτή την έννοια δηλαδή μια έξυπνη πόλη όπως ήταν τα Τρίκαλα το 2003, μπορεί να θεωρηθεί κάτι καινοτόμο. Σήμερα αυτό δεν ισχύει. Πρέπει να δούμε σε άλλα είδους στοιχεία που βελτιώνουν την αξία των πόλεων. Παραδείγματος χάριν πώς θα μειώσουμε την παραγωγή διοξειδίου του άνθρακα στις πόλεις, να βελτιώσουμε το ενεργειακό αποτύπωμα των πόλεων. Αυτές οι λύσεις μπορούν να συνθέσουν ένα καινούργιο χώρο για καινοτομία. 


Φυσικά εδώ έρχονται και τα στοιχεία που λένε ότι η καινοτομία δεν είναι κάτι αόριστο, ακόμα και αν λέμε ότι είναι, αλλά υποβοηθείται από κάποιους παράγοντες και οι παράγοντες αυτοί είναι πολιτική διαφάνεια και το λέω πρώτο ακριβώς επειδή το ακροατήριο μπορεί να συνεισφέρει σε αυτό. Η ύπαρξη καλής τεχνολογικής και επιστημονικής βάσης, που αν αναφερθούμε σε ελληνικά δεδομένα υπάρχει. Ένα ισχυρό εκπαιδευτικό σύστημα. Η συζήτηση ανοίγει πολύ. Όπως επίσης και αν η νοοτροπία στην αγορά, αν έχουμε εδώ εκπροσώπους της επιχειρηματικότητας μπορούν να μας βοηθήσουν, αν η νοοτροπία διευκολύνει στην ανάληψη ρίσκων. Και εδώ μπορούμε να συγκρίνουμε τους εαυτούς μας με άλλες χώρες και να κερδίσουμε χώρο. 


Καθώς όμως ο χρόνος πιέζει, ας προχωρήσουμε να δούμε τι μας λέει το περιβάλλον. Καταρχήν κοιτώντας στο διεθνές προσκήνιο, μόνο η βιβλιογραφία σου δίνει τη δυνατότητα να εντοπίσεις 34 διαφορετικές πόλεις, ενώ σίγουρα σε αυτή την αγορά των 240 δισεκατομμυρίων που σας περιέγραψα, αποτυπώνονται μικρότερης και μεγαλύτερης κλίμακας, κοντά στις 150 διαφορετικές έξυπνες πόλεις, οι οποίες ανάλογα με το τι είδους τεχνολογία ενσωματώνουν, κατατάσσονται σε διάφορες κατηγορίες. Παραδείγματος χάριν, υπάρχουν πόλεις που έχουν μόνο μια ιστοσελίδα, άλλες που έχουν μόνο ασύρματο δίκτυο, άλλες που συνθέτουν οπτικές ίνες και τα λοιπά. Και αυτή η περιοχή δεν είναι στατική. Δηλαδή πολλές πόλεις, όπως η Βαρκελώνη που έχουμε εκπρόσωπο εδώ σήμερα, ξεκίνησαν με μια μορφή και εξελίσσονται σε μια άλλη. Άρα πρέπει να μας προβληματίσει ακριβώς το πώς η έξυπνη πόλη ξεκινά για να λύσει κάποιο πρόβλημα, άρα είναι όντως καινοτομία, εντοπίζει καινούργια προβλήματα και μεταλλάσσεται στην κατεύθυνση του να λύσει και άλλα προβλήματα. 


Όμως για να αναπτυχθεί μια έξυπνη πόλη, ακριβώς όπως ορίσαμε και τις προϋποθέσεις τις καινοτομίας, πρέπει να υπάρχουν παράγοντες που να τη βοηθήσουν και εδώ έρχεται πάλι ένας από τους ειδικούς σε αυτή την περιοχή, το όνομά του δεν νομίζω ότι ενδιαφέρει και μέτρησε πόλεις σαν τη Λάρισα σε όλη την Ευρώπη, προσπαθώντας να αποδώσει ακριβώς το πρώτο στοιχείο που σας είπα, το αποτύπωμα της ευφυΐας και φαίνεται μέσα από τους δείκτες ότι τα περισσότερα  στοιχεία για την πόλη μας δεν είναι καλά. Τα στοιχεία είναι του 2008. Άρα θεωρώ ότι δεν έχουν μεταβληθεί ιδιαίτερα θετικά μέσα σε μια περίοδο κρίσης. Μας βοηθούν όμως να βγάλουμε συμπεράσματα.


Κινητικότητα λοιπόν, ανάληψη ρίσκων, διάθεση για καινοτομία, πρόσβαση στην εκπαίδευση και τη γνώση, όλα αυτά τα στοιχεία δυστυχώς υπολείπονται και αν συγκρίνουμε με άλλες χώρες, δεν θα πάω στην Αμερική, στην Ελβετία, αλλά συγκρίναμε με την Φιλανδία από όπου προέρχεται η NOKIA. Εδώ αυτοί οι δείκτες φαίνεται ότι λειτουργούν από την άλλη πλευρά και αν δούμε και μια άλλη πόλη, όπως η Εσθονία, που δεν είναι Φιλανδία για να έχει τη NOKIA, βλέπουμε ότι ισορροπούν τα στοιχεία. 


Άρα ένας προβληματισμός είναι πώς μπορούμε να μεταβάλλουμε λίγο τις συνθήκες στην πόλη ώστε να βοηθήσουμε να αλλάξει το περιβάλλον και να βοηθήσουμε την εγκατάσταση μιας έξυπνης πόλης; Εδώ μπορούν να βοηθήσουν διάφορες αποφάσεις.


Και μιλώντας για βιωσιμότητα και κλείνω εδώ, ακόμη και αν βελτιώσουμε τις συνθήκες, ακόμη και αν εγκαταστήσουμε υποδομές, δημιουργείται ένας καινούργιος οργανισμός που βοηθά στην ανταγωνιστικότητα των πόλεων. Αυτός για να επιβιώσει, όσο και αν δεν μας αρέσει να το λέμε, πρέπει να είναι κερδοφόρος. Αυτό δείχνει η διεθνής πρακτική. Διαφορετικά παρακμάζει. Υπάρχουν λύσεις για να μετατρέψουν αυτόν τον οργανισμό σε κερδοφόρο. Χωρίς αυτό να σημαίνει ότι είναι κερδοσκόπος, για να μην παρεξηγηθώ. 

Αυτές οι λύσεις ονομάζονται επιχειρηματικά μοντέλα και μπορούν να βασιστούν τόσο σε συνέργιες με φορείς τηλεπικοινωνιών, όσο και με το να αξιοποιήσουν το ανθρώπινο δυναμικό μέσα από την πόλη, τους ανέργους μας, σε μια κατεύθυνση ανάπτυξης επιχειρηματικότητας. 


Για να μην καθυστερώ περισσότερο τη συζήτηση, θα ήθελα να σταματήσω εδώ. Σας ευχαριστώ πάρα πολύ για την προσοχή σας.

ΠΡΟΕΔΡΕΙΟ: Θέλω να ευχαριστήσω τον κύριο Ανθόπουλο και για τα όσα ενδιαφέροντα μας είπε και κυρίως γιατί ήταν συνεπής στο χρόνο.


Επειδή έχει ένα προσωπικό πρόβλημα, αν υπάρχουν ερωτήσεις, παρά το πρόγραμμα, να τεθούν στον κύριο Ανθόπουλο για αυτά που είπε, γιατί έχει πρόβλημα να φύγει αμέσως μετά. 


Υπάρχει κάποια ερώτηση; Όχι.


Παρακαλώ τον κύριο Κωστή Μοχιανάκη να έρθει στο μικρόφωνο και να αυτοσυστηθεί σε ότι αφορά την ιδιότητά του.

Κ. ΜΟΧΙΑΝΑΚΗΣ: Καλημέρα σας. Λέγομαι Μοχιανάκης Κώστας, είμαι Προϊστάμενος Πληροφορικής στο Δήμο Ηρακλείου και είμαι και στην Επιτροπή Ηλεκτρονικής Διακυβέρνησης της ΚΕΔΕ. 


Θα ήθελα πραγματικά να ευχαριστήσω τον προηγούμενο ομιλητή διότι έθεσε πολύ ωραία το θέμα και το παίρνω ως προαπαιτούμενο για να συνεχίσω και εγώ και να το εξειδικεύσω λίγο περισσότερο πάνω στο τι κάνουν οι ελληνικές πόλεις και πώς πρέπει πρακτικά πια, στηριζόμενοι σε αυτές τις ιδέες, να προχωρήσουν τα επόμενά τους βήματα. 


Στην Ελλάδα σήμερα βρισκόμαστε στο μέσο μιας οικονομικής κρίσης, η οποία έχει επηρεάσει όλη τη σφαίρα της κοινωνικής ζωής, της πολιτιστικής, της οικονομικής και έχουν άμεση επίδραση και στην Τοπική Αυτοδιοίκηση με τη στέρηση πόρων, προσωπικού και τα λοιπά. 


Η απάντηση που πρέπει να δώσουμε εμείς σαν ελληνικές πόλεις, είναι ότι πρέπει να αυξήσουμε την ανταγωνιστικότητά μας. Η λέξη ανταγωνιστικότητα, την οποία για χρόνια τη βάζουμε στην άκρη και δεν τη χρησιμοποιούμε με σωστό τρόπο. Τη θεωρούμε κάπως σαν μια δαιμονική λέξη.


Στη θέση όμως που βρισκόμαστε εμείς σήμερα έχουν βρεθεί πολλές αμερικανικές και ευρωπαϊκές πόλεις στο τέλος της δεκαετίας του ’70 και του ’80, όταν με την οικονομική κρίση και με το ξεκίνημα της παγκοσμιοποίησης, η παραγωγική τους βάση μεταφέρθηκε στην Ασία και έτσι έχασαν τη βιομηχανική τους ταυτότητα. 
Οι πόλεις λοιπόν αυτές θέλοντας να κάνουν μια επανεκκίνηση στην οικονομία τους, άρχισαν να χρησιμοποιούν διάφορα εργαλεία. Αυτά τα εργαλεία ήταν κυρίως δύο. Το ένα ήταν η οικονομική ελκυστικότητά τους, δηλαδή μέσω της μείωσης φορολογίας και τα λοιπά και το άλλο ήταν οι αστικές αναπλάσεις, δηλαδή ο μετασχηματισμός του αστικού τοπίου και της ποιότητας ζωής των κατοίκων για να γίνουν πιο ελκυστικές. 
Χρησιμοποίησαν διάφορα εργαλεία όπως ήταν για παράδειγμα όπως είπαμε, οι ολοκληρωμένες αστικές αναπλάσεις, που συνδύαζαν κατασκευαστικά έργα με κοινωνικές υπηρεσίες και υποβοήθηση οικονομικών δραστηριοτήτων, χρησιμοποίησαν τα μεγάλα γεγονότα όπως ήταν η Πολιτιστική Πρωτεύουσα, οι Ολυμπιακοί Αγώνες, για να δώσουν μια ελκυστικότητα στις δικές τους πόλεις, χρησιμοποίησαν την αρχιτεκτονική και άλλα εργαλεία. 

Πολύ γρήγορα όμως κατάλαβαν ότι αυτά δεν φτάνουν. Μια πόλη δεν μπορεί να είναι καλή σε όλα. Χρειάζεται να εξειδικευτεί σε ορισμένους τομείς. Αυτή η εξειδίκευση που σήμερα, στο αυριανό μάλλον 2014-2020 χρηματοδοτικό πλαίσιο, αποτυπώνεται στην φράση έξυπνη εξειδίκευση. Αυτές οι εξειδικεύσεις γεννούν διάφορες νέες έννοιες, όπως είναι η ανοιχτή πόλη, η έξυπνη πόλη, η βιώσιμη πόλη, η δημιουργική πόλη και τα λοιπά. Αυτές οι έννοιες χρησιμοποιούνται σαν αναπτυξιακά εργαλεία. Υπό αυτή την έννοια πρέπει να δούμε και εμείς την έννοια της έξυπνης πόλης και να δούμε πώς θα την κάνουμε λίγο πιο ρεαλιστική και πραγματική στην Ελλάδα. 

Αφού λοιπόν μιλάμε για προγραμματισμό, για σχεδιασμό των πόλεων, για εξειδικεύσεις, ας δούμε ποιοι θεωρούνται σήμερα σε παγκόσμιο επίπεδο οι πέντε άξονες οι οποίοι βελτιώνουν την ανταγωνιστικότητα των πόλεων.

Ο ένας είναι εξειδίκευση της οικονομίας. Δηλαδή για παράδειγμα το Ηράκλειο έχει μια ισχυρή εξειδίκευση γύρω από τον αγροτοδιατροφικό τομέα και τον τουρισμό. Πάνω από τρία εκατομμύρια τουρίστες προσγειώνονται στο αεροδρόμιο του Ηρακλείου. Άρα αυτή είναι η εξειδίκευσή του. Και έχει επίσης και το κατάλληλο προσωπικό για να υπηρετήσει αυτές τις εξειδικεύσεις. Αυτό είναι το πρώτο.

Το δεύτερο είναι, έχουν οι φορείς της πόλης την ικανότητα να σχεδιάζουν γύρω από στρατηγικούς στόχους και να τους υλοποιούν συλλογικά;

Το τρίτο στοιχείο είναι η σύνδεση της τοπικής κοινωνίας με τα πανεπιστήμια και τα ερευνητικά κέντρα της περιοχής, ώστε οι ειδικεύσεις που βάζει η οικονομία και οι στρατηγικοί στόχοι που βάζουν οι συλλογικοί φορείς, να μπορούν να υποβοηθηθούν από την έρευνα, την τεχνολογία και την εκπαίδευση που υπάρχει μέσα στα πανεπιστήμια και στα ερευνητικά κέντρα. 

Το τέταρτο είναι η ποιότητα του αστικού περιβάλλοντος και της ζωής μέσα στις πόλεις. Ενώ δηλαδή συζητάμε σαν αυτοτελές γεγονός ότι εγώ θέλω να βελτιώσω τη ζωή των κατοίκων, να προσφέρω υπηρεσίες και τα λοιπά, δεν σταματά εκεί η προσφορά. Αυτό μετατρέπεται σαν αναπτυξιακό εργαλείο αύξησης της ανταγωνιστικότητας και μετασχηματισμού της οικονομίας. 

Στο τελευταίο, προσέξτε, είναι ο βαθμός ανάπτυξης και εκσυγχρονισμού στις μεταφορές και τηλεπικοινωνίες. Ξέρουμε όλοι ότι εκεί που υπάρχουν αεροδρόμια, μεγάλα λιμάνια και τα λοιπά, η οικονομική ζωή είναι αυξημένη. Όμως προσθέτουν τώρα και τις τηλεπικοινωνίες. Δηλαδή αν κάτσουμε λίγο να το δούμε, που δεν έχουμε δυστυχώς την επάρκεια χρόνου για να πούμε πάρα πολλά πράγματα, είναι ότι, το ένα είναι οι εξειδικεύσεις, το άλλο είναι η ικανότητα της τοπικής κοινωνίας να βάζει στρατηγικούς στόχους που εξυπηρετούν τις εξειδικεύσεις και να συνεργάζεται με τα πανεπιστήμια και τα εκπαιδευτικά κέντρα για να ολοκληρωθεί αυτό και μετά είναι η χρήση κατ’ ουσία των νέων τεχνολογιών για να βελτιωθεί η ποιότητα ζωής των κατοίκων, η οποία όμως ποιότητα ζωής του αστικού περιβάλλοντος και η ποιότητα ζωής  των κατοίκων, γίνεται ανταγωνιστικό εργαλείο.

Φυσικά πρωταγωνιστικό ρόλο στον σχεδιασμό μέσα στην πόλη παίζει η Τοπική Αυτοδιοίκηση. Ιδιαίτερα στο εξωτερικό που οι αρμοδιότητες είναι εντελώς διαφορετικές από τις αρμοδιότητες, πολύ περισσότερες δηλαδή, από αυτές που έχουμε εμείς σαν Τοπική Αυτοδιοίκηση στην Ελλάδα. 

Παρ’ όλα αυτά όμως, αν ρωτήσουμε έναν πολίτη ποιος κάνει κουμάντο στην πόλη, αυτός θα σου απαντήσει ο Δήμος. Δεν θα σου πει σε αυτό το κομμάτι κάνει το λιμάνι,  σε αυτό το κομμάτι το αεροδρόμιο, σε αυτό κάνει το Υπουργείο Πολιτισμού επειδή έχει το μουσείο ή έναν αρχαιολογικό χώρο. Ο πολίτης γνωρίζει ότι είναι οι Δήμαρχος αυτός που κάνει κουμάντο στην πόλη κατ’ ουσία και σε αυτόν καταλογίζει τα υπέρ ή τα κατά.

Για να δούμε τα μοντέλα δημαρχιακών θητειών που έχουμε ζήσει στην Ελλάδα μετά τη μεταπολίτευση. Μέχρι περίπου τα μέσα της δεκαετίας του ’90 η Τοπική Αυτοδιοίκηση δεν είχε πολλές αρμοδιότητες και πολλούς πόρους. Ο Δήμαρχος έπρεπε να πάει στον Υπουργό και ανάλογα με την ιδιοσυγκρασία ή τη σχέση του, να του χτυπήσει το χέρι στο τραπέζι ή να τον παρακαλέσει, να του δώσει κονδύλια. Αυτό ήταν το μοντέλο του Δημάρχου διεκδικητή. Διεκδικώ. Δεν διαφέρει από έναν πρόεδρο εργατικού κέντρου που διεκδικούσε από τα αφεντικά την αύξηση μισθού.

Μετά όμως, στα μέσα της δεκαετίας περίπου του ’90, που είχαν αρχίσει σιγά-σιγά να αλλάζουν τα πράγματα στις αρμοδιότητες και να έρχονται τα ευρωπαϊκά κονδύλια και οι πόροι, είχαν μείνει πίσω οι υποδομές στις ελληνικές πόλεις και οι κάτοικοι ζητούσαν έργα και όταν βέβαια λέμε έργα, εννοούμε τεχνικά έργα. Υποδομές. Και τότε όλοι οι Δήμαρχοι έτρεξαν να κάνουν αυτά τα έργα και υπηρετήθηκε το μοντέλο του Δημάρχου εργολάβου. Αυτό έγινε μέχρι το 2010. Ήρθε ο Καλλικράτης, ταυτόχρονα είχαμε και την οικονομική κρίση, μειώθηκαν οι πόροι, δεν έχουμε πια πολλά χρήματα για έργα και οι προτεραιότητες των κατοίκων έχουν αλλάξει. Τώρα θέλουν κοινωνικές υπηρεσίες, θέλουν να πηγαίνουν να παίρνουν το πιστοποιητικό αμέσως. Θέλουν καθαρή την πόλη. Και ο  Δήμαρχος μην έχοντας και πολλά λεφτά για μεγάλα δημόσια έργα, στρέφεται στις υπηρεσίες και υπηρετεί το μοντέλο του Δημάρχου παρόχου υπηρεσιών, που οι πολίτες αυτό θα θεωρήσουν πετυχημένο μοντέλο και τώρα και τα επόμενα χρόνια. 

Όμως επειδή έχουμε πει αυτά τα πράγματα προηγουμένως, ότι χρειαζόμαστε την ανταγωνιστικότητα, τελικά αυτά τα τρία μοντέλα που περιγράψαμε προηγουμένως, που είναι διαχειριστικά της πραγματικότητας των ελληνικών πόλεων της κάθε εποχής, πρέπει να ξεπεραστούν. Τα Δημοτικά Συμβούλια πρέπει να ξεπεράσουν αυτή την απόσταση από την οικονομία της πόλης. Πρέπει να επιλέξουν δύο ως τρεις ανάπτυξης της πόλης και να τους κάνουν άξονες ανάπτυξης της ταυτότητας και μάλιστα της ανταγωνιστικής ταυτότητας. Όποιος δουλέψει με αυτόν τον τρόπο,  όποια Δημοτική Αρχή, θα υπηρετήσει το μοντέλο του Δημάρχου οραματιστή. Έχει ξεπεράσει τη διαχείριση της πραγματικότητας που ζει και σχεδιάζει για το μέλλον και αυτή  είναι η βάση για την ανάπτυξη ενός τόπου.

Ερχόμενοι τώρα να κάνουμε λίγο πιο συγκεκριμένη αυτή την έννοια που είπαμε, αυτή την ταυτότητα, το πρώτο είναι τι είναι έξυπνη πόλη, το δεύτερο είναι γιατί τη χρειαζόμαστε, που είπαμε προηγουμένως, και το τρίτο είναι τι κάνουμε στην πράξη. 

Στο πρώτο θα απαντήσω λίγο σύντομα για να δώσουμε βάρος κυρίως στο τρίτο ερώτημα. 

Οι έξυπνες πόλεις είναι αυτές που χρησιμοποιούν τις νέες τεχνολογίες για να υπηρετήσουν τους στρατηγικούς τους στόχους. Του έχουν σχεδιάσει, τους έχουν βάλει, χρησιμοποιούν τις νέες τεχνολογίες, γιατί όπως είδαμε στους πέντε προηγούμενους άξονες που αυξάνουν την ανταγωνιστικότητα, οι νέες τεχνολογίες παίζουν πάρα πολύ μεγάλο ρόλο.

Πάμε τώρα στην πράξη. Τι κάνουμε. Το πρώτο πράγμα, όπως είπαμε, πρέπει να διατυπώσουμε το στρατηγικό στόχο. Ο στρατηγικός στόχος πρέπει να είναι δημόσιος, να λέγεται δημόσια,  όχι μόνο για να το γνωρίζουν οι πολίτες, αλλά για να παίρνουν μέρος στη διαμόρφωσή του και όχι  μόνο στη διαμόρφωσή του, αλλά και στον έλεγχο κατά πόσο ο στρατηγικός στόχος προχωράει. 

Στο Ηράκλειο το 2009 συντάξαμε έναν χάρτη υποχρεώσεων των Δημοτικών Αρχών έναντι των πολιτών στην κοινωνία της γνώσης. Επίτηδες τον ονομάσαμε υποχρεώσεις των Δημοτικών Αρχών και όχι δικαιώματα των πολιτών, που οι πολίτες διεκδικούν να τα πάρουν, αλλά εμείς υποχρεούμαστε να τα παρέχουμε. Το υπέγραψαν αυτό 15 Δήμαρχοι της Κρήτης και των νησιών του Αιγαίου και πάνω εκεί βάσισε το Ηράκλειο τη στρατηγική του γύρω στο τι θα κάνει γύρω από την έννοια της έξυπνης πόλης και την εισαγωγή των νέων τεχνολογιών στην πόλη μέσα. 

Στην γραπτή ομιλία που σας έχει μοιραστεί, είναι αναλυτικά γραμμένος ο χάρτης, οπότε δεν τον αναλύω. 

Το δεύτερο που πρέπει να πούμε είναι ότι αυτοί οι στρατηγικοί στόχοι πρέπει να τους διαχειριζόμαστε συλλογικά, ιδιαίτερα στην Ελλάδα που η Τοπική Αυτοδιοίκηση είναι ένα μέρος από τη διαχείριση της πόλης. Στο Ηράκλειο ας πούμε, έχουμε αεροδρόμιο, έχουμε λιμάνι, έχουμε ισχυρή παρουσία του Υπουργείου Πολιτισμού στους αρχαιολογικούς χώρους και στο Μουσείο. Άρα είμαστε υποχρεωμένοι όλοι μαζί να διαχειριζόμαστε τους στόχους. Όλοι μαζί να τους βάζουμε, όλοι μαζί να τους διαχειριζόμαστε, ο καθένας από το δικό του επιχειρησιακό σχέδιο που πρέπει να υπηρετεί το κεντρικό. 
Τι έχουμε κάνει, που κατά τη γνώμη μου είναι ίσως μια από τις μεγαλύτερες καινοτομίες από αυτές που στο εξωτερικό θεωρούνται κάπως φυσιολογικές, αλλά στην Ελλάδα είναι όντως καινοτομία. Η συνεργασία. Την άνοιξη του 2013 συγκροτήσαμε την Επιτροπή Ηράκλειο Έξυπνη Πόλη, στην οποία συμμετέχουν σχεδόν όλοι οι μεγάλοι φορείς της πόλης, δηλαδή το Πανεπιστήμιο, τα ΤΕΙ, το Επιμελητήριο, το αστικό ΚΤΕΛ, ο  Δήμος και συνεδριάζουμε κάθε μήνα και βάζουμε κάτω, με βάση τη στρατηγική, τις τακτικές που πρέπει να κάνουμε και θα σας πω, θα δείτε πώς από τη δράση αυτής της Επιτροπής και από τα σχέδιά της, παράγονται έργα. 

Οι νέες τεχνολογίες στις πόλεις της Ελλάδας μπήκαν σταδιακά. Η πρώτη φάση μπορεί να πει κανείς, το πρώτο κύμα εισαγωγής νέων τεχνολογιών στους οργανισμούς, ήταν ότι αφορούσε την μηχανοργάνωσή τους. Τίποτα περισσότερο. Ήθελε να δουλεύει το λογιστήριο, να δουλεύει το Δημοτολόγιο, να δουλεύει η μισθοδοσία. Εκεί έμενε η φιλοδοξία.

Ένα δεύτερο κύμα εισαγωγής των νέων τεχνολογιών ήταν κυρίως με το Γ’ ΚΠΣ, που θα έλεγα ότι ήταν τουλάχιστον εκ μέρους των Δήμων, η καλύτερη περίοδος χρηματοδοτήσεων και δημιουργίας έργων και η πιο αποτυχημένη είναι η σημερινή. 

Τότε δημιουργήθηκαν οι διαδικτυακές πύλες των Δήμων, τα μητροπολιτικά δίκτυα οπτικών ινών, τα ασύρματα δίκτυα. Το βασικό όμως χαρακτηριστικό αυτής της περιόδου ήταν ότι κάθε Οργανισμός κοίταζε τον εαυτό του. Δηλαδή λέγαμε ο ψηφιακός Δήμος, το ψηφιακό νοσοκομείο, το ψηφιακό επιμελητήριο και τα λοιπά. Δεν κοιτάζαμε έξω ο ένας τον άλλον. Ήμασταν δηλαδή σαν διαφορετικές μονάδες στην ίδια πόλη. 

Τώρα όμως έχουμε ανάγκη από ένα τρίτο κύμα εισαγωγής των νέων τεχνολογιών στις πόλεις. Τώρα είμαστε υποχρεωμένοι όλοι να βλέπουμε τι κάνει ο διπλανός. Τα δεδομένα μας να αλληλοεπηρεάζονται, να αλληλοενημερώνονται και να δημιουργούν στο τέλος ένα σύννεφο εφαρμογών, δραστηριοτήτων, κινητοποιήσεων, δράσεων με τη συμμετοχή των πολιτών, που θα μιλούμε για μια ολότητα. Θα μιλούμε για την πόλη, όχι για το δικό μας μεμονωμένο οργανισμό. 

Πρακτικά πώς οι συγκεκριμένες εφαρμογές που κάνουμε βοηθούν αυτή την αλληλοδιαπλοκή των δράσεων και των εξυπηρετήσεων μέσα στην πόλη; Έχουν κατασκευαστεί τα μητροπολιτικά δίκτυα οπτικών ινών. Πέρα του ότι τα περισσότερα δεν δουλεύουν, πέρα από πέντε, στην Ελλάδα, προσέξτε τι γίνεται. Στο Ηράκλειο για παράδειγμα έχουμε ήδη ενώσει 16 μεγάλες δημόσιες υπηρεσίες και πολύ περισσότερα κτίρια γιατί δεν είναι σε ένα κτίριο κάθε υπηρεσία, που έχουν 5.500 υπαλλήλους και 5 σχολικές μονάδες πιλοτικά, οι οποίες παίρνουν υπηρεσίες μέσω του ΕΔΕΤ. Άρα αρχίζει τώρα και γίνεται ένα δίκτυο μέσα στην πόλη. Οι 16 δημόσιες υπηρεσίες, το δίκτυό τους καταλήγει στο Δήμο και μέσω του Δήμου παίρνουν υπηρεσίες από το ΣΥΖΕΥΞΙΣ. Το ίδιο και τα σχολεία που παίρνουν υπηρεσίες από το ΕΔΕΤ, χρησιμοποιούν το δημοτικό δίκτυο οπτικών ινών. 
Δημιουργήσαμε το ασύρματο δίκτυο του Δήμου Ηρακλείου, το οποίο είναι 109 κόμβοι και προσέξτε πόσοι πολίτες το χρησιμοποιούν. 8.500 τον χειμώνα, διαφορετικές συσκευές τον μήνα τον χειμώνα και 30.000 περίπου το καλοκαίρι, φυσικά λόγω του τουρισμού αυξάνεται πολύ η κίνηση. 

Οι προκλήσεις που έχουμε να αντιμετωπίσουμε στηρίζονται στο ότι θα έχουμε το διαδίκτυο του μέλλοντος, το οποίο τι είναι; Είναι η συλλογή πληροφοριών από χιλιάδες  σένσορες, συλλέκτες, το μάζεμά τους σε διάφορα σημεία και η αξιοποίησή τους. Θα μπορούμε να πούμε ότι η πόλη είναι σαν μια πλατφόρμα, πάνω στο οποίο τα δεδομένα κυκλοφορούν, κουμπώνουν οι εφαρμογές και έχουμε την αξιοποίησή τους και θα δούμε αυτό πώς γίνεται πρακτικά. 
Φυσικά όλη αυτή η κυκλοφορία της πληροφορίας μέσα στην πόλη, που χωρίς να το καταλαβαίνουμε από το κινητό μας τηλέφωνο στέλνουμε πληροφορίες σε διάφορα κέντρα συλλογής πληροφοριών, το οποίο εμείς δεν το ξέρουμε, υπάρχουν όμως οι σένσορες μέσα στα κινητά μας τηλέφωνα, βάζει το θέμα της ιδιωτικότητας της ζωής των πολιτών και αυτό είναι σοβαρό θέμα, που τώρα βέβαια δεν έχουμε το χρόνο να το μελετήσουμε.

Προσέξτε τώρα. Για να δούμε κάτι πάρα πολύ σημαντικό. Προς τα πού θα αναπτυχθεί η τεχνολογία το επόμενο διάστημα από την πλευρά που μας ενδιαφέρει εμάς; Το πρώτο είναι η ευρυζωνικότητα, το δεύτερο είναι το σύννεφο, το cloud, το τρίτο είναι έξυπνες προσωπικές  συσκευές, το τέταρτο είναι εξελίξεις στις δημόσιες επαφές. Αυτό σημαίνει ότι τα επόμενα χρόνια τα κινητά τηλέφωνα, τα tablets και τα λοιπά, θα αρχίσει να μειώνεται η σημασία του γραπτού κειμένου και θα μπαίνει η έννοια της χειρονομίας που διευκολύνει πάρα πολύ ειδικά τα άτομα που δεν έχουν την ευχέρεια γραπτής δυνατότητας, δηλαδή αυτά που είναι χαμηλότερου μορφωτικού επιπέδου και είναι και τα ανοιχτά δεδομένα, ενώ ταυτόχρονα οι προκλήσεις οι κοινωνικές, κάνω μια αντιπαράθεση ανάμεσα στις τεχνολογικές προκλήσεις και στις κοινωνικές προκλήσεις, είναι αυτές που βλέπουμε δηλαδή, η δημοκρατική και ανοιχτή διακυβέρνηση, οι εθελοντικές πρωτοβουλίες των πολιτών μέσα στην πόλη, να μειωθεί ο ρόλος των μεσαζόντων μεταξύ των παραγωγών και των τελικών καταναλωτών και να έχουμε πρόσβαση παντού. 

Αυτές τώρα δημιουργούν προκλήσεις τι; Ότι ιδιωτικές εταιρίες κυρίως στην Αμερική, δημιουργούν λογισμικά τα οποία είναι προσανατολισμένα στις νέες εξελίξεις και εξυπηρετούν τις πόλεις, αλλά μπαίνει το ερώτημα: κλειστά λογισμικά, εταιρικά λογισμικά, μεγάλων βέβαια εταιρειών, με από πίσω background μελετών, ερευνών και τα λοιπά, που όντως σου κάνουν τη δουλειά τους, θα θέλεις να παίζουν μονοπωλιακά μέσα στη δική σου πόλη ή πρέπει να αναπτύξεις εσύ με το ελεύθερο ανοιχτό λογισμικό, με τα ανοιχτά πρότυπα, τις δικές σου εφαρμογές και να υπάρχει και μια ισορροπία δηλαδή ανάμεσα σε μη ελεγχόμενα λογισμικά και σε λογισμικά που ελέγχεις εσύ; 

Το δεύτερο στοίχημα είναι η ανάπτυξη χωρίς αποκλεισμούς μέσω ανοιχτών δικτύων καινοτομίας και προληπτικούς σχεδιασμούς που πρέπει να κάνει η πόλη. Για αυτό στο Ηράκλειο βάζοντας αυτή την πρόκληση πολύ σημαντικά μέσα στο μυαλό μας,  δημιουργήσαμε το κέντρο ελεύθερου ανοιχτού λογισμικού και ανοιχτών προτύπων, με το Πανεπιστήμιο και τους καθηγητές Δευτεροβάθμιας Εκπαίδευσης, για να δούμε τι θα κάνουμε  σε αυτό το θέμα.

Ίσως η μεγαλύτερη πρόκληση που καταλαβαίνουν οι περισσότεροι είναι της ηλεκτρονικής διακυβέρνησης, δηλαδή πώς παρέχουμε υπηρεσίες στους πολίτες. Υπάρχουν πετυχημένα παραδείγματα, αρκεί να αντιγραφούν. Δεν χρειάζεται κάθε φορά ο καθένας να θέλει να ανακαλύψει τον τροχό. Η διαδικτυακή πύλη του Δήμου Ηρακλείου έχει εκατοντάδες υπηρεσίες. Αυτές έχουμε προσπαθήσει να τις μεταφέρουμε στη γειτονιά, γιατί το διαδίκτυο μπορείς να το μεταφέρεις στο σπίτι του κάθε πολίτη, αλλά επειδή έχουμε παρατηρήσει ότι τελικά δεν χρησιμοποιούνταν από το σπίτι, οι πολίτες, τις στείλαμε στη γειτονιά, στα Δημοτικά Διαμερίσματα και στα χωριά. 

Θα σας πω ένα παράδειγμα. Το 2012 καταγράφηκαν 8.000 πιστοποιητικά που δόθηκαν περιφερειακά και όχι από το κεντρικό κατάστημα του Δήμου και πάρα πολλές άλλες υπηρεσίες, με χιλιάδες αιτήσεις και εξυπηρετήσεις. 
Η πύλη του Δήμου Ηρακλείου ακριβώς γιατί είναι μια πύλη που παρέχει υπηρεσίες, είναι η δεύτερη ή η τρίτη σε επισκεψιμότητα στην Ελλάδα. Το καλοκαίρι γίνεται δεύτερη λόγω φυσικά του τουρισμού και τον χειμώνα τρίτη μετά την Αθήνα και τη Θεσσαλονίκη. 

Το κυριότερο στοιχείο της εκτός από την παροχή υπηρεσιών στους πολίτες, είναι ότι παρέχει υπηρεσίες και στους υπαλλήλους. Έχει intranet με όλα τα βασικά δεδομένα που χρειάζεται ένας υπάλληλος, έγγραφα, ντοκουμέντα, διαδικασίες και το χρησιμοποιούν και οι ίδιοι οι υπάλληλοι για εσωτερικές δραστηριότητες υπηρεσιακές. 
Όπως είπαμε, τα ανοιχτά δεδομένα, το ανοιχτό περιεχόμενο και η ανοιχτή διακυβέρνηση, είναι μια από τις προκλήσεις που θα αντιμετωπίσουν οι τοπικές κοινωνίες. Για αυτό στο Ηράκλειο φτιάξαμε την πύλη Heraklion Open City και γύρω από αυτό το brand, δηλαδή Heraklion Open City, Heraklion Smart City, Heraklion Cultural City, Green City και τα λοιπά, θα παίξουμε τις διάφορες ταυτότητες της πόλης. Ήδη τα πρώτα έξι data set έχουν ανέβει στην πύλη Heraklion Open City. Είναι το πρώτο παράδειγμα στην Ελλάδα που μία πόλη συνολικά έχουμε αποφασίσει να βγάλει, όλοι οι φορείς, ανοιχτά δεδομένα προς τα έξω. Παρακολουθούμε τις εξελίξεις, τι γίνεται στον άλλο κόσμο γύρω από τη διαμόρφωση αυτών των πυλών και το επόμενο διάστημα θα πάρει μια πιο εικονοποιημένη μορφή, τα δεδομένα δηλαδή θα είναι πιο ελκυστικά στην εμφάνισή τους, υπηρετώντας και αυτό που γίνεται σε όλον τον κόσμο αυτή τη στιγμή. 

Το δεύτερο είναι τα big data της πόλης. Δηλαδή αυτό που λέμε οι σένσορες που θα μαζεύουν την πληροφορία γύρω από την κίνηση, γύρω από το περιβάλλον, γύρω από την κατανάλωση ενέργειας και τα λοιπά, να μπορέσει η πόλη να τα μαζεύει και να τα αξιοποιήσει. Τα big data βοηθούν πάρα πολύ στο management των πόλεων. 

Έχουμε ξεκινήσει λοιπόν στο Ηράκλειο να προβληματιζόμαστε για αυτό το θέμα και μετέχουμε σε ένα ευρωπαϊκό πρόγραμμα που έχουμε χρηματοδότηση για να μελετούμε την ασφαλή μεταφορά δεδομένων στις πύλες του Δήμου και το μεγάλο στοίχημα που θα αντιμετωπίσουμε το επόμενο διάστημα είναι apps, apps, apps, δηλαδή εφαρμογές για κινητά και tablet. Αν οι Δήμοι πρέπει να βάλουν στο μυαλό τους κάτι, είναι ότι το διαδίκτυο θα αποτελέσει τον μεγάλο διαμορφωτή του για ποιο λόγο κάνουμε εφαρμογές. 

Ήμουν πρόσφατα στη Βαρκελώνη, στο Συνέδριο για το Internet of Things. Όλες οι μεγάλες εταιρείες που έχουν πίσω σχήματα μελετητικά και τα λοιπά, αυτό έλεγαν από κάτω στους Συνέδρους. Στραφείτε προς τις εφαρμογές κινητής τηλεφωνίας και tablet και τα λοιπά. Ήδη έχουμε φτιάξει την πρώτη εφαρμογή, τον Τουριστικό Οδηγό του Ηρακλείου. Ήδη ετοιμάζουμε μια δεύτερη virtual περιήγηση στην πόλη, με τρισδιάστατες περιηγήσεις στα αξιοθέατα της πόλης. Και θα προσπαθήσουμε να κάνουμε μια μεγάλη κίνηση ώστε οι πολίτες να μας υποδείξουν τι εφαρμογές χρειάζονται μέσα από έναν μεγάλο διαγωνισμό που ετοιμάζουμε. Θα σας τον πω παρακάτω. 

Ένα από τα τελευταία – ξέρω ότι καθυστερώ, αλλά είναι τόσα πολλά αυτά που πρέπει να πεις – ένα μεγάλο θέμα είναι ο ρόλος της κοινωνίας των πολιτών μέσα από τους νέους μετασχηματισμούς των πόλεων. Οι πολίτες διεκδικούν όχι μόνο να ψηφίζουν μια φορά ανά τετραετία, αλλά να παίζουν βασικό ρόλο και στον σχεδιασμό, αλλά και στην παρακολούθηση της υλοποίησης και θέλουν δικές τους ιδέες πέρα από αυτές που έχουν οι αυθεντίες της εξουσίας ή των μελετητικών γραφείων, θέλουν και αυτοί δικές τους ιδέες, αυτά που νομίζουν ότι αυτούς τους εξυπηρετούν, να σου τις λένε και να σε επηρεάζουν στις αποφάσεις σου. 
Σε όλες τις πόλεις σήμερα στην Ελλάδα δημιουργούνται τέτοιες κοινότητες. Ξέρουμε τους Athenistas, τους Patrinistas και τα λοιπά, αλλά υπάρχουν και πιο εξειδικευμένες κοινότητες, όπως στο Ηράκλειο έχουμε την κοινότητα Common Fest, Open Coffee, το Μαθητικό Φεστιβάλ Ψηφιακής Δημιουργίας που μαζεύει όλες τις δημιουργίες των μαθητών, τις Κοινότητες Ανοιχτού Λογισμικού, οι οποίες δημιουργούν τελικά αυτό το smart περιβάλλον μέσα στην πόλη. Και έχουμε πολύ καλά παραδείγματα στην Ελλάδα, γιατί σε παγκόσμιο επίπεδο υπάρχουν καταπληκτικά. Όμως και στην Ελλάδα έχουν αρχίσει να εμφανίζονται, όπως η εφαρμογή e-asti του Δήμου Γλυφάδας, που με το κινητό τηλέφωνο μπορείς να φωτογραφήσεις μια λακκούβα, ένα δέντρο και να ενημερώσεις το Δήμο ότι θέλεις τι να κάνει. Το City of Errors, κάτι αντίστοιχο. Το Βελτιώνω την Πόλη Μου, που είναι μια εφαρμογή από το Πανεπιστήμιο Θεσσαλονίκης, που τη δίνει ανοιχτά σε όποιον θέλει να τη μετασχηματίσει, δωρεάν και να τη χρησιμοποιήσει στην πόλη του. Η πλατφόρμα ΣυνΑθηνά του Δήμου Αθηναίων, το Human Grid to TDX Athens και η καταπληκτική πλατφόρμα για μικρομεσαίες πόλεις της Ελλάδας, το Open Korinthos. Μπείτε μέσα να το δείτε και αντιγράψτε το και θα δείτε πόσο θα ωφεληθεί η δική σας πόλη. 

Φτάνω προς το τέλος. Το τρίτο κύμα τι είναι; Αυτό που έλεγα προηγουμένως, τα διάφορα κύματα εισαγωγής νέων τεχνολογιών. Από τον έξυπνο οργανισμό πρέπει να περάσουμε στην έξυπνη πόλη και επειδή πολλές φορές τίθεται το ερώτημα και τι γίνεται με τα μικρά χωριά, με τις μικρές κοινότητες, αυτές πρέπει να συνασπιστούμε. Να φτιάξουμε τις έξυπνες ψηφιακές κοινότητες που στην Ελλάδα ήδη τέσσερα τέτοια σχήματα υπάρχουν, απλώς δεν δουλεύουν και θα πρέπει να τα αναστήσουμε με τα ανάλογα κίνητρα. Αυτό ας το εξετάσει η Επιτροπή Νέων Τεχνολογιών και να δει πώς θα το περάσει και τι κίνητρα θα χρησιμοποιήσει. 

Το τελευταίο κομμάτι είναι, ωραία, σχεδιάζουμε, τα διαχειριζόμαστε συλλογικά, κάνουμε έργα, κάνουμε ένα οδικό χάρτη έργων και τα πετυχαίνουμε όλα. Ωραία. Άμα δεν τα ξέρει άνθρωπος, είναι σαν να μην τα έχεις κάνει. Χρειαζόμαστε marketing. Άρα δύο λέξεις σήμερα, που δεν τις πολυχρησιμοποιούμε, ανταγωνιστικότητα και marketing. Το brand, δηλαδή να δημιουργήσουμε ένα brand name για την πόλη μας γύρω από το θέμα που μας ενδιαφέρει και επί του συγκεκριμένου της έξυπνης πόλης. Και επειδή είναι λίγο άγνωστη έννοια, το ξέρουμε για τα προϊόντα, για να δούμε τι σημαίνει για τις πόλεις το brand name.

Αυτό οικοδομείται πάνω από τρία στοιχεία. Το ένα είναι τα πραγματικά στοιχεία της πόλης. Τι συναντάς μπροστά σου, τι ισχύει στην πραγματικότητα. Το δεύτερο είναι η εικόνα. Δηλαδή τι συναισθήματα, τι αντιδράσεις, τι άποψη έχει και ο κάτοικος και ο επισκέπτης, γιατί συνήθως  στο μυαλό μας βάζουμε τον επισκέπτη μόνο, αλλά ο κύριος αποδέκτης που δημιουργεί την εικόνα είναι ο κάτοικος. Το τρίτο είναι πώς η αγορά, πώς οι άλλοι σε βλέπουν μέσα σε ένα ανταγωνιστικό σύστημα. Δηλαδή το Ηράκλειο σαν πόλη του τουρισμού, πού τοποθετείται σε σχέση με τον ανταγωνισμό π.χ. στη Μεσόγειο; Θεωρείται καλός προορισμός; Μέτριος; Κακός; Το πώς σε βλέπουν οι άλλοι, δηλαδή το city positioning, είναι επίσης πάρα πολύ σημαντικό και για αυτό πρέπει να παίρνουμε μέρος σε διαγωνισμούς και διαγωνιστικές λίστες. Όπως το Ηράκλειο και τα Τρίκαλα έχουν πάρει μέρος σε τέτοιες διαδικασίες και τα Τρίκαλα για τρία έτη και το Ηράκλειο για το 2012, 2013 και για το 2014, έχουν αναγνωριστεί από διεθνείς Οργανισμούς σαν έξυπνες πόλεις του κόσμου. 

Συνοψίζοντας και τελειώνω, Αντιπρόεδρε, είναι ότι τέσσερα πράγματα πρέπει να έχουμε στο μυαλό μας. Το ένα είναι ο στρατηγικός σχεδιασμός, το δεύτερο είναι η συλλογική διαχείριση των στόχων, το τρίτο είναι να δημιουργήσουμε ένα οδικό χάρτη έργων που θα υπηρετούν όλες αυτές τις προκλήσεις που βάλαμε προηγουμένως και το τέταρτο είναι, πρέπει να παλεύουμε για τη δημιουργία brand name. Αυτό δεν πρέπει να το ξεχνάμε. 


Όποιοι τώρα ενδιαφέρονται γύρω από αυτά τα θέματα, έχω μια προσωπική ιστοσελίδα, το citybranding.gr, γύρω από το οποίο, έχει πάνω από 1.300 αναρτήσεις γύρω από θέματα πώς δουλεύουν οι πόλεις στην Αμερική, στην Ευρώπη, στην Ελλάδα. Δεν είναι ειδησεογραφική. Έχει κυρίως επιστημονικά άρθρα και παρουσιάσεις γύρω από αυτά τα θέματα.


Ευχαριστώ.

ΠΡΟΕΔΡΕΙΟ: Νομίζω ότι ο κύριος Μοχιανάκης είχε την ανοχή του Προεδρείου δικαιολογημένα, πρώτα και πάνω από όλα γιατί μας έδωσε τη δυνατότητα να μάθουμε τον τρόπο που παρέχονται υπηρεσίες, μάλιστα δωρεάν και από ότι κατάλαβα υπάρχει και η δυνατότητα της αντιγραφής. Να ένα λοιπόν θετικό αποτέλεσμα της ελαστικότητας του χρόνου που δώσαμε στον κύριο Μοχιανάκη. 

Και αφού μιλήσαμε για τις θεματικές μας ενότητες που αφορούν τις έξυπνες πόλεις στην Ελλάδα, τις έξυπνες πόλεις και την καινοτομία, παρακαλώ τον κύριο Γιάννη Κωστόπουλο, Σύμβουλο Πληροφορικής του Δήμου Πατρέων, να μας αναπτύξει το θέμα «Η σημερινή πραγματικότητα και οι σύγχρονες τάσεις στον τομέα των τεχνολογιών πληροφορικής και επικοινωνίας για την Τοπική Αυτοδιοίκηση» και μετά τον κύριο Κωστόπουλο ακολουθεί η ενδιαφέρουσα, είμαι σίγουρος, εισήγηση της Διευθύντριας της Διεύθυνσης Έξυπνες Πόλεις του Τμήματος Πληροφορικής του Δήμου Μπαρτσελόνας και έπεται και η συνέχεια. 


Παρακαλώ, κύριε Κωστόπουλε.

Ι. ΚΩΣΤΟΠΟΥΛΟΣ: Θα ήθελα και εγώ με τη σειρά μου να ευχαριστήσω το Προεδρείο της Επιτροπής Ηλεκτρονικής Διακυβέρνησης για την πρόσκληση να συμμετάσχω στο σημερινό Συνέδριο. 


Η παρουσίασή μου στο Συνέδριο έχει τίτλο «Η σημερινή πραγματικότητα και οι σύγχρονες τάσεις στον τομέα των ΤΠΕ για την Τοπική Αυτοδιοίκηση» και ουσιαστικά χωρίζεται σε δύο διακριτά μέρη. Το πρώτο που έχει να κάνει με μια συνοπτική παρουσίαση του τι έχει γίνει σήμερα στον τομέα των ΤΠΕ για την Τοπική Αυτοδιοίκηση και το δεύτερο μέρος που έχει να κάνει με κάποιες σύγχρονες τάσεις που θα προσπαθήσω να μην επικαλύψω αυτά που θα πω με τους δύο προηγούμενους ομιλητές. 


Κυρίες και κύριοι Σύνεδροι, αν ανατρέξουμε στο παρελθόν, δηλαδή περίπου στις αρχές της χιλιετίας, του αιώνα, από το 2000 δηλαδή, με ορίζοντα το 2020, βλέπουμε ότι έχουν καταρτιστεί μια σειρά από στρατηγικές τόσο σε ευρωπαϊκό επίπεδο, σε επίπεδο Ευρωπαϊκής Επιτροπής, όσο και σε εθνικό επίπεδο, αναφορικά με την ανάπτυξη των τεχνολογιών πληροφορικής και επικοινωνιών στα κράτη, αλλά και στις τοπικές και περιφερειακές κοινότητες. 


Στην περίοδο αυτή διακρίνονται τρεις βασικές περίοδοι, όπου μπαίνουν και οι αντίστοιχοι στόχοι, όπου στο πρώτο κύκλο της περιόδου φαίνεται ο στόχος να ήταν η πρόσβαση των πολιτών δημόσιες πληροφορίες, η διαθεσιμότητα των πληροφοριών αυτών, ηλεκτρονικές δεξιότητες και προγράμματα αναφορικά με την εκπαίδευση των χρηστών και των εργαζομένων, η δημιουργία ψηφιακού περιεχομένου, αλλά και εισαγωγή της έννοιας και της ανάπτυξης της ευρυζωνικότητας. 


Την τρέχουσα περίοδο που διανύουμε και με την εισαγωγή των φορητών συσκευών, εισήχθη η έννοια της πολυκαναλικής προσέγγισης στην ανάπτυξη των εφαρμογών, η έννοια της ανοιχτής διάθεσης δεδομένων, έννοιες όπως η ανάπτυξη της ψηφιακής εμπιστοσύνης και το πώς οι πολίτες θα πρέπει να λειτουργήσουν μέσα σε ένα ασφαλές περιβάλλον συναλλαγών με το δημόσιο, καθώς και δημιουργία κέντρων δεδομένων και υποδομών υπολογιστικού νέφους, cloud computing όπως λέγεται στα αγγλικά. 

Με ορίζοντα το 2020, τόσο η Επιτροπή, όσο και στα εθνικά στρατηγικά σχέδια, τίθενται μια σειρά από στόχοι σε σχέση με τα δίκτυα επόμενης γενιάς, συζητάμε δηλαδή για πλήρη ευρυζωνική κάλυψη σε όλη την Ευρώπη, καθώς και για συγκεκριμένους δείκτες που μπαίνουν και στο ψηφιακό θεματολόγιο με ορίζοντα το 2020 για πολύ γρήγορες συνδέσεις, δηλαδή συνδέσεις επόμενης γενιάς στην ευρυζωνικότητα, δηλαδή πάνω από 30Mbps. 

Επίσης, ένα δεύτερο αντικείμενο είναι η ανάπτυξη των έξυπνων πόλεων. Έχω και κάποιες διαφάνειες στη συνέχεια. Η ανάπτυξη των κοινωνικών δικτύων και το πώς οι Δήμοι και οι τοπικοί οργανισμοί θα ακούσουν τους πολίτες μέσα από τα κοινωνικά δίκτυα. Η διαχείριση του μεγάλου συνόλου δεδομένων, τα big data που ανέφερε και ο φίλος ο Κωστής πριν. Το δίκτυο των πραγμάτων, καθώς και οι έννοιες του crowd sourcing, του πληθοπορισμού, δηλαδή το πώς θα χρησιμοποιήσουμε τους ενεργούς χρήστες που διατρέχουν και ζουν μέσα στην πόλη προκειμένου να συλλέξουμε δεδομένα και να διαμορφώσουμε πληροφορίες. 


Η ποιοτική μετάβαση αυτή στα τρία αυτά στάδια φαίνεται και από τις βασικές αρχές των δύο κύριων επιχειρησιακών προγραμμάτων που έχουν χρηματοδοτήσει τα έργα στους Δήμους. Αφενός στο πρώτο επιχειρησιακό πρόγραμμα που έγιναν και οι πιο πολλές υποδομές, το Επιχειρησιακό Πρόγραμμα Κοινωνία της Πληροφορίας, όπου οι βασικοί στόχοι ήταν να δημιουργηθεί ένα περιβάλλον ανάπτυξης της καινοτομίας και άνθισης επιχειρηματικών πρωτοβουλιών, της διαφύλαξης των ατομικών ελευθεριών και της λειτουργίας δημοκρατικών θεσμών, καθώς και της παροχής ίσων ευκαιριών πρόσβασης για όλους. 


Μπορούμε να πούμε δηλαδή ότι ήταν ένα εισαγωγικό στάδιο για τον χώρο των νέων τεχνολογιών στην Τοπική Αυτοδιοίκηση.


Προχωρώντας και πηγαίνοντας σε μια ποιοτική αναβάθμιση στο τρέχον πρόγραμμα της Ψηφιακής Σύγκλισης, συζητάμε για ζητήματα όπως η καλύτερη και οικονομικότερη αξιοποίηση των δημοσίων πόρων μέσω ανάπτυξης των G Cloud, εξυπηρέτηση του πολίτη όπου και αν βρίσκεται, επειδή έχουμε την έννοια της κινητικότητας των πολιτών, παροχή εξειδικευμένης πρόσβασης σε ειδικές ομάδες πληθυσμού, εστιάζουμε δηλαδή σε συγκεκριμένες ομάδες όπως τα ΑΜΕΑ ή μειονεκτικές ομάδες πληθυσμού, την αύξηση της προσβασιμότητας των ψηφιακών συλλογών, καθώς και υπηρεσίες προστιθέμενης αξίας στον πολίτη, βελτίωση της ποιότητας των παρεχόμενων υπηρεσιών και θέματα διαφάνειας.


Την τελευταία δεκαετία έχει αναπτυχθεί μια σειρά από υπηρεσίες και υποδομές, έχουν αναπτυχθεί στους Δήμους της χώρας, ξεκινώντας περίπου την περίοδο του 2003-2004 με τα πρώτα πληροφοριακά συστήματα, ολοκληρωμένα πληροφοριακά συστήματα, για τις Οικονομικές Υπηρεσίες, τα διπλογραφικά, Διοικητικές Υπηρεσίες, ηλεκτρονικά πρωτόκολλα, σε υποδομές δικτύωσης, όπως τα μητροπολιτικά δίκτυα που αναφέρθηκαν και πριν, ασύρματα δίκτυα, δικτυακές πύλες, γεωγραφικά συστήματα πληροφορικών, ψηφιακές συλλογές για τουρισμό, πολιτισμό.


Και προχωρώντας στο Επιχειρησιακό Πρόγραμμα που τρέχει τώρα, στην Ψηφιακή Σύγκλιση, υπήρχαν προγράμματα και δράσεις αναφορικά με την (…) πληροφοριακών συστημάτων, άρα το κομμάτι του back office των Δήμων, αλλά και υπηρεσίες εξωστρέφειας και ηλεκτρονικής διακυβέρνησης, ηλεκτρονικής υγείας, ηλεκτρονικής μάθησης και τα λοιπά. 


Παράλληλα με αυτά τα έργα που έτρεξαν σε κάθε Δήμο χωριστά, όπου μιλάμε για πάνω από χίλια εκατό έργα στα δύο Επιχειρησιακά Προγράμματα και αν προσθέσουμε και τα περιφερειακά Επιχειρησιακά Προγράμματα, ο αριθμός αυτός μεγαλώνει ακόμη περισσότερη και πάνω από 250 εκατομμύρια που έχουν διατεθεί, υλοποιήθηκαν και οριζόντιες δράσεις όπως το ΣΥΖΕΥΞΙΣ για την τηλεπικοινωνιακή σύνδεση των ΟΤΑ σε ένα κεντρικό σύστημα, το Εθνικό Δημοτολόγιο, το δίκτυο ΚΕΠ, οι Δημοτικές Βιβλιοθήκες, Διαδικτυακές Πύλες για μικρούς Δήμους, το LGAF που υπάρχει στη συγκεκριμένη παρουσίαση στη συνέχεια, καθώς και θέματα κατάρτισης και των αιρετών, αλλά και των εργαζομένων στους ΟΤΑ. 

Το περιβάλλον όμως συνοδεύτηκε τα τελευταία χρόνια από κάποιες διαρθρωτικές αλλαγές, όπως το πρόγραμμα Καλλικράτης, το οποίο είχε ως συνέπεια δομικές αλλαγές τόσο σε επίπεδο του εσωτερικού περιβάλλοντος του Δήμου, όσο και σε επίπεδο εσωτερικών διαδικασιών, αλλά και αρμοδιοτήτων. Προστέθηκαν αρκετές νέες αρμοδιότητες από τον Β’ Βαθμό Τοπικής Αυτοδιοίκησης στους Δήμους. Μειώθηκε το ανθρώπινο δυναμικό και το οποίο συνεχώς μειώνεται. Υπήρξε αδυναμία χρηματοδοτικής στήριξης των πρωτοβουλιών ΤΠΕ εξαιτίας των κακών οικονομικών δεδομένων που επικρατούν στους Δήμους, καθώς και μειωμένο επίπεδο επενδύσεων. Αν δούμε συγκριτικά στοιχεία μεταξύ των δύο Επιχειρησιακών Προγραμμάτων, θα δούμε ότι είναι περίπου στα μισά, περίπου οι μισοί πόροι οι οποίοι έχουν διατεθεί μέχρι στιγμής τουλάχιστον σε επίπεδο ΟΤΑ. 


Βέβαια έχουμε και στη συνέχεια κάποιες παρουσιάσεις για την τρέχουσα κατάσταση στο Επιχειρησιακό Πρόγραμμα, άρα ελπίζουμε ότι μπορεί τα πράγματα να βελτιωθούν.


Ως αποτελέσματα αυτού του περιβάλλοντος ήταν η στασιμότητα ανάπτυξης ή βελτίωσης των υπηρεσιών για τους πολίτες, αδυναμία υποστήριξης και συντήρησης των υφιστάμενων υποδομών σε αρκετές περιπτώσεις Δήμων, μη τεχνολογική ουδετερότητα σε επίπεδο επιλογής των υπηρεσιών ή υποδομών που έχουν εφαρμοστεί στους Δήμους, χαμηλά επίπεδα διαλειτουργικότητας, καθώς και τεχνικές και οργανωτικές δυσκολίες προσαρμογής των Δήμων στις νέες συνθήκες. 


Αυτή η διαφάνεια είναι χωρισμένη στη μέση. Στο πάνω μέρος φαίνονται τα στάδια ολοκλήρωσης ηλεκτρονικών υπηρεσιών, ηλεκτρονικής διακυβέρνησης. Ξεκινώντας λοιπόν από το κάτω-κάτω που είναι το κατώτερο επίπεδο υποχρέωσης του Δήμου να προσφέρει πληροφόρηση στους Δήμους, πηγαίνουμε σε μια ποιοτική αναβάθμιση των υπηρεσιών, σε ένα δεύτερο επίπεδο να μπορεί να κατεβάσει φόρμες, σε ένα τρίτο επίπεδο να μπορεί να υποβάλλει τις ηλεκτρονικές φόρμες και σε ένα τέταρτο επίπεδο να κάνει συναλλακτικές υπηρεσίες. Δηλαδή να μπορεί να πάρει τα πιστοποιητικά του on line ή να κάνει μια συναλλαγή on line.

Βεβαίως η Ευρωπαϊκή Επιτροπή, αλλά και τα ελληνικά στρατηγικά σχέδια, αναγνωρίζουν και ένα πέμπτο επίπεδο που έχει να κάνει με τις εξατομικευμένες υπηρεσίες, όπως προληπτική ή αυτόματη παροχή τέτοιων υπηρεσιών. 


Με το δεδομένο αυτό αναγνωρίζεται η έννοια της ολοκληρωμένης παροχής ηλεκτρονικών υπηρεσιών και αν δούμε το από κάτω διάγραμμα, όπου είναι η σύγκριση της Ελλάδας σε σχέση με την Ευρωπαϊκή Επιτροπή, είναι φανερό ότι έγινε μια προσπάθεια προς τα τέλη του προηγούμενου Επιχειρησιακού Προγράμματος, όπου εκεί είχαν και σοβαρή συμμετοχή οι Δήμοι με την ανάπτυξη των πυλών και των ηλεκτρονικών υπηρεσιών που αναπτύχθηκαν εκείνη την εποχή, όπου βλέπουμε ότι ήταν η πιο καλή επίδοση της Ελλάδας σε σχέση με τον μέσο όρο της Ευρωπαϊκής Ένωσης.


Από το 2007 και μετά φαίνεται αυτή η στασιμότητα, όπου πλέον έχει σταθεροποιηθεί γύρω στο 40% της διαθεσιμότητας ηλεκτρονικών υπηρεσιών, ενώ η Ευρωπαϊκή Επιτροπή έχει φτάσει σε ποσοστά της τάξης του 80%. Έχει δηλαδή διπλασιάσει την επίδοσή της σε σχέση με το 2007.


Σε σχέση με τα στοιχεία της EUROSTAT, σε πολλούς δείκτες, ανάμεσα στους οποίους και στις ηλεκτρονικές συναλλαγές των πολιτών με τις δημόσιες αρχές, η Ελλάδα βρίσκεται στις χαμηλότερες θέσεις. Στον δείκτη αυτόν βρίσκεται στην 21η θέση, ανάμεσα στις υπόλοιπες χώρες της Ευρώπης των 27, πράγμα το οποίο σημαίνει ότι υπάρχει πάρα πολύς δρόμος ακόμα να γίνει στον τομέα των ηλεκτρονικών υπηρεσιών.


Επίσης στο κομμάτι των δεξιοτήτων των χρηστών, και εδώ έχουμε ένα 50% των  εργαζομένων που έχει χαμηλή χρήση έως καμία χρήση, δυνατότητα, στις τεχνολογίες πληροφοριών και επικοινωνιών, ενώ μόνο το 40% έχει ικανοποιητικά ή υψηλά προσόντα χρήσης. 


Και εδώ αν δούμε σε σχέση με τα διαγράμματα, με το μέσο όρο της Ευρωπαϊκής Επιτροπής, έχουμε πολύ χαμηλότερη επίδοση. 


Αντίθετα, αν επικεντρώσουμε την προσοχή μας σε ένα συγκεκριμένο σύνολο χρηστών, δηλαδή στους χρήστες που έχουν υψηλά επίπεδα γνώσεων, βλέπουμε ότι προσπερνάμε τον μέσο όρο της Ευρωπαϊκής Ένωσης. Δηλαδή αν δώσουμε το κίνητρο, αν δώσουμε τη γνώση στους χρήστες, έχουν τη δυνατότητα πράγματι να αξιοποιήσουν τις διαθέσιμες ηλεκτρονικές υπηρεσίες στη χώρα. 


Πηγαίνουμε  στο δεύτερο μέρος τώρα, σε κάποιες σύγχρονες τάσεις οι οποίες θα παρουσιάσουμε. Πρώτα από όλα στα τρία στάδια, και στα τρία κύματα όπως τα παρουσίασε και ο Κωστής, φαίνεται μια διαφοροποίηση σε σχέση με το επίκεντρο στο οποίο στοχεύει το κράτος ή ο Δήμος στη συγκεκριμένη περίπτωση. 

Στην πρώτη περίοδο εισαγωγής πληροφοριακών συστημάτων στους Δήμους, το επίκεντρο ήταν το κράτος. Δηλαδή ο στόχος ήταν να μπορέσουμε να παρέχουμε διαθέσιμο περιεχόμενο on line. Σταδιακά το επίκεντρο αυτό μεταφέρθηκε στις ηλεκτρονικές υπηρεσίες, όπου πλέον επίκεντρο του σχεδιασμού των στρατηγικών ήταν ο πολίτης, με την παροχή ηλεκτρονικών υπηρεσιών προς τον πολίτη. 


Στη σημερινή εποχή και στοχεύοντας στο 2020, στόχος είναι να παρέχουμε ανοιχτά δεδομένα στους πολίτες, ότι δεδομένα συλλέγει ο Δήμος από δίκτυα τα οποία έχει εγκαταστήσει στην πόλη, πρέπει να παρέχονται ανοιχτά, να διατίθενται στους πολίτες προκειμένου να καταστούν πιο ανταγωνιστικές οι πόλεις και να ενισχύσουμε τη σχέση μεταξύ των πολιτών. 


Άρα το μοντέλο αυτό έχει να κάνει με μια κοινωνικοκεντρική προσέγγιση σε σχέση με τη στρατηγική ανάπτυξη στα αστικά κέντρα. 


Τελικός στόχος είναι να ενισχυθούν οι σχέσεις του Δήμου με τους πολίτες, να καλύψουμε τις επιθυμίες των τοπικών κοινωνιών, να αξιοποιήσουμε το τοπικό δυναμικό και να μετασχηματίσουμε εντέλει τον πολίτη από παθητικό αποδέκτη της πληροφορίας, σε ενεργό μέρος διαμόρφωσης τόσο της λήψης αποφάσεων, όσο και του περιεχομένου των υπηρεσιών στην κάθε πόλη.


Μια δεύτερη τάση είναι η ανάπτυξη των κοινωνικών δικτύων. Σε σχέση με τις ηλεκτρονικές πλατφόρμες που είπαμε ότι έχουν αναπτυχθεί στις πόλεις και τα δίκτυα ηλεκτρονικής διακυβέρνησης, βλέπουμε ότι ένα μεγάλο ποσοστό των πολιτών συμμετέχει καθημερινά στα κοινωνικά δίκτυα. Να αναφέρω ας πούμε ότι σε ένα Δήμο σαν τον Δήμο της Πάτρας, τα μέγιστα ποσοστά επισκεψιμότητας της πύλης φτάνουν περίπου τους 1.000 χρήστες την ημέρα. Σε αντίθεση με τους χρήστες στα κοινωνικά δίκτυα που ξεπερνούν τις 80.000 στην πόλη. Αυτό σημαίνει ότι πρέπει να ακούσουμε τους πολίτες και να τους βρούμε μέσα σε αυτά τα δίκτυα προκειμένου να επικοινωνήσουμε και να αντλήσουμε δεδομένα από αυτούς.


Άρα ο παραδοσιακός τρόπος επικοινωνίας Δήμου ή κράτους με τον πολίτη, έχει αλλάξει. Η δυναμική των κοινωνικών δικτύων είναι τέτοια που πρέπει απαραίτητα να ενσωματωθούν στη στρατηγική των Δήμων και οι πολίτες εντέλει καταναλώνουν μεγάλο χρόνο στα κοινωνικά δίκτυα, δημιουργούν οι ίδιοι περιεχόμενο και διατυπώνουν απόψεις και δραστηριότητες για την πόλη.


Τι θα μπορούσε επιγραμματικά να κάνει ένας Δήμος για τον σκοπό αυτό. Πρώτα από όλα να ακούσει τους πολίτες. Δηλαδή να οργανώσει έναν τρόπο καταγραφής της γνώμης των πολιτών σε σχέση με τα τοπικά θέματα και τις παρεμβάσεις. 


Σε ένα δεύτερο στάδιο θα πρέπει να ενεργοποιήσει το διάλογο με τους πολίτες, να ενεργοποιήσει τοπικά ζητήματα και να ζητήσει να συνεργαστεί με τους πολίτες, να πάρει την άποψή τους για θέματα κοινωνικά, πολιτιστικά και τα λοιπά.



Εντέλει να ενδυναμώσει τους πολίτες με την έννοια της συμμετοχής στη λήψη αποφάσεων και τη διαμόρφωση της πολιτικής σε σχέση με τα τοπικά ζητήματα.


Σε ένα τρίτο στάδιο θα πρέπει να βελτιώσει τις υφιστάμενες υπηρεσίες, να σχεδιάσει διαδικασίες και να υιοθετήσει νέα μοντέλα εργασίας στην πόλη. 


Οι έξυπνες πόλεις είναι μια άλλη τάση, η οποία αναφέρθηκε και από τους δύο προηγούμενους ομιλητές. Γενικά στην έξυπνη πόλη μπορούμε να πούμε ότι τα παραδοσιακά δίκτυα και υπηρεσίες γίνονται πιο αποδοτικά με την ενσωμάτωση νέων τεχνολογιών στο επίπεδο των ψηφιακών τεχνολογιών και τηλεπικοινωνιών, προς όφελος των πολιτών, επιχειρήσεων και του δημοσίου.


Ο στόχος εντέλει είναι να μετασχηματιστούν οι εφαρμοζόμενες πολιτικές ΤΠΕ στις πόλεις, ολοκληρωμένες πολιτικές για τα υφιστάμενα δίκτυα, κτίρια και εγκαταστάσεις, με έμφαση σε τομείς όπως η διαχείριση κυκλοφορίας, η ενέργεια και το περιβάλλον. Βλέπουμε ότι οι έξυπνες πόλεις διασυνδέονται με συγκεκριμένους δείκτες για το 20-20, που είναι η ενίσχυση της ενεργειακής αποδοτικότητας, η τελική κατανάλωση ενέργειας από ανανεώσιμες πηγές, όπως και η μείωση εκπομπών αερίων. 


Αυτή είναι μια ενδιαφέρουσα διαφάνεια γιατί απεικονίζει τα στοιχεία εξέλιξης του πληθυσμού στον κόσμο και ταυτόχρονα τις διασυνδεδεμένες με το internet συσκευές. Περίπου το 2007 υπολογίζεται ότι οι διασυνδεδεμένες στο internet συσκευές σε αριθμό ήταν ίδιες με τον παγκόσμιο πληθυσμό. Σήμερα, στο 2014, υπολογίζεται ότι περίπου τρεις συσκευές αντιστοιχούν ανά κάτοικο στον πλανήτη και έχει υπολογιστεί ότι μέχρι το 2020 θα αντιστοιχούν 6,5 συσκευές ανά κάτοικο.

Αν αυτόν τον αριθμό τον προβάλλουμε στην Ευρώπη, όπου οι συγκεντρώσεις αυτές είναι πολύ-πολύ μεγαλύτερες, μπορούμε να αντιληφθούμε τη σημαντικότητα της τάσης αυτής, γνωστής ως internet of things ή διαδίκτυο των πραγμάτων. 


Οι περιοχές εφαρμογής αυτής της τάσης για τους Δήμους είναι θέματα όπως η τηλεϊατρική και τηλε-εκπαίδευση, η έξυπνη στάθμευση, η διαχείριση των υδάτινων πόρων, η διαχείριση ενεργειακών δικτύων και κτιρίων, αλλά και διαχείριση του περιβάλλοντος. 


Σε μια πρόσφατη μελέτη της Cisco το 2013, αναφέρεται ότι υπάρχει δυνατότητα να εξοικονομηθούν περίπου 4,6 τρισεκατομμύρια δολάρια με την εφαρμογή τέτοιων λύσεων στο δημόσιο τομέα σε όλον τον κόσμο.


Μια τρίτη τάση είναι η δημιουργία δεξαμενών τεχνολογικών λύσεων και καλών πρακτικών για την Τοπική Αυτοδιοίκηση. Κάθε Δήμος δεν είναι ανάγκη να ανακαλύπτει τον τροχό. Υπάρχουν σε γενική ομολογία κοινές ανάγκες, κοινό πλαίσιο αρμοδιοτήτων, κοινά χρηματοδοτικά εργαλεία, παρόμοιες απαιτήσεις για επικοινωνία και διαλειτουργικότητα. 


Έχουν αναπτυχθεί λοιπόν τόσο από την Ευρωπαϊκή Επιτροπή, όσο και τοπικές πρωτοβουλίες, βάσεις δεδομένων, καλών πρακτικών, αλλά και δεξαμενές λύσεων. Κάποιες ενδεικτικές είναι σε αυτή τη διαφάνεια. Η κοινοτική πρωτοβουλία Interreg IVC έχει φτιάξει μια ολοκληρωμένη πλατφόρμα για τον εντοπισμό καλών πρακτικών από τα δίκτυα ανταλλαγής εμπειριών, όπου υπάρχει και θεματική κατηγορία της ηλεκτρονικής διακυβέρνησης, είχε γίνει και αντίστοιχο συνέδριο πέρσι στις Βρυξέλες. Υπάρχει πρωτοβουλία για το ανοιχτό λογισμικό όπου συμμετείχε και η ΚΕΔΕ στο δίκτυο αυτό με το πρόγραμμα OSEPA. Εμείς ως Δήμος Πατρέων συμμετείχαμε σε ένα δίκτυο ανταλλαγής εμπειριών σε σχέση με την εισαγωγή των κοινωνικών δικτύων στους Δήμους και τη διαμόρφωση στρατηγικών, όπου έχει διατυπωθεί ένας ολοκληρωμένος οδηγός μετάβασης σε ένα περιβάλλον κοινωνικής δικτύωσης για τους Δήμους, που είναι διαθέσιμος στη σελίδα  eparticipation.eu.


Υπάρχει επίσης μια δεξαμενή λύσεων, σαν αυτές που ανέφερε ο Κωστής, για όλη την Ευρώπη, που είναι προσβάσιμη και μπορούμε να βρούμε λύσεις ανοιχτού λογισμικού, επαναχρησιμοποιήσιμες, που δίνουν λύσεις σήμερα στους Δήμους με πολύ χαμηλό κόστος, γιατί είναι μια επίσης πολύ βασική παράμετρος, που μπορούν με εύκολο τρόπο να υιοθετηθούν.


Συμπερασματικά οι Δήμοι πρέπει να προωθήσουν επιτυχημένα παραδείγματα. Το σημερινό επίπεδο ηλεκτρονικής διακυβέρνησης είναι αρκετά χαμηλό και μια από τις κυριότερες αιτίες είναι ο χαμηλός βαθμός ευαισθητοποίησης και ενημέρωσης των πολιτών. Αρκεί να αναφέρουμε ότι οι ίδιοι οι πολίτες που χρησιμοποιούν τα συστήματα τα τραπεζικά, οι ίδιοι οι πολίτες που έχουν υψηλή επίδοση σε θέματα ηλεκτρονικού εμπορίου, οι ίδιοι οι πολίτες είναι αυτοί που τελικά δεν χρησιμοποιούν τις υπηρεσίες ηλεκτρονικής διακυβέρνησης στη χώρα. Άρα είναι ένα θέμα πώς θα τους ευαισθητοποιήσουμε και πώς θα δημιουργήσουμε κανάλια εμπιστοσύνης σε σχέση με τις υποδομές που αναπτύσσουμε. 


Ένα δεύτερο αντικείμενο είναι η ενίσχυση των υφιστάμενων καλών πρακτικών. Αναφέρθηκε πριν μια καλή πρακτική σε σχέση με τα θέματα της ηλεκτρονικής διακυβέρνησης. Πώς πρέπει να τις ενισχύσουμε τις ήδη επιτυχημένες καλές πρακτικές και να κάνουμε το λεγόμενο role out, να πάμε σε επόμενους φορείς με παρόμοια προβλήματα. 


Το τρίτο είναι να βοηθηθούν νέοι φορείς να υιοθετήσουν καλές πρακτικές στο (…) τους, αλλά και στην επιλογή των καλών πρακτικών, να επαναπροσδιορίσουμε το κέντρο των πολιτικών. Όπως είπαμε, μεταβαίνουμε από ένα κέντρο που ήταν σε  σχέση με τον πολίτη, σε ένα επίκεντρο που έχει να κάνει με την κοινωνία. Να ενδυναμώσουμε σταδιακά τον ρόλο των χρηστών και των κοινωνικών ομάδων και να αυξήσουμε και τις ταχύτητες πρόσβασης. Να διαθέσουμε ανοιχτά δεδομένα που ανήκουν στην αρμοδιότητα των Δήμων και συλλέγονται από διάφορα δίκτυα μέσα στο Δήμο, προς όφελος της τοπικής ανάπτυξης και καινοτομίας. Να ενισχύσουμε τα mobile services, υποδομές όπως τα apps που αναφέρθηκαν πριν, τα οποία συνεχώς πρέπει να αναπτύσσονται από τους  Δήμους και ιδιαίτερα σε περιοχές με υψηλή κινητικότητα πολιτών ή υψηλή επισκεψιμότητα, καθώς και την ηλεκτρονική συμμετοχή με ολοκληρωμένες στρατηγικές για τα κοινωνικά δίκτυα. 

Τέλος, να δημιουργήσουμε και να υποστηρίξουμε δίκτυα ανταλλαγής εμπειριών και σχεδιασμού κοινών στρατηγικών μεταξύ των πόλεων, αλλά και ενδοδημοτικών συνεργασιών με φορείς όπως πανεπιστήμια, ινστιτούτα, επιμελητήρια, κοινωνικές ομάδες και τα λοιπά. 


Κλείνοντας, σε αυτή τη διαφάνεια υπάρχει η φράση ότι σήμερα η ηλεκτρονική διακυβέρνηση η οποία έπρεπε να είναι μέρος της λύσης, έχει γίνει ένα μέρος του προβλήματος. Τα εθνικά συστήματα ηλεκτρονικής διακυβέρνησης έχουν υλοποιηθεί αποσπασματικά, δημιουργώντας νέα ψηφιακά σύνορα εκεί που προηγουμένως είχαμε τα φυσικά σύνορα και συμβάλλοντας  στην απομόνωση των χωρών αντί για την ενοποίησή τους. 


Αυτή η φράση έχει ειπωθεί από την Νέιλι Κρος, η οποία είναι Αντιπρόεδρος της Commission και υπεύθυνη για το ψηφιακό θεματολόγιο στην Ευρώπη.


Σας ευχαριστώ πολύ. 

ΠΡΟΕΔΡΕΙΟ: Ευχαριστούμε τον κύριο Κωστόπουλος για τα ιδιαιτέρως ενδιαφέροντα που μας εισηγήθηκε και ελπίζω και αυτή η εισήγηση και οι άλλες να αποτελέσουν μια βάση συζήτησης. 


Η επόμενη εισήγηση είναι η Barcelona’s Innovative Strategy – A Smart City Project. Θα μας τα ο αναπτύξει η κυρία Julia Lopez Ventura, η οποία είναι Διευθύντρια της Διεύθυνσης Έξυπνες Πόλεις της Μπαρτσελόνα και το θέμα που όπως σας είπα θα μας αναπτύξει είναι η καινοτόμος στρατηγική στην πόλη της Βαρκελώνης, το πρόγραμμα της Έξυπνης Πόλης. 


Παρακαλώ κυρία Διευθύντρια.

J. LOPEZ VENTURA: Καλημέρα σας. Ευχαριστώ πολύ. Είναι μεγάλη μου χαρά που βρίσκομαι εδώ. Θα ήθελα να ευχαριστήσω την Οργανωτική Επιτροπή για την πρόσκληση. Ξέρω ότι είμαι η μόνη ξένη που συμμετέχω σε αυτό το Συνέδριο και για αυτό θα ήθελα να σας ζητήσω συγνώμη που θα μιλήσω αγγλικά, μια που δεν μπορώ να μιλήσω ελληνικά και για αυτό θα υπάρχει και η μετάφραση. 


Ο ρόλος μου είναι τεχνικός. Είμαι μηχανικός, ασχολούμαι με τα θέματα της χρήσης των τεχνολογιών της πληροφορικής και της επικοινωνίας στην Βαρκελώνη και ο ρόλος μου μέσα στη Διοίκηση είναι να δώσω ένα στρατηγικό νόημα σε όλα τα project που εφαρμόζονται από την πόλη.


Η παρουσίασή μου αποτελείται από δύο τμήματα. Στο πρώτο θα σας μιλήσω για το στρατηγικό όραμα της έξυπνης πόλης της Βαρκελώνης και στο δεύτερο μέρος θα δούμε κάποια συγκεκριμένα project.
ΠΡΟΕΔΡΕΙΟ: Επειδή η ομιλήτρια ζήτησε χρόνο λόγω του τεχνικού κωλύματος της μετάφρασης, νομίζω ότι πρέπει να της δώσουμε την άνεση και για να εξυπηρετήσουμε τη δυσκολία αυτή, αλλά κυρίως για να ακούσουμε τα πολύ ενδιαφέροντα που είμαι σίγουρος ότι θα συνεχίσει να μας εκθέτει. Με αυτή την έννοια έχετε την άνεση του χρόνου. 
J. LOPEZ VENTURA: Να σας πω δυο λόγια για το όραμα καταρχάς. Όταν ο Δήμαρχός μας επισκέπτεται το εξωτερικό και μιλάει για το πρόγραμμα της Βαρκελώνης, λέει ότι πρέπει να έχετε κατά νου δύο πράγματα βασικά. Ότι οποιοδήποτε project εφαρμόζετε, πρέπει να αποσκοπεί, πρώτον, στη βελτίωση της ποιότητας της ζωής των πολιτών και δεύτερον, στην οικονομική πρόοδο. Δηλαδή ο σκοπός οποιουδήποτε project είναι να βοηθήσει τους πολίτες ως προς την ζωή τους και να βοηθήσει τις επιχειρήσεις τους, διότι οι τεχνολογίες δεν είναι αυτοσκοπός, είναι ένα μέσο για αλλαγή.


Ας ξεκινήσουμε με το όραμα. Όταν αρχίσαμε να εφαρμόζουμε αυτό το πρόγραμμα για την Βαρκελώνη, αναρωτηθήκαμε αυτό που λέμε τι θέλουμε να γίνουμε όταν μεγαλώσουμε, ποιο είναι το όραμα για την πόλη. 


Καταλήξαμε λοιπόν στο όραμα το οποίο βλέπετε γραμμένο εδώ και το οποίο λέει ότι θέλουμε να γίνουμε μια πόλη με παραγωγικές γειτονιές, με ανθρώπινη ταχύτητα, διασυνδεδεμένη, οικολογικά αποτελεσματική, που θα έχει ξανά στραφεί προς τη φύση, ενεργειακά αυτάρκης και αναγεννημένη, με μηδενικές εκπομπές, μέσα σε μια μητροπολιτική περιοχή με υψηλής ταχύτητας διασύνδεση.


Αυτό είναι μεγάλο και δύσκολο σαν στόχος. Σημαίνει με δύο λόγια ότι θέλουμε να στραφούμε προς τη φύση, θέλουμε να βελτιώσουμε την οικονομία, θέλουμε οι επιχειρήσεις και οι βιομηχανίες να ξανά γυρίσουν στην πόλη, αντίθετα από την τάση δηλαδή της δεκαετίας του ’60 που ήταν να απομακρυνθούν από την πόλη και όλα αυτά μέσα σε ένα περιβάλλον διασυνδεδεμένο. Αυτό είναι το Mantra όπως θα λέγαμε, το σλόγκαν που ισχύει για την πόλη της Βαρκελώνης. Αυτός ο στόχος, αυτό το σύνθημα αν θέλετε, είναι τυπωμένο σε δεκάδες πόστερ, σε δεκάδες αφίσες, που μπορεί να βρει κανείς σε όλα τα γραφεία όλων των υπηρεσιών της πόλης. Δηλαδή ο υπάλληλος όταν μπαίνει στο γραφείο του το πρωί, βλέπει και του υπενθυμίζεται ότι αυτός είναι ο στόχος για τον οποίο βρίσκεται εκεί.


Λένε ότι η Βαρκελώνη κατέχει ηγετική θέση σε όλη αυτή τη ιστορία. Δεν ξέρω, πάντως δεν είμαστε μόνοι μας. Υπάρχει ένα κοινό στρατηγικό πλαίσιο, στο οποίο ανήκει και η Ελλάδα. Ο προηγούμενος κύριος από την Πάτρα ανέφερε το ψηφιακό θεματολόγιο στο οποίο συμμετέχουμε όλοι. Η Ευρώπη έχει ένα κοινό στρατηγικό πλαίσιο, στο οποίο συμμετέχει και η Ελλάδα και η Βαρκελώνη. 

Ξεκινήσαμε επιλέγοντας τις προτεραιότητές μας, τους βασικούς άξονες οι οποίοι είναι πέντε, όπως βλέπετε εδώ και είναι η κινητικότητα, η ηλεκτρονική διακυβέρνησης, έξυπνες πόλεις, σύστημα πληροφορικής και καινοτομία. Αν πάρετε τα αρχικά αυτών των λέξεων δημιουργούν τη λέξη MESSI. Ο γνωστός Μέσι. Πρόκειται για ένα αστείο ίσως, αλλά δεν είναι αστείο. Αυτοί όντως είναι οι άξονες της πολιτικής μας. Είναι οι άξονες που καθοδηγούν οποιοδήποτε project εφαρμόζεται στην πόλη και έχουν μετατραπεί σε συγκεκριμένη πολιτική. 


Η δική μου θέση είναι σε αυτό το τμήμα που ονομάζεται Αστικό Περιβάλλον, Αστικό Οικοσύστημα, που είναι η αρμοδιότητα ενός από τους Αντιδημάρχους. Κάτω από αυτή την ομπρέλα που λέγεται Αστικό Οικοσύστημα, βρίσκονται όλα αυτά τα άλλα τμήματα, οι υπηρεσίες, που είναι η μητροπολιτική περιοχή, το περιβάλλον, η αρχιτεκτονική, όλα αυτά που βλέπετε, ενέργεια, νερό και λοιπά, στα οποία αντιστοιχεί το 65% του προϋπολογισμού της πόλης. 


Αυτά τα τμήματα, που στο παρελθόν ήταν απομονωμένα μεταξύ τους, βρίσκονται τώρα όλα κάτω από αυτή την κοινή ομπρέλα. Άρα το συμπέρασμα εδώ, το δίδαγμα, είναι συντονισμός. 


Αυτή η νέα υπηρεσία δεν υπήρχε μέχρι πριν από δύο χρόνια. Δημιουργήθηκε όταν οι πολιτικοί μας αρχηγοί αποφάσισαν ή ο πολιτικός μας αρχηγός, συγκεκριμένα ο Αντιδήμαρχος δηλαδή αποφάσισε ότι δεν ήθελε να μιλάει στους επικεφαλής κάθε μιας από αυτές τις υπηρεσίες χωριστά, δηλαδή σε έναν για το νερό, σε άλλον για την ενέργεια. Θέλησε να τους φέρει όλους μαζί να συζητάνε στο ίδιο  τραπέζι και έτσι δημιουργήθηκε αυτή η κοινή ομπρέλα που είχε  σαν σκοπό να σπάσει τα στεγανά ανάμεσα στις διαφορετικές υπηρεσίες του Δήμου.


Είναι κάτι που ανέπτυξε και ο εκπρόσωπος της πόλης του Ηρακλείου στην καταπληκτική του ομιλία. Έχω γίνει θερμή οπαδός σας μετά από αυτά που άκουσα. 


Έχουμε τώρα τις οκτώ αρχές που κάνουν μια πόλη αυτάρκη. Οι οκτώ αυτές αρχές είναι, πρώτον, καθορίζουμε το μοντέλο της πόλης μας και δημιουργούμε το δικό μας όραμα. 


Δεύτερον, αναλύουμε τη δομή της πόλης μας και βλέπουμε αν αντιστοιχεί στις προτεραιότητές μας. Διαφορετικά, την προσαρμόζουμε.


Τρίτον. Ξανά σκεφτόμαστε τα συστήματα της πόλης. Δεν  τα αναβαθμίζουμε απλώς.



Τέταρτον. Αναπτύσσουμε την οικονομία των υπηρεσιών της πόλης μαζί με τους εταίρους μας και όταν λέμε εταίροι εδώ, εταίρους εννοούμε τους πολίτες, φυσικά όπως ακούσαμε για την πόλη του Ηρακλείου, τον ιδιωτικό τομέα και άλλες πόλεις με τις οποίες συνεργαζόμαστε. 


Πέμπτον. Κάνουμε την πόλη μας πιο ελαστική, πιο προσαρμόσιμη και προωθούμε μακροπρόθεσμες επενδύσεις. Μερικές φορές όταν είμαστε τεχνικοί και έχουμε να κάνουμε με πολιτικούς, είναι δύσκολο να σκεφτούμε και να ενεργήσουμε με ένα μακρόπνοο όραμα, αλλά πρέπει παρ’ όλα αυτά να προσπαθούμε να μη σκεφτόμαστε με βάση χρονικά διαστήματα 4ετίας που αφορούν τις εκλογές. 


Έκτον. Η πόλη πρέπει να είναι μια πόλη βιώσιμη, να αυξήσουμε το δημόσιο χώρο για τους πολίτες. 


Έβδομο. Αλλάζουμε την οργάνωσή μας σπάζοντας τα στεγανά, όπως είπαμε προηγουμένως.


Όγδοο. Συνεργαζόμαστε με άλλες πόλεις και συμμετέχουμε σε αυτό που ονομάζεται City Protocol Society, το οποίο θα σας αναπτύξω σε λίγο. 


Ξεκινήσαμε με τον ορισμό του τι είναι μια πόλη. Η πόλη έχει κάποια κοινά χαρακτηριστικά, οπουδήποτε και αν βρίσκεται στον κόσμο. Ξεκινήσαμε λοιπόν με την ανατομία μιας πόλης. Πήγαμε πίσω στις ρίζες. Διότι οι πόλεις έχουν κάποια κοινά χαρακτηριστικά, έχουν το νερό, έχουν την ανακύκλωση, την κινητικότητα, μεταφορές, δηλαδή έχουν οριζόντια δίκτυα μέσω των οποίων κινούνται οι άνθρωποι αλλά και τα δεδομένα. 


Καταλήξαμε λοιπόν σε αυτό το διάγραμμα που βλέπετε εδώ, που παρουσιάζει την ανατομία μιας έξυπνης πόλης. Είναι αν θέλετε το πρώτο προϊόν αυτής της προσπάθειας που κάναμε στη Βαρκελώνη. 


Σε συνεργασία με όλα τα Διαμερίσματα της πόλης και όλες τις Υπηρεσίες, καταλήξαμε στο προηγούμενο γράφημα και στη συνέχεια προχωρήσαμε στον προσδιορισμό των αναγκών και των προβλημάτων της πόλης. Εμείς οι μηχανικοί είμαστε εξοικειωμένοι με την έννοια των συστημάτων. Δημιουργήσαμε λοιπόν αυτό εδώ το σύστημα που βλέπετε, που το ονομάζουμε θεωρητικό μοντέλο της Βαρκελώνης και δείχνει ποια θα θέλαμε να είναι η μελλοντική εικόνα της πόλης, η οποία χωρίζεται σε 13 κατηγορίες που παρουσιάζονται οριζόντια και κάθετα και έτσι έχουμε αυτό το ολιστικό μοντέλο. 


Εδώ θα ήθελα να διαφωνήσω με τον εκπρόσωπο της πόλης του Ηρακλείου σχετικά με την εξειδίκευση που ανέφερε σχετικά με τις πόλεις. Δεν συμφωνώ απόλυτα μαζί του. Ίσως είναι κάτι που πρέπει να συζητήσουμε στη συνέχεια. 


Όταν δημιουργήθηκε η Διεύθυνση στην οποία είμαι Διευθύντρια, δηλαδή της Έξυπνης Πόλης, η οποία πρέπει να σας πω δεν υπήρχε πριν από δύο χρόνια, είναι μια σχετικά νέα Υπηρεσία, το πρώτο πράγμα που κάναμε ήταν να δημιουργήσουμε ένα γραφείο στο οποίο καταγράψαμε οτιδήποτε συνέβαινε ήδη στην πόλη, γιατί η τεχνολογία χρησιμοποιείται για καλό σκοπό φυσικά και αυτά είναι πράγματα που συμβαίνουν εδώ και δεκαετίες, δεν είναι και τίποτα τόσο καινούργιο.


Καταγράψαμε λοιπόν συνολικά 150 project που ήδη εφαρμόζονταν στην πόλη και ο σκοπός ήταν όλα αυτά να τα συνδυάσουμε σε μια κοινή στρατηγική και να βάλουμε τις προτεραιότητες. 


Εντοπίσαμε λοιπόν από αυτά τα 150, 73 project που θεωρήσαμε ότι είχαν  στρατηγική σημασία και 27 προγράμματα. Δεν θα τα αναπτύξω όλα, μη φοβάστε. 

Αυτά είναι λοιπόν τα 27 προγράμματα για τα οποία σας μίλησα προηγουμένως. Εγώ είμαι υπεύθυνη για αυτά τα προγράμματα, αλλά για το συντονισμό τους, όχι από την οικονομική πλευρά. Είμαι υπεύθυνη για τους δείκτες που μετρούν ποιοτικά και ποσοτικά τα προγράμματα αυτά, αλλά όχι για τον προϋπολογισμό τους. Ο προϋπολογισμός ανήκει σε κάθε μία επιμέρους υπηρεσία που ασχολείται με αυτά τα project. Όμως καταφέραμε να έχουμε έναν αρκετά καλό συντονισμό και μία οριζόντια συνεργασία μεταξύ όλων των τμημάτων. 


Είπαμε λοιπόν ότι εντοπίσαμε αυτά τα 27 στρατηγικά προγράμματα, τα οποία με τη σειρά τους αποτελούνται από project, 73 όπως σας είπα προηγουμένως. Τι κάναμε λοιπόν; Τα χαρτογραφήσαμε πάνω σε αυτό το διάγραμμα που είχαμε προηγουμένως των λειτουργιών της πόλης. 


Εδώ λοιπόν συμφωνώ με αυτά που είπε ο συνάδελφος από το Πανεπιστήμιο σχετικά με τα επιχειρησιακά μοντέλα τα οποία εφάρμοσαν οι διάφορες πόλεις. Ισχύει αυτό που είπε για τη Βαρκελώνη. Στη Βαρκελώνη δεν εξειδικευόμαστε σε κάτι, δεν  είμαστε άριστοι ή πρωτοπόροι σε έναν από αυτούς τους τομείς, έχουμε όμως ένα πρόγραμμα για μια ολιστική μετατροπή της πόλης στην έξυπνη πόλη του μέλλοντος. 


Εδώ σας δείχνω το διάγραμμα αυτό που δείχνει πώς θέλουμε να είναι η πόλη της Βαρκελώνης. Βλέπετε ότι παρεμβαίνουμε σε διάφορους τομείς. Οι κάθετες στήλες ας πούμε, είναι τα έργα υποδομής. Όμως δεν επεμβαίνουμε μόνο στο επίπεδο των υποδομών. Έχουμε παρεμβάσεις και για το δημόσιο χώρο, και για το δομημένο περιβάλλον και για τους ανοιχτούς χώρους. Επίσης παρεμβάσεις που αφορούν τους ίδιους τους πολίτες, όπως ακούσαμε για το Δήμο του Ηρακλείου, διότι δεν υπάρχει έξυπνη πόλη χωρίς να ακούει τους πολίτες της, χωρίς να ακούει τι σκέφτονται και τι θέλουν. 


Θα επιμείνω για λίγο σε αυτή τη διαφάνεια, γιατί για εμένα είναι η πιο ενδιαφέρουσα από όλες και θα σας επιστήσω την προσοχή στην τελευταία οριζόντια σειρά, εκεί που λέει 26, διεθνής θέση και 27, διεθνής συνεργασία, γιατί συμφωνώ απόλυτα με τον κύριο που είπε ότι χρειαζόμαστε marketing. Μπορεί να μην μας αρέσει αυτή η λέξη στη δημόσια διοίκηση για να μη χρησιμοποιείται αλλά το θέμα είναι ότι πρέπει να προσελκύσουμε επενδύσεις στις πόλεις μας και για να το κάνουμε αυτό πρέπει να συναγωνιστούμε σε παγκόσμιο, σε διεθνές επίπεδο. Πρέπει να κάνουμε την πόλη μας ενδιαφέρουσα. 


Απλώς ήθελα να σας πω ότι έχουμε λοιπόν μια νέα μορφή οργάνωσης στην πόλη της Βαρκελώνης, που προωθεί την καινοτομία και την εταιρική σχέση και έχουμε και ένα νομικό πλαίσιο το οποίο διέπει τη συνεργασία μας με τους πολίτες, με τον ιδιωτικό τομέα και τη διεθνή συνεργασία. 


Μετά από αυτό το εισαγωγικό κομμάτι που αφορούσε τους στρατηγικούς στόχους, περνάμε στα επιμέρους project.

Όπως σας είπα, μιλήσαμε για το κομμάτι του στρατηγικού σχεδιασμού, ήμασταν στον κόσμο των ιδεών, για τον οποίο μπορεί να μιλάμε επί ώρα, αλλά το θέμα είναι τι κάνουμε συγκεκριμένα, ποια είναι τα project. Θα σας παρουσιάσω  τώρα κάποια από τα πιο σημαντικά project της Βαρκελώνης, όχι όλα γιατί θα χρειαζόμασταν να μιλάμε μέχρι αύριο το πρωί. Αν κάποιος ενδιαφέρεται να μάθει περισσότερες πληροφορίες, μπορούμε να συζητήσουμε μετά μαζί.


Το πρώτο project που θα σας παρουσιάσω είναι οριζόντιου χαρακτήρα και θεωρώ ότι είναι ένα project κλειδί για τη Βαρκελώνη. Ξέρετε ότι η ιδέα είναι ότι πρέπει να εργαζόμαστε σε δίκτυα. Στη Βαρκελώνη λοιπόν, δεν ξέρω αν το γνωρίζετε ήδη, έχουμε το δικό μας δίκτυο οπτικών ινών, το οποίο υπάρχει από τη δεκαετία του ’80 ξεκίνησε να κατασκευάζεται. Σήμερα έχουμε πάνω από 500 χιλιόμετρα δικτύου, το οποίο λειτουργούμε εμείς. Εμείς είμαστε οι ιδιοκτήτες και οι χειριστές αυτού του δικτύου. Φαντάζεστε τι πλεονέκτημα δίνει αυτό σε μια πόλη, να μπορεί να δοκιμάζει διάφορα πράγματα στη δική της ευρυζωνική πλατφόρμα. 


Καταλαβαίνετε λοιπόν ότι αυτή είναι μια ιδέα που είχε κάποιος οραματιστής ήδη κατά τη δεκαετία του ’80, άρχισε η κατασκευή του έργου και σήμερα, 30 χρόνια αργότερα,  επωφελούμαστε από τους καρπούς αυτού του έργου. Αυτό συνδυάζεται με αυτό που σας είπα προηγουμένως, ότι πρέπει να έχουμε ένα μακροχρόνιο όραμα. 

Αυτό ήταν το εύκολο κομμάτι, ήταν κάτι που υπήρχε. Το δύσκολο ήταν ότι τα διάφορα τμήματα που σας ανέφερα στην αρχή, που πήγαν κάτω από την ίδια ομπρέλα τελικά, είχαν το καθένα το δικό του σύστημα ICT, το οποίο ήταν εταιρικό σύστημα, ανήκε σε κάποια διαφορετική εταιρεία και αυτά τα συστήματα δεν μπορούσαν να μιλήσουν μεταξύ τους, δεν επικοινωνούσαν μεταξύ τους. 


Το θέμα λοιπόν είναι ότι χρειαζόμασταν μια ενιαία αρχιτεκτονική όσον αφορά τις τεχνολογίες πληροφορικής και επικοινωνίας. Όταν έχεις τέτοιο πρόβλημα, δηλαδή έχεις ένα σύστημα που μέσα του τα διάφορα υποσυστήματα δεν επικοινωνούν, υπάρχουν δύο λύσεις. Ή να καταργήσεις όλα και να απευθυνθείς σε μια εταιρεία που θα σου φτιάξει ένα ενιαίο σύστημα, αυτό όμως είναι σαν να ξεπουλάς την πόλη κατά κάποιον τρόπο και είναι κάτι που δεν θέλαμε, και το δεύτερο είναι να αναπτύξεις τη δική σου αρχιτεκτονική. 


Αυτό λοιπόν επιλέξαμε να κάνουμε στη Βαρκελώνη, μια αρχιτεκτονική ανοιχτού λογισμικού. Δεν την έχουμε ολοκληρώσει ακόμα, είμαστε στην πορεία και πρέπει να σας πω ότι το έτος 2014 θα είναι ένα έτος κλειδί σε αυτή τη διαδικασία. 


Για να δούμε λίγο την αρχιτεκτονική που χρησιμοποιούμε  για τις τεχνολογίες πληροφορικής και επικοινωνίας. Στο κατώτερο επίπεδο έχουμε κάτι που υπάρχει ήδη, είναι η συλλογή δεδομένων που γίνεται με διάφορους σένσορες, αισθητήρες, που υπάρχουν στην πόλη και όλα αυτά τα στοιχεία μπορείτε να τα βρείτε σε μια βάση δεδομένων που ονομάζεται Centilo IO. Centilo είναι στην εσπεράντο η λέξη που σημαίνει αισθητήρας.


Το δεύτερο επίπεδο λοιπόν είναι κάπως πιο πολύπλοκο. Είναι αυτό που ονομάζεται λειτουργικό σύστημα της πόλης και εδώ χρειάζονται διάφορα πρότυπα όσον αφορά την αποθήκευση δεδομένων, παραδείγματος χάριν, είναι τα big data όπως ακούσαμε προηγουμένως. 


Αυτό είναι υπό κατασκευή το επίπεδο. Το κόστος του θα είναι ένα εκατομμύριο ευρώ και γίνεται με συγχρηματοδότηση από την Ευρωπαϊκή Ένωση. 


Το τρίτο επίπεδο, το οποίο θα δημιουργηθεί αν όλα πάνε καλά και καταφέρουμε να ολοκληρώσουμε το δεύτερο επίπεδο, θα είναι μια κοινή πλατφόρμα δεδομένων όπου θα συλλέγονται όλα τα δεδομένα από την πόλη και θα τίθενται στη διάθεση των πολιτών και πάνω σε αυτή τη βάση της πλατφόρμας θα προχωρήσουμε σε αυτό που ακούσαμε προηγουμένως, apps, apps και πάλι apps, δηλαδή εφαρμογές. 


Αυτό το πρόγραμμα δεν έχει να κάνει με την ανάπτυξη νέων αισθητήρων στην πόλη. Χρησιμοποιούμε τους ήδη υπάρχοντες αισθητήρες και ο σκοπός είναι να τους χρησιμοποιήσουμε σε ένα κοινό επίπεδο. 

Αυτό το slide αφορά ένα project που έχουμε σχετικά με την αξιολόγηση των δεικτών σχετικά με τις αποδόσεις των διαφόρων τομέων της πόλης. Είναι ένα project το οποίο εφαρμόζουμε σε συνεργασία με την Παγκόσμια Τράπεζα. Αφορά τους λεγόμενους KPIs, τους δείκτες επιδόσεων. 


Ζητώ συγνώμη, αλλά κρατά λίγο περισσότερο από το αναμενόμενο η παρουσίαση. 


Θα περάσω τώρα σε κάποια project που θα παρουσιάσω πιο γρήγορα. Η διαφάνεια αυτή αφορά την ενέργεια και συγκεκριμένα τον έξυπνο φωτισμό. Πρόκειται για στύλους φωτισμού που έχουν όλοι led λάμπες και εκτός από την εξ αποστάσεως διαχείριση του φωτισμού αυτού, μπορεί στο μέλλον να συνδεθούν με το δίκτυό μας των οπτικών ινών και να είναι χώρος παραδείγματος χάριν αισθητήρων ή για Wi-Fi Routers και λοιπά. 



Το άλλο παράδειγμα εδώ αφορά το νερό. Είναι ένα από τα πιο στρατηγικά σημεία που έχω να σας παρουσιάσω. Εδώ χρησιμοποιούμε αισθητήρες που ήδη υπάρχουν, ας πούμε στα σιντριβάνια στην πόλη ή αυτοί που χρησιμοποιούνται για το πότισμα των πάρκων. Η ιδέα δεν ήταν να τοποθετήσουμε νέους αισθητήρες, αλλά να χρησιμοποιήσουμε τους υπάρχοντες αισθητήρες στην κοινή πλατφόρμα που σας ανέφερα προηγουμένως. Μπορούμε λοιπόν από το γραφείο μας τώρα να ελέγξουμε πότε το πάρκο χρειάζεται πότισμα παραδείγματος χάριν και να ξεκινήσουμε το πότισμα μόνο όταν χρειάζεται και όχι σε καθορισμένη ώρα κάθε μέρα όπως γινόταν στο παρελθόν. Με τον τρόπο αυτό έχουμε εξοικονόμηση νερού από το πότισμα των πάρκων κατά 20%.


Το επόμενο project αφορά την κινητικότητα, δηλαδή τις μεταφορές, τις μηδενικές εκπομπές και για μένα όλο αυτό το θέμα ανάγεται στη χρήση των ηλεκτρικών οχημάτων. Υπάρχουν ειδικές ρυθμίσεις για τα ηλεκτρικά οχήματα, σημεία φόρτισης, σημεία παρκαρίσματος και λοιπά, καθώς επίσης και ειδική νομοθεσία που προβλέπει τη χρήση τους με ειδικές εκπτώσεις και ούτω καθεξής. 


Αυτό που κάνουμε επίσης στο επόμενο σημείο, αφορά διάφορες αναμορφώσεις που γίνονται στην πόλη. Η δική μου Υπηρεσία έχει το καθήκον να πηγαίνει στα διάφορα τμήματα που εφαρμόζουν αποφάσεις που έχουν ληφθεί για αναμόρφωση της πόλης και να εξετάζουν το κατά πόσον έχουν περιληφθεί οι προϋποθέσεις και οι προδιαγραφές έξυπνης πόλης μέσα στα διάφορα έργα που εκτελούνται. Όπως σας είπα προηγουμένως για τον φωτισμό με led παραδείγματος χάριν. Φροντίζουμε δηλαδή να συμπεριλαμβάνονται οι προδιαγραφές της έξυπνης πόλης σε οποιοδήποτε διαγωνισμό γίνεται στην πόλη για αναμόρφωση. 


Όπως θα καταλαβαίνετε, εδώ υπάρχει ένα θέμα πολιτικής εξουσίας, δηλαδή αν έχω εγώ την εξουσία να πάω στο άλλο τμήμα και να επιβάλλω να αλλάξουν τον τρόπο που κάνουν τους διαγωνισμούς τους και άρα πίσω από αυτό είναι θέμα πολιτικής βούλησης, διότι διαφορετικά δεν μπορείς να το κάνεις αυτό το πράγμα. Το συμπέρασμα λοιπόν είναι ότι χρειάζεται η πολιτική βούληση για να εφαρμοστεί μια τέτοια πολιτική. 


Τα επόμενα τρία project που θα σας παρουσιάσω αφορούν την συμμετοχή των πολιτών και εδώ είναι ένας τομέας που η προσωπική μου άποψη είναι ότι έχουμε αποτύχει παντελώς. Δεν ξέρω αν αυτό πρέπει να το αποδώσουμε  στον μεσογειακό μας χαρακτήρα, τη μεσογειακή μας νοοτροπία. Το συζητούσα αυτό χθες με κάτι συναδέλφους και λέγαμε ότι στις βόρειες χώρες είναι πολύ πιο εύκολο να εξασφαλιστεί η συμμετοχή των πολιτών στα δρώμενα της πόλης. Εμείς ότι και να κάνουμε, όσες ανακοινώσεις και να βγάλουμε, όσες προσκλήσεις και να απευθύνουμε, δεν τα καταφέρνουμε. Δεν ξέρω, ίσως έχει να κάνει με τον μεσογειακό χαρακτήρα μας. 


Αν λοιπόν οι πολίτες δεν έρχονται σε εμάς, πρέπει να πάμε εμείς σε αυτούς και χρησιμοποιούμε τα κανάλια που χρησιμοποιούν οι πολίτες για να επικοινωνήσουν έτσι και αλλιώς. Έχουμε παραδείγματος χάριν μια εφαρμογή που λέγεται «Η Βαρκελώνη στην τσέπη σου», Barcelona in your pocket, μέσω της οποίας από το κινητό του μπορεί ο πολίτης να διεκπεραιώσει τρεις συγκεκριμένες διαδικασίες. Είναι μια αρχή. Δεν είναι πολλές ακόμα, αλλά είναι κάτι που μπορεί να το κάνει. Να δώσει την ταυτότητά του, να ταυτοποιηθεί, και να προχωρήσει σε αυτές τις τρεις διαδικασίες με το κινητό του. 


Πώς τα κάνουμε όλα αυτά; Εδώ ο ιδιωτικός τομέας παίζει έναν κρίσιμο ρόλο και εννοώ φυσικά όλες τις μεγάλες εταιρίες, Cisco, Software, Schneider και λοιπά, αλλά εννοώ και τον ακαδημαϊκό κόσμο και εδώ πάλι για κάποιον λόγο ίσως πάλι να φταίει ο μεσογειακός μας χαρακτήρας, δυσκολευόμαστε να το καταφέρουμε, δηλαδή να εξασφαλίσουμε τη συμμετοχή του ακαδημαϊκού κόσμου, των πανεπιστημίων και λοιπά. Πιστεύω όμως ότι ο ρόλος μας ως Δημοτικών Αρχών είναι να διευκολύνουμε την επαφή μεταξύ όλων αυτών των φορέων. 


Το πιο σημαντικό κομμάτι των συνεργασιών, είναι η συνεργασία με άλλες πόλεις και εδώ ήρθε η στιγμή να σας μιλήσω για αυτό που είπα προηγουμένως, το City Protocol Society. Είναι μια ένωση πόλεων που δημιουργήθηκε πριν από έξι μήνες μέσα από μια ανάγκη, γιατί όταν στις πόλεις μας προσπαθούμε να σχεδιάσουμε και να εφαρμόσουμε κάποια μεγάλα project, αυτό που συμβαίνει είναι ότι έρχονται οι μεγάλες εταιρίες – τα μεγάλα ψάρια, όπως λέει η ομιλήτρια – και σου λένε: μην ανησυχείς, εδώ είμαι εγώ, σου έχω τη λύση που χρειάζεσαι ακριβώς μέσα σε αυτό το μαύρο κουτί, το οποίο δεν μπορείς να ανοίξεις παρά μόνο αν με πληρώσεις, και που θα λύσει όλα σου τα προβλήματα.


Εμείς δίνουμε μάχες κάθε φορά, με την καλή έννοια, με όλες αυτές τις εταιρίες, προσπαθώντας να τους πούμε ότι όχι, πρέπει οι λύσεις που προτείνετε να βασίζονται στις δικές μας ανάγκες. 


Μέσα λοιπόν από αυτή τη διαδικασία δημιουργήθηκε αυτό το City Protocol Society, μια ένωση πόλεων, οι οποίες έχουν δημιουργήσει μια βάση συζήτησης με τον ιδιωτικό τομέα, με άλλες πόλεις και με τον ακαδημαϊκό κόσμο, στη βάση των κοινών αναγκών και κάποιοι πρώτοι καρποί αυτής της συνεργασίας ήταν αυτό το σχέδιο που σας έδειξα προηγουμένως με την ανατομία της πόλης, καθώς επίσης και η κοινή πλατφόρμα των αισθητήρων. 


Όπως σας είπα, αυτή είναι η ένωση πόλεων που ονομάζεται City Protocol Society. Συμμετέχουν ήδη 35 πόλεις. Η Βαρκελώνη παρεμπιπτόντως δεν είχε τον ηγετικό ρόλο, απλώς προωθεί αυτή την ιδέα. Αν σας ενδιαφέρει, μπορεί να δημιουργηθεί ένα ειδικό κεφάλαιο για την Ελλάδα, όπως έχουμε για άλλες χώρες – και ανέφερε η ομιλήτρια και το site που μπορείτε να δείτε τις σχετικές πληροφορίες, cityprotocol.org ή αν είναι ευκολότερο μπορείτε να έρθετε σε επαφή μαζί μου. 

Να σας μιλήσω στα πλαίσια αυτής της συνεργασίας, ότι υπάρχει ένα ειδικό κεφάλαιο για την Καταλονία, στην οποία συμμετέχουν 12 Δήμοι της ευρύτερης περιοχής και τρία πράγματα που έχει επιτύχει αυτή η συνεργασία, τα βλέπετε εδώ, δημιουργήθηκε ένα campus της έξυπνης πόλης, όπου είναι και ένας φυσικός χώρος συνεργασίας ανάμεσα στον ακαδημαϊκό κόσμο, τον ιδιωτικό τομέα και τους Δήμους. Υπάρχει ένα cluster για τη συνεργασία με εταιρείες και τοπικούς φορείς, μεγάλες εταιρείες και τοπικές εταιρίες μάλλον και υπάρχουν και τα αστικά εργαστήρια όπως λέγονται, δηλαδή πραγματικοί φυσικοί χώροι μέσα στην πόλη, όπου οι εταιρίες μπορούν να δοκιμάσουν διάφορες καινοτόμες ιδέες τους. 


Ευχαριστώ πάρα πολύ για την υπομονή σας.

ΠΡΟΕΔΡΕΙΟ: Ευχαριστούμε και εμείς ιδιαίτερα την Julia Lopez Ventura για τις χρήσιμες πληροφορίες που μας έδωσε για την Βαρκελώνη στα πλαίσια του προγράμματος Barcelona’s, Smart City Programs. 

Θα ήθελα να επισημάνω ότι στους άξονες, εκτός από τα άλλα ενδιαφέροντα, στους άξονες που μας έδωσε η Julia, τοπόσημο ήταν το όνομα του Μέσι. Θα έλεγα ότι καλό θα είναι να αυξηθούν αυτοί οι άξονες και να μπει και ένα άλλο τοπόσημο που είναι και Ισπανός, το όνομα του Ινιέστα. 


Μεταξύ μας είναι και ο Βουλευτής του ΣΥΝΑΣΠΙΣΜΟΥ της ΡΙΖΟΣΠΑΣΤΙΚΗΣ ΑΡΙΣΤΕΡΑΣ, ο Δημήτρης ο Γελαλής, Βουλευτής Λαρισαίων. Αν θέλετε να μας πείτε έναν χαιρετισμό πριν συνεχίσουμε. 

Δ. ΓΕΛΑΛΗΣ: Γεια σας και από εμένα. Να ευχαριστήσω την ΚΕΔΕ για την πρόσκληση την οποία μου απηύθυνε. Δυστυχώς δεν μπόρεσα χθες λόγω ειλημμένων υποχρεώσεων να παραβρίσκομαι στην έναρξη του Συνεδρίου. Δεύτερο δυστυχώς και σήμερα δεν ήμουν από την έναρξη των διαδικασιών επειδή ήμουν αναγκασμένος να παραβρίσκομαι σε κινητοποιήσεις που κάνουν οι εργαζόμενοι της ΔΕΗ λόγω του ξεπουλήματος του ΑΔΜΗΕ. Χαίρομαι που βρίσκομαι έστω και τώρα στο Συνέδριο.  


Να ευχαριστήσω για δεύτερη φορά την ΚΕΔΕ γιατί το Συνέδριο γίνεται στην πόλη μας, που πιστεύω ότι τα οφέλη θα είναι διπλά από το γεγονός ότι παρακολουθείτε και εσείς σήμερα και χθες πιστεύω και θα είναι περισσότερα τα οφέλη.


Δύο πράγματα να πω τώρα. Οι μνημονιακές πολιτικές οι οποίες εφαρμόζονται τα τελευταία χρόνια, το γνωρίζουν πολύ καλύτερα αυτοί οι οποίοι ασχολούνται με την Αυτοδιοίκηση, είχαν σαν αποτέλεσμα να έχουμε συνεχή προβλήματα, συνεχή μείωση στους προϋπολογισμούς της Τοπικής Αυτοδιοίκησης, συνεχή μεταφορά, άμα το θέλετε, αρμοδιοτήτων, εργαζομένων και λοιπά, χωρίς αντίστοιχη αύξηση κονδυλίων για αυτό τον σκοπό και γενικώς η Αυτοδιοίκηση, όπως και ολόκληρη η ελληνική οικονομία και ο ελληνικός λαός, βρίσκονται σε μια δύσκολη κατάσταση. Τα χρόνια τα οποία περνάμε είναι δύσκολα και θα πρέπει να συμβάλλει και η Αυτοδιοίκηση σε μια αλλαγή οικονομικής πολιτικής.


Από την πλευρά μας τι θέλουμε. Θέλουμε μια Αυτοδιοίκηση η οποία δεν θα είναι εξαρτημένη στην κεντρική διοίκηση, δεν θα είναι ένα εργαλείο της κεντρικής διοίκησης, της εκάστοτε κυβέρνησης. Ανεξάρτητη η Αυτοδιοίκηση, με πόρους συγκεκριμένους, αυξημένους μέσα από τον προϋπολογισμό του κράτους. 


Θέλουμε μια πόλη η οποία δεν θα είναι δημαρχοκεντρική. Θα έχει στο κέντρο του ενδιαφέροντος τον άνθρωπο. Σε αυτή την κατεύθυνση νομίζω και αυτά τα προβλήματα τα οποία μπαίνουν, το θέμα του σημερινού Συνεδρίου Έξυπνες Πόλεις, πόλεις οι οποίες εξυπηρετούν τον πολίτη, νομίζω ότι είναι ακριβώς σε αυτή την κατεύθυνση. 


Δεν θέλω να πω τίποτα άλλο. Εμείς από την πλευρά μας σας είπα ότι έχουμε μια τέτοια κατεύθυνση. Θα συμβάλλουμε με όλες τις δυνάμεις προς αυτή την κατεύθυνση. 


Εύχομαι καλή συνέχεια για σήμερα στις εργασίες του Συνεδρίου της ΚΕΔΕ. Πιστεύω ότι τα συμπεράσματα του Συνεδρίου θα συμβάλλουν και αυτά ούτως ώστε από αύριο να λειτουργούν οι πόλεις σε καλύτερη κατεύθυνση.


Ευχαριστώ πολύ. 

ΠΡΟΕΔΡΕΙΟ: Ευχαριστούμε και εμείς τον Βουλευτή του ΣΥΡΙΖΑ, τον κύριο Δημήτρη Γελαλή. 


Πριν δώσω τον λόγο στον επόμενο ομιλητή, να σας πω συνοπτικά τη συνέχεια του προγράμματος. Ο τελευταίος ομιλητής είναι ο Γιώργος Οικονομίδης. Μετά θα γίνει ενός λεπτού παρέμβαση από τον Γαβρίλη τον Κουγιανό για το Localit, το ξέρετε το δικτυακό Τύπο της ΚΕΔΕ. Θα συνεχιστεί το πρόγραμμα με τη συζήτηση και θα διακόψουμε για ένα διάλειμμα για ένα μικρό γεύμα. Στη συνέχεια, μετά από το γεύμα, θα ενοποιηθούν οι δύο επόμενες ενότητες και θα γίνουν μία. Υπάρχουν δύο ενότητες, θα γίνουν μία και θα συνεχίσουμε. 


Ο επόμενος ομιλητής λοιπόν είναι ο Γιώργος Οικονομίδης, Διευθυντής Επιχειρησιακού Σχεδιασμού Δήμου Λαρισαίων. Θα παρουσιάσει τα υπόλοιπα ο ίδιος.

Γ. ΟΙΚΟΝΟΜΙΔΗΣ: Ευχαριστώ, κύριε Πρόεδρε. 

Καλημέρα σε όλους. Όπως είναι και ο τίτλος της ομιλίας, θα μιλήσω για το LGAF. Επιστρέφοντας στην Ελλάδα μετά βέβαια την πολύ ωραία εικόνα και πολύ μακρινή από εμάς της Μπαρτσελόνα, και λόγω μεγέθους και λόγω άλλης κατάστασης και μερικές σκέψεις θα συμπληρώσουν την παρουσίαση.


Το LGAF είναι ένα έργο της ΚΕΔΕ, το οποίο έχει μερικά χρόνια και αφορά την ηλεκτρονικοποίηση κάποιων υπηρεσιών που προσφέρουν οι Δήμοι προς τους πολίτες και στις υπηρεσίες. 


Είναι πλατφόρμα που έκρινε σκόπιμο η ΚΕΔΕ και καλά έκανε, να ετοιμάσει μια πλατφόρμα η οποία να είναι με ανοιχτό λογισμικό και με τρόπο που να μπορεί να συνεργαστεί με όλα τα λογισμικά των Δήμων και είχε την πρόσθετη δυσκολία αυτό το πράγμα βέβαια γιατί ήταν άλλο τον να αναπτύξεις μια μέθοδο ηλεκτρονικών υπηρεσιών σε ένα συγκεκριμένο Δήμο με ένα συγκεκριμένο software, παρά να ετοιμάσεις κάτι που μπορεί να επικοινωνεί με όλες τις πλατφόρμες και βέβαια με όλες τις διασφαλίσεις ασφάλειας και γενικά υπηρεσιών, αλλά κυρίως των πληρωμών, που είναι και το πιο σκληρό τμήμα. 


Όπως βλέπετε έχει αρκετά χρόνια, είναι από το Γ’ ΚΠΣ, μπήκε και στο ΕΣΠΑ, της ΚΕΔΕ, ανάδοχος ένωση εταιρειών και ο φορέας υλοποίησης ήταν η ΠΕΤΑ, η Εταιρεία Πληροφόρησης της Τοπικής Αυτοδιοίκησης. 


Όπως είπαμε, έχει χρόνια που ξεκίνησε και προχωρά σιγά-σιγά. Σε αυτό το έργο αρχικά ήταν να συμμετέχουν δεκάξι φορείς, η ΚΕΔΕ, μια Νομαρχιακή Αυτοδιοίκηση και 14 Δήμοι. Στη διάρκεια έχει φυλλορροήσει λίγο το πράγμα. Τέλος πάντων, είναι αυτοί οι οκτώ φορείς, αλλά η κυρίως ανάπτυξη έγινε στο Δήμο Λαρισαίων. Δηλαδή οι δοκιμές όλες επιτόπου, όπως λέμε συνήθως, και η ανάπτυξη και η βοήθεια ήταν από το Δήμο μας, όπου είχαμε πολύ καλή συνεργασία και με τον ανάδοχο και με την επιστημονική ομάδα που το υποστηρίζει και το Τμήμα Πληροφορικής του Δήμου και κυρίως η κυρία Κολοβού, είχαν τη μεγαλύτερη συνεργασία βέβαια και προχώρησαν το ζήτημα, το οποίο φτάνουμε στο τέλος μετά από κάποιες τελικές δοκιμές μέσα στον Φεβρουάριο, ελπίζουμε τον Μάρτιο να μπορούμε να ξεκινήσουμε. 


Προσφέρει προφανώς ηλεκτρονικές υπηρεσίες, που είπα έχουν την ιδιαιτερότητα ότι μπορούν να παίξουν σε πολλές πλατφόρμες και ενοποιεί τα διάφορα συστήματα και όλη του η σύλληψη και αρχιτεκτονική είναι ακριβώς αυτή της ενοποίησης. 


Βέβαια όπως παρατηρείται και σε πολλά άλλα έργα της πληροφορικής στην Ελλάδα, έχουμε το φαινόμενα να ξεκινά κάτι και να περνούν τόσα χρόνια που λίγο-πολύ αλλάζουν οι τεχνολογίες ή τέλος πάντων η προσέγγιση σε κάποια πράγματα.  


Για να θυμηθούμε τα επίπεδα τα οποία ήδη αναφέρθηκαν. Φτάνουμε στο επίπεδο 4 με αυτό τον τρόπο και βέβαια το 5 μετά δεν είναι και μακριά. 


Πιο συγκεκριμένα, οι υπηρεσίες είναι αυτές που βλέπετε, κάποιες σε σχέση με την καθαριότητα, με την ενημέρωση των πολιτών, για διάφορα κοινωνικά ζητήματα, τα πιστοποιητικά, οι άδειες επιχειρήσεων που είναι αρκετά σύνθετο ζήτημα, αλλά βέβαια διαρκώς αλλάζει και το φθινόπωρο του 2012 είχαμε νέα ΚΥΑ και πρόσφατα, είναι μια εβδομάδα που βγαίνουν συνέχεια ΚΥΑ για το θέμα αυτό. Οι ηλεκτρονικές πληρωμές είναι κάτι που βέβαια είναι σταθερό, δηλαδή πάντα υπάρχει και θα υπάρχει και είναι και το πιο συγκεκριμένο που πρέπει να εξυπηρετηθεί. 


Μπορούμε να δούμε λίγο ένα παράδειγμα, πώς θα πληρώνει κάποιος μια παράβαση του ΚΟΚ. Μπαίνοντας στην πρώτη οθόνη, κάνει είσοδο σαν χρήστης και προκειμένου για πληρωμές ειδικά λογικό είναι να είναι πιστοποιημένος χρήστης, που θα δούμε και η πιστοποίηση πώς ακριβώς θα γίνεται με έναν εύκολο τρόπο. Πηγαίνει στην πληρωμή προστίμων, είναι η πιο έντονα με μπλε μπάρα, βάζει τα στοιχεία του, παίρνει την απάντηση ότι έγινε η αίτηση επιτυχώς, τη βλέπει σαν εκκρεμή αυτό που δήλωσε και προχωρά μετά, προετοιμάζει την ηλεκτρονική πληρωμή, λέει διάφορα ναι αποδεκτά εφόσον συμφωνεί και μετά περνά σε άλλη φάση να την πούμε, σε άλλο περιβάλλον, που είναι το e-payment system, το οποίο συνδέεται με το ΔΙΑ ή και με άλλους τρόπους ηλεκτρονικής πληρωμής, θα δούμε, ανοιχτοί θα είμαστε σε αυτό, όπου αφού μπαίνουν και οι κωδικοί προφανώς και όλα τα σχετικά, γίνεται και η επιλογή αν θα πληρώσει με κάρτα ή με κατευθείαν μεταφορά από λογαριασμό και παίρνει πάλι το Ο.Κ. ότι έγινε. 


Μετά η διαδικασία βέβαια, δεν είναι τόσο απλά ότι τέλειωσε. Πρέπει ο ταμίας του Δήμου να μπει, να δει μέσα στις πολλές εκκρεμείς βέβαια που περιμένει πληρωμές, να τη δει, να τσεκάρει ότι μπήκαν στο λογαριασμό και να εκδώσει και την απόδειξη μετά για να σταλεί στον πολίτη. 


Κάτι ανάλογο και ίσως το πιο χρήσιμο, που θα δουλέψει πιο πολύ, είναι το επόμενο  για τις επιχειρήσεις, γιατί το προηγούμενο ξέρουμε όλοι ότι μια κλήση της Τροχαίας ή της Δημοτικής Αστυνομίας παλιά, άλλοτε πληρωνόταν, άλλοτε όχι ή ένας περαστικός θα είχε δυσκολία. 


Οι επιχειρήσεις, με τους λογιστές τους κυρίως, είτε δικούς τους λογιστές, είτε εξωτερικούς, έχουν ήδη συνηθίσει με το Taxis να κάνουν μεγάλο μέρος των συναλλαγών ηλεκτρονικά, άρα αυτοί θα είναι νομίζω οι πρώτοι και πιο πιστοί χρήστες του συστήματος. 


Η λογική είναι λίγο-πολύ η ίδια, ότι πάλι γίνεται μια είσοδος από τον λογιστή της επιχείρησης, διαλέγει τι θέλει να κάνει, βάζει τα στοιχεία, βεβαιώνεται ότι έγινε επιτυχής αυτή τη δήλωση ας πούμε του φόρου 0,5%, διαλέγει από τις διάφορες εκκρεμείς, σαν επιχείρηση μπορεί να έχει πολλές εκκρεμείς, τι θα πληρώσει, το τσεκάρει ξανά αν έγινε σωστή η δήλωση, μετά μπαίνει το Τμήμα Εσόδων ή Προσόδων να δει και να διασταυρώσει αν είναι όντως σωστά αυτά που δηλώθηκαν και αν μπορεί να δεχτεί αυτή την πληρωμή. Προχωράμε με λίγο-πολύ τα ίδια, πάμε στο e-payment πάλι κομμάτι και το ταμείο ολοκληρώνει την είσπραξη και την έκδοση της απόδειξης. 


Από εκεί και πέρα, εφόσον όπως είπα θα τελειώσει, θα ολοκληρωθεί, το σύστημα θα ελεγχθεί διπλά και τριπλά μπορώ να πω, είναι έτοιμο μετά να εγκατασταθεί και σε άλλους Δήμους. Και στους αρχικούς που συμμετείχαν, αλλά προφανώς και σε όλους όσοι θα το θελήσουν φυσικά. 


Βέβαια, μια παραμετροποίηση, εντάξει, δεν θα είναι δύσκολο. Η κατάρτιση των χρηστών είναι πολύ σημαντική γιατί βέβαια πρέπει να συνηθίσουν οι δημοτικοί υπάλληλοι των συγκεκριμένων υπηρεσιών να το χειρίζονται και βέβαια να προβληθεί ώστε να υπάρξει και η γνώση από τον κόσμο για να χρησιμοποιηθεί. 


Τα οφέλη είναι προφανές ότι πολλοί θα μπορούν να εξυπηρετηθούν ηλεκτρονικά, είτε στο Δήμο τους, είτε και σε άλλο Δήμο αν έχουν κάποια υπόθεση, άρα να μην έχουν να ταξιδέψουν  ή να βρουν γνωστό και να πάει και λοιπά. Δεν χρειάζεται να υποστηριχτούν αυτά. Είναι προφανή όλα και ειπώθηκαν βεβαίως και σωστά σήμερα και να δημιουργείται αυτή η κρίσιμη μάζα που να μεταθέτει όλη τη λειτουργία της κοινωνίας προς τα εκεί. 

Με την ευκαιρία πάντως όπως είπα, λέμε όλα αυτά και βέβαια ήδη φάνηκε ότι η διαδικασία το να δηλώσουν, να τσεκαριστεί από τον ταμία ή από το Τμήμα Εσόδων και λοιπά, μοιάζει να μην είναι και τόσο το πιο ιδανικό και εύκολο και επανερχόμαστε και θα ήθελα να πω και προς την Επιτροπή Ηλεκτρονικής Διακυβέρνησης και της ΚΕΔΕ και σε όποιο άλλο επίπεδο, ότι αν πάμε να κάνουμε ηλεκτρονικά αυτά που ήδη ίσχυαν και ίσχυαν από το 1959 εδώ, νομίζω πρώτον, δεν κάνουμε σπουδαία πράγματα και δεύτερον, ξοδεύουμε και πολύ χρόνο και κόπο για να κάνουμε αυτά τα μη χρειαζούμενα. Προφανώς το καταλαβαίνετε, πολλές φορές στα λόγια λέγεται αυτό, αλλά σπάνια εφαρμόζεται. 


Να πω δυο παραδείγματα. Το ένα είναι του πετρελαίου θέρμανσης. Επειδή είναι εφαρμογή που έγινε τώρα, δεν υπήρχε παλιότερα και βέβαια σχεδιάστηκε με την προοπτική να γίνει ηλεκτρονικά, έγινε πάρα πολύ απλά. Δίνεις δύο στοιχεία, αριθμό παροχής και ΑΦΜ και αμέσως βγαίνουν τα πάντα, σου έρχεται στο λογαριασμό το ότι είναι να πάρεις. Αυτό το πράγμα πιστεύω ότι αν είχε μπει πριν από 15 χρόνια, τώρα θα έπρεπε να δίνεις γύρω στα 40 στοιχεία και να κάνει και δεν ξέρω πόσους μήνες να τελειώσει. 

Είναι δηλαδή η ένδειξη του αν σχεδιαστεί κάτι από την αρχή έχοντας κατά νου την ηλεκτρονική διεκπεραίωση, είναι εντελώς διαφορετικό.


Είμαι στον πειρασμό ακόμα να πω σε σχέση με το τι σημαίνει η υιοθέτηση των νέων τεχνολογιών και η μετάβαση εκεί, ένα παράδειγμα που απλώς το συναντούμε. Σε προγράμματα του  ΕΣΠΑ για να δηλώσουμε κάτι σαν Δήμος Λαρισαίων, έπρεπε να φέρουμε το ΦΕΚ της ίδρυσης του Δήμου, παλιά του 1881 από την απελευθέρωση, πρόσφατα του Καλλικράτη. Σε έναν διαγωνισμό από αμερικανικό οργανισμό που διοργανώθηκε, το μόνο που ζητούσαν ήταν δώστε μας ένα link ότι υπάρχετε και τι πληθυσμό έχετε. Δηλαδή  με το link της ΕΛΣΤΑΤ δεν χρειαζόταν τίποτα άλλο. Όχι να αποδείξουμε ότι η Λάρισα υπάρχει. 


Ως προς το μέλλον, βεβαίως η κοινή αξιοποίηση των πληροφοριών είναι το μέλλον και πρέπει όπως οι Δήμοι προσφέρουν τους δρόμους, τους δημόσιους χώρους και λοιπά, ακριβώς προσφέροντας την πλατφόρμα και του Wi-Fi κυρίως, αλλά και των δεδομένων των αισθητήρων, εκεί πάνω θα πατήσουν αυτοί που αναπτύσσουν τα app τα διάφορα και θα έχουμε τις ωφέλειες αυτές, γιατί το να κάνει app ένας Δήμος δεν νομίζω να αναμένεται από κανέναν. Το θέμα είναι η αγορά αυτή να μπει και να αξιοποιήσει, να πατάει εκεί πάνω στο χώρο που θα τους διαθέσουμε. 


Μια γνώμη για να κλείσω. Νομίζω ότι η έννοια της έξυπνης πόλης, που βέβαια λογικά είναι η έξυπνη κοινωνία και το έξυπνο κράτος, όχι οι πόλεις, απλώς μιλάμε για τις πόλεις επειδή είμαστε Δήμοι εμείς, δεν είναι τόσο μια κατάσταση, όσο είναι μια μέθοδος του να σκεφτόμαστε. Δηλαδή η υιοθέτηση των καινούργιων πραγμάτων, αυτό είναι η μέθοδος που πρέπει να αλλάξει και όχι να – προφανώς κανείς δεν εννοεί αυτό και από τους συναδέλφους – ότι θα φτάσουμε σε μια κατάσταση και θα μείνουμε ακίνητοι.


Ευχαριστώ. 

ΠΡΟΕΔΡΕΙΟ: Ευχαριστούμε και εμείς τον Γιώργο Οικονομίδη. 


Πριν περάσουμε στη συζήτηση, ο Γαβρίλης ο Κουγιανός να κάνει μια μικρή ανακοίνωση για το Localit.

Γ. ΚΟΥΓΙΑΝΟΣ: Ευχαριστώ πολύ, κύριε Πρόεδρε.


Ονομάζομαι Γαβρίλης Κουγιανός, είμαι Διευθυντής Πληροφορικής στη Κεντρική Ένωση Δήμων Ελλάδος και κλείνοντας τις τόσο ωραίες και ενδιαφέρουσες εισηγήσεις από τους εισηγητές, να σας πω δυο κουβέντες μόνο για την ιστοσελίδα που έχουμε, το Localit, που είναι η ενημερωτική μας σελίδα, είναι η ηλεκτρονική μετεξέλιξη του ιστορικού περιοδικού της ΚΕΔΕ, του Επιθεώρηση Τοπικής Αυτοδιοίκησης. 


Με το Localit προσπαθούμε να υπηρετούμε με συνέπεια και με ολοκληρωμένη ενημέρωση για ότι τεκταινόμενο γίνεται, για τις εξελίξεις κυρίως στο χώρο της Τοπικής Αυτοδιοίκησης, με αναζητήσεις, με αναρτήσεις, ότι πιο update στοιχείο υπάρχει σχετικά με Δήμους κυρίως. 


Ενημερώνει αναλυτικά όλους τους αιρετούς και το ανθρώπινο δυναμικό που ασχολείται με την Τοπική Αυτοδιοίκηση, αναδεικνύοντας την καινοτομία και τις καλές πρακτικές που γίνονται στους Δήμους και στις πόλεις όλου του κόσμου, όχι μόνο της Ελλάδας. 


Μέσα από αυτή τη σελίδα μας μπορείτε να καταθέτετε τις απόψεις σας και τις ιδέες σας που έχουν σαν στόχο το διάλογο και την ενίσχυση της διαδικασίας διακίνησης των ιδεών στο χώρο της Αυτοδιοίκησης. 


Το υλικό της σελίδας εμπλουτίζεται συνέχεια από ένα έμπειρο team δημοσιογράφων και στελεχών της ΚΕΔΕ, έχει μαζευτεί μια αρκετά μεγάλη βάση δεδομένων και αποτελεί ένα πολύτιμο εργαλείο για πολλά θέματα που αφορούν αρμοδιότητες των Δήμων. 


Μπορείτε να αποστέλλετε υλικό στην ηλεκτρονική διεύθυνση που φαίνεται, στο eta@kedke.gr. Το υλικό αυτό μαζεύεται, αξιολογείται από όλους εμάς και ανεβαίνει στην ιστοσελίδα μας. Είναι μια πηγή ενημέρωσης για όλους τους συντάκες Αυτοδιοίκησης στους Δήμους, για τα ηλεκτρονικά και έντυπα ΜΜΕ και για όλους τους αιρετούς που αναζητούν καινοτόμες ιδέες και πρακτικά. 

Επίσης μπορείτε να μας βρείτε και στα social media και στο facebook και στο tweeter. 


Ευχαριστώ πάρα πολύ.

ΠΡΟΕΔΡΕΙΟ: Προχωρούμε λοιπόν στη συζήτηση. Αν υπάρχουν ερωτήσεις προς τους ομιλητές, τοποθετήσεις. 


Υπάρχει ήδη  μια ερώτηση. Να αρχίσουμε με αυτήν. Προς τον κύριο Οικονομίδη. 

Γ. ΟΙΚΟΝΟΜΙΔΗΣ: Η ερώτηση είναι από τον κύριο Κρόγια, από το Δήμου Τοπείρου και ρωτάει γιατί το LGAF δεν γίνεται υποχρεωτικό για όλους τους Δήμους όταν θα ολοκληρωθεί. 


Προφανώς δεν είναι δική μας απόφαση αυτή. Αν είναι να γίνει υποχρεωτικό, ίσως το υποχρεωτικό είναι λίγο άσχημη λέξη, πάντως είναι θέμα απόφασης του Υπουργείου Εσωτερικών. Εμείς είμαστε ο Δήμος στον οποίο αναπτύσσεται κυρίως.


Ευχαριστώ. 

ΠΡΟΕΔΡΕΙΟ: Υπάρχει άλλη ερώτηση; Τοποθέτηση; 

Λ. ΖΕΡΒΑΚΟΣ: Λέγομαι Ζερβάκος Λεωνίδας, είμαι από το Δήμο Μονεμβασιάς, υπάλληλος. 


Ήθελα να ρωτήσω τον κύριο Μοχιανάκη. Εκείνο που μας ενδιαφέρει περισσότερο δεν είναι το να φτιάξουμε πολλές εφαρμογές, είναι να φτάσουμε στο δημότη. Είπε μια κουβέντα, ότι φτιάξαμε τις εφαρμογές, υπήρχε αρχικά ένα πάγωμα, αλλά πήγαμε στις γειτονιές. Τι ακριβώς εννοείτε; Εμάς μας ενδιαφέρει αυτό και ένα άλλο σημείο. Σε λευκές περιοχές, που δυστυχώς μια ολόκληρη Δημοτική Ενότητα, ο πρώην Δήμος Ζάρακα, είναι λευκή περιοχή, μπορούμε να πάμε, μια ιδέα μας, ένα auto ΚΕΠ, με ένα ΣΥΖΕΥΞΙΣ, που μπορεί να μας έρθει δορυφορικά και να πηγαίνουμε μια φορά την εβδομάδα; Έναν υπάλληλο του ΚΕΠ, έναν υπάλληλο του ΟΓΑ, έναν υπάλληλο του ΓΕΦ, τα Γραφεία Εξυπηρέτησης Φορολογουμένων, που περνάνε μέσα από το ΣΥΖΕΥΞΙΣ.

Κ. ΜΟΧΙΑΝΑΚΗΣ: Θέλω να σας μεταφέρω μια εμπειρία η οποία είναι πάρα πολύ σημαντική γιατί έχει ξεκινήσει από τον σχεδιασμό. Δηλαδή στον Δήμο Ηρακλείου δεν ήρθαν αυτά καπέλο. Δηλαδή δεν ήρθαν τα χρήματα και εμείς με βάση κάποιες προδιαγραφές που μας έφερε κάποια εταιρεία, κάναμε την προκήρυξη και μετά το πήραμε στα χέρια μας και προσπαθήσαμε να το εκμεταλλευτούμε. 


Όταν – αυτό το είπε και κάποιος χθες, μου φαίνεται από την Ένωση Γραμματέων – όταν είδαμε... να κάνω έναν πρόλογο λίγο, έχει ενδιαφέρον, κατά πόσο οι Δημοτικές Αρχές επενδύουν πάνω στους υπαλλήλους. Τη δεκαετία του ’90, λίγα χρόνια μετά που πήγα στο Δήμο, πραγματικά βοηθήθηκα από τις Δημοτικές Αρχές διότι με έστελναν σε πάρα πολλά συνέδρια στο εξωτερικό. Επισκέφτηκα σχεδόν όλες τις μεγάλες πόλεις της Ευρώπης, είδα εμπειρίες, άλλαξα και εγώ ο ίδιος σαν υπάλληλος. Τότε όμως δεν μπορούσα αυτά να τα μεταφέρω στην πραγματικότητα την ελληνική. Το μόνο που είχαμε καταφέρει τότε ήταν έπεισα το Δήμο και το ’98 επένδυσε 50 εκατομμύρια στη δομημένη καλωδίωση των κτιρίων του Δήμου και επειδή τότε οι ταχύτητες διασύνδεσης ήταν πολύ χαμηλές και πολύ ακριβές, με την ανοχή του ΟΤΕ  πειράζαμε τα modem των κτιρίων και είχαμε ικανοποιητικές ταχύτητες. Ήταν μια μεγάλη επένδυση για την εποχή.

Όμως όταν ήρθε το Γ’ ΚΠΣ, που για εμένα ήταν η καλύτερη περίοδος χρηματοδότησης των Δήμων, εμείς ήδη είχαμε στο μυαλό μας τι θέλαμε να κάνουμε, απλώς μας έλειπαν τα λεφτά. Αυτό είναι. Οι χρηματοδοτήσεις πρέπει να προσαρμόζονται στα δικά σου σχέδια. Εσύ να μην κάνεις σχέδια μετά αφού θα δεις τις χρηματοδοτήσεις και να θέλεις να τις χρησιμοποιήσεις. Είναι μια μεγάλη διαφορά.


Το πρώτο πράγμα για να δουλέψει η πύλη του Ηρακλείου αισθανθήκαμε που έπρεπε να κάνουμε, ήταν να τυποποιήσουμε τις διαδικασίες. Δηλαδή για να προσφέρεις υπηρεσίες στους πολίτες έπρεπε πρώτα να ξέρεις ποιες υπηρεσίες παρέχει ο Δήμος, δεύτερον, ποια είναι η δομή της κάθε υπηρεσίας, δηλαδή ποιες διαδικασίες έχει για να ολοκληρωθεί και ποια είναι τα documents τα οποία χρειάζεσαι εσύ να κυκλοφορήσουν από το πρώτο στάδιο μέχρι το τελευταίο. 


Αυτό κανονικά ήταν μια δουλειά του Υπουργείου Εσωτερικών. Έπρεπε να τη δώσει έτοιμη και πάνω εκεί να πατήσουν οι ηλεκτρονικές υπηρεσίες των Δήμων. 


Αισθανθήκαμε λοιπόν την απουσία αυτού του πράγματος και κάτσαμε στο Δήμο Ηρακλείου μια ομάδα και έφτιαξε έναν Οδηγό εξυπηρέτησης του πολίτη, έτσι τον ονομάσαμε, που όμως τι έκρυβε; Αυτό που σας είπα. Κατέγραψε τις συναλλαγές, βρήκε τις διαδικασίες της κάθε συναλλαγής και βρήκε και τα documents, δημιούργησε δηλαδή τα documents εκείνα που τεκμηριώνανε την όλη διαδικασία.


Αυτό δεν το κρύψαμε, δεν το βάλαμε στο συρτάρι για να λέμε εμείς ότι είμαστε πρωτοπόροι και δεν το έχει κανείς άλλος. Το μοιράσαμε ελεύθερα και σε άλλους Δήμους και σε εταιρείες. Αυτοί που το χρησιμοποίησαν πιο πολύ ήταν εταιρείες βεβαία, διότι βρήκαν μια έτοιμη δουλειά όταν προκηρύχτηκε το Γ’ ΚΠΣ να πατήσουν και να φτιάξουν τη δομή των ηλεκτρονικών υπηρεσιών. 


Όταν εμείς θέσαμε την πύλη σε λειτουργία, που αυτό ήταν σε ένα πρώιμο στάδιο στην Ελλάδα, ήταν σχεδόν η πρώτη πύλη η οποία βγήκε έξω και να παρέχει υπηρεσίες. Πραγματικές όμως υπηρεσίες, γιατί από πίσω είχε μια υποδομή. 


Κάναμε δηλαδή ότι έκαναν τα Τρίκαλα σε προηγούμενη φάση, που έβγαλαν τα ασύρματα δίκτυα, που ήταν πρώιμο για την Ελλάδα και πήραν ένα brand name γύρω από αυτό. Και εμείς κατά κάποιον τρόπο πήραμε ένα brand name για την παροχή υπηρεσιών στους πολίτες. 


Όταν αρχίσαμε να το θέτουμε σε λειτουργία, είδαμε ότι δεν είχαμε από τους πολίτες ανταπόκριση. Δηλαδή δεν έμπαινε κάποιος από το σπίτι του να ζητήσει μια υπηρεσία ηλεκτρονικά, ενώ όπως σας έδειξα προηγουμένως στη διαφάνεια, είχαμε 39 υπηρεσίες προς τους πολίτες, τρίτου επιπέδου, δηλαδή ηλεκτρονικής υποβολής της αίτησης. 


Τότε σκεφτήκαμε κάτι άλλο. Αφού οι πολίτες δεν έρχονται σε εμάς, όπως είπε η Julia προηγουμένως, θα πάμε εμείς στους πολίτες. Αυτά περίπου το 2008. Και επειδή τότε είχαμε, (…) τα Δημοτικά Διαμερίσματα στο Ηράκλειο τέσσερα, εκεί που ήταν οι έδρες των Δημοτικών Διαμερισμάτων μεταφέραμε προσαρμοσμένο το σύστημα, ώστε ο πολίτης αντί να έρχεται στα κεντρικά γραφεία του Δήμου στο Ηράκλειο, να πηγαίνει στη γειτονιά του και εκεί ο υπάλληλος να τον εξυπηρετεί, χρησιμοποιώντας όμως την υποδομή που σας περιέγραψα προηγουμένως. 


Εκδώσαμε αφίσες, φυλλάδια και τα λοιπά και τότε με έκπληξή μου διαπίστωσα ότι το πολιτικό προσωπικό δεν διέδιδε την υπηρεσία. Έβρισκα τις αφίσες σε ντουλάπες μέσα, τα φυλλάδια αμοίραστα. Είχε δηλαδή μεγαλύτερη ανταπόκριση από τους υπαλλήλους που ήταν εκεί πέρα και προσπαθούσαν να εξυπηρετήσουν τους πολίτες, από το πολιτικό προσωπικό.

Αυτό σιγά-σιγά είχε μια διάδοση. Δηλαδή το 2012 μέτρησα 8.000 πιστοποιητικά που δώσαμε σε απομακρυσμένα σημεία του Δήμου μέσω του συστήματος και πολλές άλλες υπηρεσίες. 


Επίσης κάναμε κάτι άλλο. Είδαμε ότι σε πολλά χωριά που λέτε, είναι οι λεγόμενες λευκές περιοχές. Δηλαδή ούτε ο ΟΤΕ έχει πάει γραμμή DSL για να έχουμε internet και τα λοιπά. Κάναμε τότε ένα βαν, το παραγγείλαμε ειδικά, το διαμορφώσαμε, με εξοπλισμό μέσα, δηλαδή εξοπλισμό πληροφορικής, γκισέ, κανονικά, ανοίγει δηλαδή το βαν σαν να είναι μια κανονική υπηρεσία, που διαθέτει ασύρματο δίκτυο και μπορεί πηγαίνοντας σε ένα χωριό να υποβάλλεις την αίτηση και να πάρεις την υπηρεσία επιτόπου. Αυτό το χρησιμοποιούμε επίσης ως ένα κινητό info point για τους τουρίστες το καλοκαίρι, επειδή έχουμε πολλούς τουρίστες κρουαζιέρας που έρχονται για μια μέρα ή γενικά στο Ηράκλειο περίπου 2,5 εκατομμύρια τουρίστες κυκλοφορούν το καλοκαιρινό εξάμηνο που είναι ο τουρισμός. Οπότε το στήνουμε σε διαφορετικά σημεία και παρέχουμε υπηρεσίες εξυπηρέτησης, εκτυπώνουμε υλικό από το site του Δήμου και τους το δίνουμε για διάφορα μέρη, αξιοθέατα που ζητούν. 


Αυτή είναι μια μέθοδος η οποία μπορεί να χρησιμοποιηθεί σε μέρη που λέτε. Δηλαδή αν για παράδειγμα με τηλεφωνικό τρόπο κάνει κάποιος την αίτηση, να του πηγαίνει ο Δήμος στο σπίτι το πιστοποιητικό κάνοντας ένα πρόγραμμα αυτού του βαν. Ή ας πούμε γίνεται μια πλημμύρα και πρέπει οι δημότες να κάνουν επιτόπου κάποιες αιτήσεις και τα λοιπά. 


Αυτό που τώρα ολοκληρώνουμε και πραγματικά θα έλεγα είναι προς αντιγραφή, εμένα μου αρέσει να αντιγράφω, δηλαδή μπαίνω σε διεθνή site, βλέπω τι εφαρμογές υπάρχουν στην Αμερική, στην Ευρώπη και τα λοιπά και προσπαθώ να πω, να το κάνουμε και εμείς εδώ; Όπως το κάνουν οι άλλοι. 


Τι κάνουμε τώρα. Ολοκληρώνουμε το σύστημα, το work flow. Δηλαδή είτε ένας πολίτης κάνει την αίτηση γραπτώς και πάει στο Πρωτόκολλο, είτε την κάνει τηλεφωνικώς, είτε την κάνει μέσω κινητού, είτε την κάνει μέσω SMS, αυτή τη διαχειρίζεται την αίτηση το σύστημά μας με ενιαίο τρόπο και το παρακολουθεί, του δίνει δηλαδή αριθμό πρωτοκόλλου και το παρακολουθεί μέχρι το τελευταίο βήμα. Έτσι αυτό γίνεται ένα εργαλείο για να φτιάξεις σύστημα διαχείρισης των σχέσεων με τον πολίτη καταρχήν, δηλαδή ο πολίτης θα μπορεί να μπαίνει μέσα, να δίνει τα στοιχεία του και να του δείχνει όλες τις συναλλαγές που έχει κάνει με το Δήμο με οποιοδήποτε τρόπο, αλλά επίσης είναι και διαχείριση των σχέσεων με τον υπάλληλο. Αυτό δηλαδή που οι εταιρείες έχουν για να μπορούν να βλέπουν την παραγγελιοληψία του πελάτη και τι έχει κάνει μαζί του. Όμως επίσης αυτό είναι και για τον υπάλληλο. Έτσι δηλαδή και ο υπάλληλος θα βλέπουμε ότι έχει διαχειριστεί από εκατό υποθέσεις, έχει ολοκληρώσει τις 80, του μένουν 20. Αυτό πάντοτε δεν γίνεται ομαλά, δηλαδή υπάρχουν αντιδράσεις. 


Θα σας πω ένα παράδειγμα και να κλείνουμε. Θα σου πει, μου είπε εμένα η υπεύθυνη των αυθαιρέτων, ότι αυτό εμένα δεν με βολεύει και δεν με βολεύει όχι μόνο γιατί δείχνει τι δεν κάνω, αλλά γιατί εγώ ξεκινώ το πρωί με ένα χαρτί υποχρεώσεων και πηγαίνω στον Αντιδήμαρχο τον αρμόδιο και μου λέει αυτά θα κάνεις, τα άλλα  μην τα κάνεις. Αποκαλύπτει δηλαδή και τι γίνεται μέσα στις υπηρεσίες. 


Αυτό το σύστημα λοιπόν, πάρτε το να το αντιγράψετε, όποιος θέλει. 
ΠΡΟΕΔΡΕΙΟ: Ευχαριστούμε. 


Άλλη τοποθέτηση; Ερώτηση; 

ΣΥΝΕΔΡΟΣ: Θα ήθελα λίγο να τοποθετηθώ σε ένα σημείο που έχει σχέση με την εξυπηρέτηση του πολίτη όταν έρχεται σε επαφή κατευθείαν με τις Υπηρεσίες των Δήμων και επειδή το ζητούμενο πάντα είναι τι τελικά έγινε και αν εξυπηρετήθηκε ο πολίτης. Δεν ξέρω αν θα ήταν εύκολο να έχουμε ένα ψηφιακό κυτίο παραπόνων. Δηλαδή έναν υπολογιστή tablet που με μια απλή ερώτηση «Εξυπηρετηθήκατε; Ναι, πού, όχι, γιατί, τι συνέβη;» Θα μπορούσε λοιπόν ο πολίτης να γράψει ακριβώς, δεν εξυπηρετήθηκα στο τάδε σημείο γιατί μου ζητάνε το τάδε έγγραφο, μου αναφέρουν να ξανά έρθω σε δύο μέρες, μου αναφέρουν, μου αναφέρουν. 


Νομίζω ότι θα ήταν ένα χρήσιμο εργαλείο για να ξέρουμε πού τελικά εξυπηρετείται και επειδή πολλές φορές οι πολίτες δεν ανατρέχουν στον Συνήγορο του Πολίτη για να κάνουν κάποια καταγγελία σε ένα θέμα μη εξυπηρέτησής τους από υπάλληλο, θα μπορούσαμε λοιπόν να βλέπαμε άμεσα τι τελικά συνέβη και δεν εξυπηρετήθηκε  ένας, δύο, πέντε, χίλιοι πολίτες. 


Ευχαριστώ. 

ΠΡΟΕΔΡΕΙΟ (Δ. ΚΑΛΟΓΕΡΟΠΟΥΛΟΣ): Αυτό είναι η πρότασή σας. 

ΣΥΝΕΔΡΟΣ: Είναι μια πρόταση, ναι.

ΠΡΟΕΔΡΕΙΟ: Δεν ξέρω, εγώ την ακούω με θετική διάθεση, αλλά δεν ξέρω κατά πόσο εύκολο και δυνατό είναι…

ΣΥΝΕΔΡΟΣ: Είναι το γνωστό κυτίο παραπόνων που έχουν και οι τράπεζες, αλλά θα έλεγα θα ήταν πολύ καλύτερα να ήταν ψηφιακό.


Θα σας απαντήσει ο κύριος Κωστόπουλος.

Ι. ΚΩΣΤΟΠΟΥΛΟΣ: Σαφέστατα είναι πολύ ενδιαφέρουσα η πρόταση. Τέτοιου είδους προσεγγίσεις καταρχήν νομίζω ότι έχουν υλοποιηθεί σε κάποιες πύλες στην Ελλάδα, όσο το έχω παρακολουθήσει τουλάχιστον. Όχι ακριβώς με την τιτλοποίηση κυτίο παραπόνων όπως το λέτε, αλλά να μπορεί να υπάρχει αυτή η επικοινωνία με την πολίτη και η συλλογή αυτών των στοιχείων μη εξυπηρέτησης. Έχουν υλοποιηθεί και στο παρελθόν και βρίσκονται και σε λειτουργία σήμερα. 


Σίγουρα είναι μια ενδιαφέρουσα προσέγγιση, που κάθε Δήμος… και τεχνολογικά εύκολη στην υλοποίησή της. 

ΠΡΟΕΔΡΕΙΟ: Άλλη τοποθέτηση ή ερώτηση; 


Λοιπόν, νομίζω ότι είναι ώρα να κάνουμε το διάλειμμα. Σε μισή ώρα το αργότερο νομίζω ότι πρέπει να συνεχίσουμε. 
ΔΙΑΛΕΙΜΜΑ

2η – 3η ΕΝΟΤΗΤΑ
ΠΡΟΕΔΡΕΥΩΝ (Δ. ΚΑΦΑΝΤΑΡΗΣ): Να ξεκινήσουμε την 2η και την 3η Ενότητα μαζί.


Η 2η Ενότητα έχει ως θέμα «Στρατηγική για την Ηλεκτρονική Διακυβέρνηση – Επιχειρησιακά Προγράμματα για την Τοπική Αυτοδιοίκηση». 


Εδώ θα μιλήσει ο κύριος Τσιάμης, ο Αντιδήμαρχος Ορχομενού και μέλος της Επιτροπής μας και φυσικά μετά ο εκπρόσωπος του Υπουργείου Διοικητικής Μεταρρύθμισης και στην συνέχεια θα προχωρήσουμε στην επόμενη ενότητα, που είναι η «5η Προγραμματική Περίοδος 2014 – 2020», που θα έχουμε τη χαρά να ακούσουμε τους εκπροσώπους των δύο εταιριών μας, της ΕΕΤΑΑ και της ΠΕΤΑ. 


Κύριε Τσιάμη, έχετε τον λόγο.

Ι. ΤΣΙΑΜΗΣ: Ευχαριστώ, κύριε Πρόεδρε.


Κυρίες και κύριοι συνάδελφοι, για όσους δεν με γνωρίζουν, είμαι ο Γιάννης ο Τσιάμης, ο Δήμαρχος Ορχομενού και μέλος της Επιτροπής. Υπηρετώ την Τοπική Αυτοδιοίκηση τα τελευταία 19 χρόνια, ξεκινώντας από Πρόεδρος Κοινότητας το 1994 και έζησα σε όλο τους το μεγαλείο και τις δύο μεταρρυθμίσεις στην Αυτοδιοίκηση και με τον 2539 τον Καποδίστρια και με τον 3852 τον Καλλικράτη.


Οφείλω πριν ξεκινήσω την εισήγησή μου, να αναφερθώ σε μία χθεσινή τοποθέτηση εν είδει χαιρετισμού, από τον εκπρόσωπο της Ένωσης Γενικών Γραμματέων Ελλάδος, σχετικά με την Πρόσκληση 59, που είναι ανοικτή την τρέχουσα περίοδο, ο οποίος, από ότι βλέπω, δεν είναι στην αίθουσα. 


Το ζητούμενο για εμάς τους αιρετούς, κυρίες και κύριοι, είναι η άμεση υλοποίηση έργων ψηφιακής τεχνολογίας. Καλή είναι η Μερσεντές, αλλά οι δρόμοι της Ελλάδος είναι ακόμη για αγροτικά αυτοκίνητα. Όπου αυτοκίνητα, να βάλετε τις τεχνολογίες πληροφορικής επικοινωνιών και όπου δρόμους, βάλτε τους 200 μικρομεσαίους Δήμους. Επομένως, ως ΚΕΔΕ, έπρεπε να κινηθούμε γρήγορα, συνετά και με ασφάλεια. Γρήγορα για να είναι άμεσα υλοποιήσιμη η δράση, συνετά για να μπορούν να υποβάλλουν ανεξαιρέτως όλοι οι Δήμοι προτάσεις και να αμβλυνθεί ο ψηφιακός αναλφαβητισμός και με ασφάλεια, διότι η ΚΕΔΕ απευθύνθηκε σε όλα τα Τμήματα Πληροφορικής των Πανεπιστημιακών Ιδρυμάτων και εξασφάλισε αυτές τις ψηφιακές δράσεις.


Η Επιτροπή Ηλεκτρονικής Διακυβέρνησης, επί 18 μήνες με κάθε πρόσφορο μέσο, δημόσια και γραπτά, αποτύπωσε τις θέσεις της για την Πρόσκληση 59. Κάτι αντίστοιχο δεν είδαμε από την Ένωση η οποία εκπροσωπήθηκε χθες από τον κύριο Γενικό Γραμματέα και όπως ήταν γνωστό από το ετήσιο συνέδριο της ΚΕΔΕ στα Ιωάννινα, επισήμως από τον Υφυπουργό ΕΣΠΑ, τον κύριο Βιρβιδάκη, ο οποίος παρίσταται αυτή τη στιγμή, ανακοίνωσε και την φιλοσοφία της συγκεκριμένης πρόσκλησης και την αναγγελία έγκρισής της. Εκτός και αν η χθεσινή τοποθέτηση αποτελεί προσωπικές απόψεις. Αυτά και κλείνω.


Κυρίες και κύριοι συνάδελφοι,


Η σημασία των ΤΠΕ για την μεταρρύθμιση και τον εκσυγχρονισμό της ελληνικής Δημόσιας Διοίκησης, έχει αναγνωριστεί εδώ και χρόνια. Πολλή συζήτηση γίνεται το τελευταίο διάστημα για το πόσο σημαντική είναι η ηλεκτρονική διακυβέρνηση και σε ότι αφορά την ελληνική οικονομία και σε ότι αφορά την εξυπηρέτηση του πολίτη. Και αυτό, γιατί η χρήση των νέων τεχνολογιών από μεγάλες μάζες του πληθυσμού και η αξιοποίησή τους τόσο από τον ιδιωτικό, όσο από τον δημόσιο τομέα, μπορεί να συμβάλλει καθοριστικά και στην οικονομία μιας χώρας και στην πιο ποιοτική εξυπηρέτηση των πολιτών, η οποία γίνεται πιο άμεση αλλά και ταχύτερη.


Η Ηλεκτρονική Διακυβέρνηση στην Τοπική Αυτοδιοίκηση στην Ελλάδα, παρουσιάζει τα προβλήματα και τις καθυστερήσεις που εμφανίζει συνολικά η Δημόσια Διοίκηση στον τομέα αυτό. Σε ορισμένες περιπτώσεις μάλιστα, παρατηρούνται μεγαλύτερες αδυναμίες και καθυστερήσεις στην διείσδυση και ενσωμάτωση των τεχνολογιών αυτών, κυρίως στην καθημερινή λειτουργία των ΟΤΑ, από ότι στους άλλους Οργανισμούς της Κεντρικής ή Περιφερειακής Διοίκησης και κυρίως λόγω έλλειψης εξειδικευμένου προσωπικού. 


Η έλλειψη δεξιοτήτων των εργαζομένων στους ΟΤΑ, στην χρήση των ΤΠΕ, μας γυρνάει στο αποτέλεσμα των προηγούμενων ΚΠΣ, δηλαδή των ανεκμετάλλευτων έργων πληροφορικής. Είναι ενθαρρυντικό ότι η κατάσταση εμφανίζει τα τελευταία χρόνια βελτίωση, η οποία αντικατοπτρίζεται και στην αύξηση της συμμετοχής των ΟΤΑ στα Επιχειρησιακά Προγράμματα του Γ΄ ΚΠΣ, όταν – προσέξτε – οι 336 από τους 1.033 Δήμους της  χώρας, είχαν εντάξει τουλάχιστον ένα έργο που αφορούσε την Κοινωνία της Πληροφορίας. 


Δυστυχώς όμως, αρκετά από αυτά τα ενταγμένα έργα, έχουν απαξιωθεί ή δεν έχουν χρησιμοποιηθεί όσο θα έπρεπε. Η αστοχία στο ΕΣΠΑ 2007 – 2013, κατά την προσωπική μου γνώμη, όσον αφορά πάντα στο ΤΠΕ, είναι ότι περίπου ίδιες δράσεις και προτάσεις των δύο Επιχειρησιακών Προγραμμάτων, της Ψηφιακής Σύγκλισης και της Διοικητικής Μεταρρύθμισης, δημιούργησε εμπλοκή.


Χαρακτηριστικό παράδειγμα αποτελεί η Πρόσκληση 64 στο Επιχειρησιακό Πρόγραμμα της Διοικητικής Μεταρρύθμισης, η οποία περιλαμβάνει ουσιαστικά την ενσωμάτωση του Καλλικράτη, μέσω της μοντελοποίησης των διαδικασιών, διότι χωρίς την αποτύπωση των διαδικασιών στο εσωτερικό περιβάλλον ενός Δήμου, δεν υπάρχει καμία περίπτωση να αναπτυχθούν σύγχρονα πληροφορικά εργαλεία, τα λεγόμενα back office. Back office είναι τα συστήματα τα οποία έχουμε εσωτερικά μέσα στους Δήμους. Οικονομικές Υπηρεσίες, Τεχνικές και όλα αυτά. Αποτέλεσμα, εδώ και πολλούς μήνες η συγκεκριμένη πρόσκληση να βρίσκεται στάσιμη, χωρίς καμία ωφέλεια για κανέναν. 


Η επιτυχία, κατά τη γνώμη μου, είναι η συνέργεια των δύο αυτών προγραμμάτων και όχι αντικρουόμενες δράσεις.


Μείωση της ψηφιακής ψαλίδας μεταξύ των ΟΤΑ. Δηλαδή θα πρέπει να αμβλυνθεί αυτό που πολύ συχνά ακούμε, ψηφιακός αναλφαβητισμός. Δηλαδή, όταν λέμε για παράδειγμα Wi-Fi, θα πρέπει να γίνεται αντιληπτό από τους 325 Δήμους. Πρέπει ανεξαιρέτως όλοι οι Δήμοι να φτάσουν σε ένα ελάχιστο επίπεδο τεχνολογιών πληροφορικής και επικοινωνιών και αυτός είναι ο κυρίαρχος στρατηγικός στόχος της Επιτροπής Ηλεκτρονικής Διακυβέρνησης της ΚΕΔΕ. 


Παρ’ όλα αυτά, η Τοπική Αυτοδιοίκηση για να καλύψει την απόσταση με τον ευρωπαϊκό μέσο όρο και να ανταποκριθεί στις απαιτήσεις των καιρών, πρέπει να πραγματοποιήσει άμεσα ψηφιακό άλμα, συνεισφέροντας στην κοινωνία, όπου ο πυλώνας της είναι οι Δήμοι. 


Σήμερα το ζητούμενο είναι να επιταχυνθούν καταρχήν οι διαδικασίες για την ψηφιακή αξιοποίηση και ενσωμάτωση των έργων ΤΠΕ στις λειτουργίες των Δήμων και δευτερευόντως να μην υπάρξει απώλεια πόρων. Και τούτο, διότι ο στόχος για εμάς, είναι ο ψηφιακός εκσυγχρονισμός και όχι η κατασπατάληση του ΕΣΠΑ. 


Στρατηγικά στην ψηφιακή ατζέντα 2014 – 2020, πρέπει να υπάρχει ξεχωριστό τομεακό πρόγραμμα για τις τεχνολογίες πληροφορικής – επικοινωνιών προς τους Δήμους της χώρας. 

Όλα τα παραπάνω, ως μέλος της Επιτροπής Ηλεκτρονικής Διακυβέρνησης της ΚΕΔΕ, με προβλημάτισαν και με την αμέριστη συμπαράσταση τόσο του Προέδρου, του κυρίου Καφαντάρη, του κυρίου Καλογερόπουλου, όσο και των υπολοίπων μελών της Επιτροπής μας, προσπαθήσαμε να σχεδιάσουμε ένα πλάνο το οποίο θα συνεισέφερε στους Δήμους προς την κατεύθυνση του ψηφιακού εκσυγχρονισμού, αλλά δεν θα είχε τις αδυναμίες του παρελθόντος. 

Την μέχρι στιγμής αδυναμία του κεντρικού κράτους, πρέπει και μπορούν να θεραπεύσουν οι αποκεντρωμένοι και περιφερειακοί διοικητικοί θεσμοί. Η Τοπική Αυτοδιοίκηση μπορεί να παίξει τον ρόλο του καταλύτη στην διοργάνωση αλλά και υλοποίηση παραγωγικών σχεδίων, αξιοποιώντας το πλεονέκτημα και τις δυνατότητες των τοπικών κοινωνιών που, ας μην κρυβόμαστε, είναι ο καθρέφτης της πατρίδας μας.

Θέλω να αναφερθώ στο μεγαλύτερο κατά τη γνώμη μου πρόβλημα της Τοπικής Αυτοδιοίκησης τα τελευταία χρόνια, που δεν είναι άλλο από την ανάγκη ανάδειξης της πολυπλοκότητας και της κοινωνικής σημασίας του έργου που επιτελεί η Τοπική Αυτοδιοίκηση στη χώρα μας.

Οι Διοικήσεις των Δήμων διεξάγουν σήμερα αυτό το έργο σε ένα εξαιρετικά πολύπλοκο και σύνθετο πεδίο δράσης, που δεν αναδεικνύεται η κοινωνική αξία του παραγόμενου αυτού έργου από τους Δήμους. Θα μου πείτε τώρα, πώς συνδέεται αυτό με το πρόβλημα των τεχνολογιών πληροφορικής κα επικοινωνιών; 

Ας μην γελιόμαστε, κύριοι συνάδελφοι, παρά την ευρεία αποδοχή της, η ελληνική Τοπική Αυτοδιοίκηση αποτελεί έναν θεσμό που δέχεται συχνά έντονη κριτική τόσο από πολλά ΜΜΕ, όσο και από εκπροσώπους της κεντρικής πολιτικής σκηνής. Οι περισσότεροι αυτοδιοικητικοί φορείς, προβάλλουν συνήθως μία μόνο διάσταση ενός έργου που επιτέλεσαν και αυτό αποτελεί επικοινωνιακή αναπηρία και στρεβλώνει την πραγματική σχέση κόστους και κοινωνικού οφέλους και δεν αναδεικνύει την πραγματική αξία, το βάθος και την έκταση του επιτελούμενου έργου από τους Δήμους.

Για παράδειγμα, πόσοι πολίτες, ακόμα και Δημοτικοί Σύμβουλοι, βλέπουν μια ανάπλαση σαν έργο μείωσης της ατμοσφαιρικής ρύπανσης, σαν έργο προστασίας και ενίσχυσης της απασχόλησης, σαν δράση για την αύξηση της ασφάλειας ή σαν έργο κοινωνικής ισότητας; Και όμως, προσέξτε. Τα ασφαλή και ευχάριστα πεζοδρόμια από μία ανάπλαση, διευκολύνουν τη βάδιση, μειώνουν την ανάγκη χρήσης ΙΧ για μικρές αποστάσεις, αυτό σημαίνει δεν έχω ρύπανση, δεν έχω θόρυβο. Η προκύπτουσα αύξηση της κυκλοφορίας των πεζών, τονώνει την τοπική εμπορική δραστηριότητα, προστατεύοντας και τις υπάρχουσες θέσεις από ανθρώπους που εργάζονται στα τοπικά καταστήματα της πόλης. 

Επιπλέον, η προκύπτουσα, λόγω των έργων ανάπλασης, αύξηση της κυκλοφορίας των πεζών, οδηγεί σε αύξηση της κοινωνικής εποπτείας των δημόσιων χώρων, και αυτό δεν είναι δικό μου, αποτελεί διεθνώς αναγνωρισμένο παράγοντα αύξησης  της ασφάλειας των ανοικτών χώρων. 

Παράλληλα, από τα έργα αυτά διευκόλυνσης της βάδισης, ευνοούνται κατεξοχήν αυτοί που δεν έχουν ή δεν μπορούν να οδηγήσουν αυτοκίνητα, δηλαδή τα άτομα με ειδικές ανάγκες και οι οικονομικά ασθενέστεροι.

Συνεπώς η ανάπλαση, κυρίες και κύριοι συνάδελφοι, είναι δράση που προωθεί την κοινωνική ισότητα και δικαιοσύνη, αφού στηρίζει τις ευπαθείς κοινωνικές ομάδες.

Τέλος, χρησιμοποιώντας τα κατάλληλα υλικά δε, σε ένα έργο ανάπλασης, μέσα από μια βιοκλιματική μελέτη, βελτιώνεται και το μικροκλίμα της περιοχής.

Αυτό λοιπόν που κάποιοι βιαστικοί θα θεωρούσαν έργο βιτρίνας, αποδεικνύεται έργο μεγάλης και πολύπλευρης κοινωνικής ωφέλειας.

Συμπερασματικά, για την αποδοτική ενημέρωση και προβολή του έργου ενός Δήμου, υπάρχουν πλέον εξειδικευμένα μέσα και γνώση, που δεν είναι κτήμα της πλειοψηφίας των Δημοτικών Αρχών. Και εδώ έρχεται η χρησιμότητα της καινοτομίας και της εφαρμογής των τεχνολογιών πληροφορικής και επικοινωνιών. 

Υπάρχουν ισχυρά αναλυτικά εργαλεία στον τομέα της συγκριτικής αξιολόγησης, που κάνουν χρήση των νέων δυνατοτήτων που παρέχει η πληροφορική, για την πολύπλευρη και άμεση ενημέρωση των δημοτών μας. Είναι καιρός να τα αξιοποιήσουμε αυτά τα μέσα. 

Κυρίες και κύριοι συνάδελφοι, η Ηλεκτρονική Διακυβέρνηση το 2014 δεν είναι πολυτέλεια, είναι προϋπόθεση και απαίτηση για την βελτίωση της ζωής των Ελλήνων πολιτών και κατά επέκταση, της ανταγωνιστικότητας της χώρας. Αυτό προϋποθέτει συμμετοχή με ίσους όρους, στο οικονομικό περιβάλλον της νέας εποχής. 

Με γνώμονα λοιπόν αυτό το τελευταίο κυρίως, απευθυνθήκαμε στα Τμήματα Πληροφορικής όλων των Πανεπιστημίων της χώρας και ζητήσαμε τις ιδέες τους και την συμβολή τους σε όλη αυτή την προσπάθεια. Παράλληλα, έγινε και προσέγγιση σε 10 Δήμους όλων των κατηγοριών, για άντληση καλών πρακτικών.

Πρέπει να αναφέρω εδώ ότι η επιλογή των Δήμων έγινε με γνώμονα την αξιοποίηση αφενός των Δήμων που χρησιμοποιούν με επιτυχία υπηρεσίες και αφετέρου Δήμους που δεν είχαν τη δυνατότητα αυτή, αλλά μέσα από τις ανάγκες τους, μας έδωσαν ιδέες και προοπτική. 

Αποτέλεσμα όλης αυτής της πολύμηνης προσπάθειας και διαβούλευσης, ήταν η Πρόσκληση 59 από τον Ενδιάμεσο Φορέα Διαχείρισης της ΕΕΤΑΑ, η οποία προβλέπει χρηματοδότηση ψηφιακών υπηρεσιών για όλους ανεξαιρέτως τους Δήμους. 

Με αυτά τα δεδομένα, η ηλεκτρονική διακυβέρνηση συμβάλλει καθοριστικά στην αύξηση της ανταγωνιστικότητας και της αειφόρου ανάπτυξης και δικαίως κατατάσσεται ως μία από τις βασικές προτεραιότητες της αναπτυξιακής στρατηγικής των Επιχειρησιακών Προγραμμάτων. 

Συνοψίζοντας, θεωρώ επιτακτική την ανάγκη εφαρμογής σχεδίου και υλοποίησης παρεμβάσεων, που θα συμβάλλουν στην ψηφιακή σύγκλιση των ΟΤΑ στην κρίσιμη αυτή χρονική περίοδο που βρισκόμαστε. Αποτελεί κοινό τόπο η διαπίστωση ότι η τεχνολογία είναι ένας από τους κύριους παράγοντες αλλαγής του τρόπου συγκρότησης και λειτουργίας των Δήμων, που σκοπός μας πρέπει πάντα να είναι η εξυπηρέτηση του Δήμου και της επιχείρησης. 

Σε περιόδους όμως κρίσιμες, όπως είναι η σημερινή, δεν αρκούν οι διαπιστώσεις, διότι αυτές δεν παράγουν λύσεις και δεν λένε όλη την αλήθεια. Εμείς οι αυτοδιοικητικοί, γνωρίζουμε τα δεδομένα. Και κλείνοντας – έτσι, να το διασκεδάσουμε – τι εννοώ: γνωρίζουμε τα δεδομένα; Στον φίλο μου τον Δήμαρχο Λευκάδας, τον κύριο Αραβανή, με κεντρική προμήθεια, του έστειλαν αλατιέρα για τα χιόνια. Στο Νομό Λευκάδας είναι. Ο οποίος κάποιος αποφάσισε χωρίς να τον ρωτήσει, φορτηγό δεν είχε, δεν συζητάμε για χιόνια στη Λευκάδα, αλλά την αλατιέρα τη στείλαμε.

Άρα λοιπόν, εμείς οι αυτοδιοικητικοί γνωρίζουμε τα δεδομένα, τις δυνατότητες αλλά και τις δεξιότητες των επιμέρους γεωγραφικών ενοτήτων. Εμείς θα κάνουμε τις ιδέες μας πράξεις και εμείς θα δημιουργήσουμε τις εξελίξεις και δεν θα τρέχουμε πίσω από αυτές. 

Σας ευχαριστώ πάρα πολύ. 

ΠΡΟΕΔΡΕΥΩΝ: Ευχαριστούμε τον κύριο Τσιάμη.


Παρακαλώ τον εκπρόσωπο του Υπουργείου Ηλεκτρονικής Διακυβέρνησης, τον κύριο Φαίδωνα Κακλαμάνη, για την δική του τοποθέτηση. 

Φ. ΚΑΚΛΑΜΑΝΗΣ: Γεια σας και από εμένα.


Κακλαμάνης Φαίδων λέγομαι. Είμαι ο Προϊστάμενος της Υπηρεσίας Ανάπτυξης Πληροφορικής, είναι ουσιαστικά μία Υπηρεσία με δύο Διευθύνσεις. Η μία  ασχολείται με τα μεγάλα έργα πληροφορικής, είναι το «ΣΥΖΕΥΞΙΣ», είναι όλο το σύστημα των ΚΕΠ, όλο αυτό το τρικάναλο που λέμε, είναι τα προγράμματα «ΔΙΑΥΓΕΙΑ», «ΑΠΟΓΡΑΦΗ», είναι και όλη αυτή η ιστορία με τις ψηφιακές υπογραφές που έχουμε ξεκινήσει τώρα.


Η εισήγησή μου, ξέρετε σήμερα ήθελα να σας πω μερικά πράγματα για την στρατηγική που έχει σχεδιαστεί και έχει δει και το φως της δημοσιότητας, έχει συζητηθεί και με την τρόικα και την Task Force και τα λοιπά, για την επόμενη Προγραμματική Περίοδο. Να σας πω και μερικά πράγματα και για το Action Plan, δηλαδή ουσιαστικά για το Επιχειρησιακό Πρόγραμμα που σχεδιάζεται αυτή τη στιγμή, αναφορικά ας πούμε με την επόμενη Προγραμματική Περίοδο, το οποίο βέβαια δεν έχει οριστικοποιηθεί, θα βγει και σε διαβούλευση, αλλά κάποιες βασικές αρχές και ένα πλαίσιο θα μπορούσα να σας πω. 


Παρακολούθησα όμως και τις εισηγήσεις τις χθεσινές και του κυρίου Καφαντάρη αλλά και των άλλων συναδέλφων και είδα ότι πάρα πολλά θέματα έχουν καλυφθεί. Δηλαδή τα θέματα, αν θέλετε και οι βασικές αρχές ας πούμε στον τομέα της Ηλεκτρονικής Διακυβέρνησης, έχουν λεχθεί και δεν είναι κάτι το οποίο ας πούμε θα μπορούσα να προσθέσω εγώ. 

Είναι κάποιες βασικές αρχές, είναι αποδεκτές από όλους, τις δεχόμαστε και το ζητούμενο είναι όχι να συμφωνούμε ας πούμε για το αυτονόητο, είναι να έχουμε την βούληση και τη συνέπεια να τις υλοποιήσουμε και αυτό είναι το ζητούμενο σε αυτή τη χώρα. Επειδή τυχαίνει να έχω δουλέψει σαν μηχανικός σε ξένες χώρες, στη Γερμανία, να έχω 10 χρόνια σε αυτή τη χώρα και ξέρω πολύ καλά πώς λειτουργούν οι άνθρωποι και πώς βάζουν στόχους και τους υλοποιούν. Είναι αυτό το ζητούμενο σε αυτή τη χώρα, δεν είναι τίποτα άλλο. Ούτε τεχνογνωσία μας λείπει, ούτε μυαλό μας λείπει, ούτε εργατικότητα, αλλά είναι αυτό ακριβώς ας πούμε το κλειδί αν θέλετε της όλης προσπάθειας, που θα πρέπει με συνέπεια όλοι να δούμε. 

Πριν αρχίσω, να σας πω μερικά πράγματα για τη στρατηγική αν θέλετε και για το Επιχειρησιακό Πρόγραμμα, το οποίο  θα μείνω μόνο σε μερικές διαφάνειες, δεν θα πάω δηλαδή βάσει της εισήγησής μου, για να καλύψω περισσότερο ας πούμε και τα θέματα που συζητήθηκαν και χθες. Για αυτό και αλλάζω λιγάκι την εισήγησή μου. Και επειδή τα θέματα αυτά είναι και θέματα που σας ενδιαφέρουν. 

Καταρχήν να πούμε μερικά πράγματα για τις δράσεις τις οριζόντιες που έτρεχαν αυτή τη στιγμή από την Υπηρεσία μου. Είναι καταρχήν το «ΣΥΖΕΥΞΙΣ», που σας αφορά όλους σας. Φεύγουμε από το «ΣΥΖΕΥΞΙΣ 1», πάμε στο «ΣΥΖΕΥΞΙΣ 2», πάμε σε ένα έργο 600 τόσων εκατομμυρίων που καλύπτει 35.000 περίπου φορείς. Είχαμε κάποια αρκετή καθυστέρηση και λόγω της Διακομματικής και τα λοιπά. Θέλω να πιστεύω ότι σε ένα περίπου μήνα, το πολύ δύο, θα έχει βγει στον αέρα και θα καλύψει τις ανάγκες όλων των φορέων και θα τις καλύψει με μια συνέπεια. Το οποίο σας το λέω, επειδή στο «ΣΥΖΕΥΞΙΣ 1» έτυχε να είμαι και ο project manager του έργου, για τους 4.500 φορείς δηλαδή που έχουμε διασυνδεδεμένο σήμερα, δεν είχαμε αυτή τη συνέπεια που χρειαζόταν και δεν μπορούσαμε να ανταποκριθούμε στις ανάγκες των φορέων.

Τώρα όμως η διαδικασία αλλάζει, είναι νέα δυναμική, η διαδικασία είναι μέσα από μια προγραμματική συμφωνία, υπάρχει άλλη δυναμικότητα, μπορούμε κάλλιστα να αντιμετωπίσουμε πιο γρήγορα αν θέτετε τα αιτήματα των φορέων. Και στο πλαίσιο αυτό καλύπτουμε και περιοχές αν θέλετε που είχαν προβλήματα μέχρι τώρα. Μέσα από ασύρματα δίκτυα και τεχνικές που μέχρι τώρα είχαν ταλαιπωρήσει. Υπάρχει μια ευρυζωνικότητα δηλαδή σε όλη την Επικράτεια. 

Και θέλω να πιστεύω ότι θα υπάρξει πιο καλύτερη ανταπόκριση σε αυτό το νέο έργο. Γιατί δημιουργείται και ένας μηχανισμός. Σίγουρα αυτό υλοποιείται με την ΚτΠ Α.Ε., όπως ξέρετε. Εκεί ο υπεύθυνος Διευθυντής είναι ο Μοσχονάς ο Χρήστος, που είναι άνθρωπος της Υπηρεσίας δηλαδή, αποσπασμένος από την ΥΑΠ είναι, σε συνεργασία με εμάς, που ουσιαστικά έχουμε και την εποπτεία και την διαχείριση του όλου δικτύου.

Το δεύτερο θέμα που θέλω να σας πω, η δεύτερη μεγάλη οριζόντια δράση, είναι αυτό το τρικάναλο που λέμε, είναι ο «ΕΡΜΗΣ», το σύστημα των ΚΕΠ και το 1500. Γιατί το 1500 δεν δίνει μόνο πληροφορίες. Αυτή τη στιγμή βγάζει κάπου 100 Υπηρεσίες. Δηλαδή μπορεί κανείς να πάρει τηλέφωνο και να πάρει την Υπηρεσία και ηλεκτρονικά ή και μέσω ΚΕΠ.

Αυτό πρέπει να δούμε πώς πρέπει να γίνει. Δηλαδή, ξέρετε, το να βγάλει κάποια Υπηρεσία του Δημοσίου ηλεκτρονικές υπηρεσίες, είναι το ζητούμενο. Αλλά για φανταστείτε έναν πολίτη ο οποίος για μια πολυεισοδική όπως λέμε διαδικασία, δηλαδή για να ανοίξει, ξέρω εγώ, περίπτερο να το πω έτσι, χρειάζεται δέκα δικαιολογητικά. Τι θα πρέπει αυτός ο πολίτης; Να πάρει τα δέκα δικαιολογητικά από διάφορες Υπηρεσίες ηλεκτρονικά, να τα κάνει τι; Θα πρέπει να βρούμε τον τρόπο αυτά τα συστήματα αν θέλετε να διαλειτουργήσουν. Για αυτό το θέμα της διαλειτουργικότητας, έγινε και πολλή συζήτηση και στους προλαλήσαντες αλλά και χθες, να δούμε πώς αυτά τα στοιχεία, οι βεβαιώσεις, τα δικαιολογητικά που χρειάζονται, θα αποτελέσουν έναν ηλεκτρονικό φάκελο για να πάει σε αυτόν που θα βγάλει το τελικό προϊόν, την άδεια ας το πούμε έτσι.

Δηλαδή από τη μια πλευρά πρέπει οι φορείς του Δημοσίου να βγάλουν ηλεκτρονικές υπηρεσίες, μόνο που αυτές οι υπηρεσίες αποτελούν ένα δικαιολογητικό ή μια υπηρεσία που πρέπει να κουμπώσει ή να συνδυαστεί με κάποια άλλη. Για να βγει το τελικό προϊόν, όπως λέμε. Το τελικό προϊόν είναι ολοκληρωμένη υπηρεσία. Το πιστοποιητικό δηλαδή δεν είναι ολοκληρωμένη υπηρεσία, το παίρνει ο πολίτης να το πάει κάπου αλλού. Και εδώ θα πρέπει να δούμε και τα θέματα της αυτεπάγγελτης. Γιατί πρέπει να ταλαιπωρήσουμε τον πολίτη είτε να πάρει ας πούμε το έντυπο, είτε να πάρει το ηλεκτρονικό αρχείο και να το πάει από τη μία Υπηρεσία στην άλλη; 

Δεν σας κρύβω ότι πρόκειται να γίνουν σύντομα ανακοινώσεις από την πολιτική ηγεσία για αυτά τα θέματα. Για τα θέματα της αυτεπάγγελτης αναζήτησης, η οποία θα διευρυνθεί και για τα θέματα των ψηφιακών υπηρεσιών, ίσως και αυτή την εβδομάδα. Μέσα από αυτό το τρικάναλο, μέσα από όπως λέμε το single point of contact, αυτό το ένα σημείο αναφοράς, θα πρέπει να βγαίνουν όλες οι υπηρεσίες. Αν θέλετε, το σύστημα των ΚΕΠ δεν πάει να υποκαταστήσει καμία Υπηρεσία ή να κλέψει από κάποιον κάτι. Πάει να πλασάρει και να δώσει το προϊόν του ουσιαστικά. Τον μεσάζοντα κάνει. Τα ΚΕΠ, όπως ξέρετε και επειδή το σύστημα αυτό υποστηρίζεται από την Υπηρεσία μου, από τη μία από τις δυο Διευθύνσεις, εξυπηρετεί το χρόνο και δίνει κάπου 4 εκατομμύρια, αν θυμάμαι καλά, διεκπεραιώνονται 4 εκατομμύρια υποθέσεις. 

Οι υποθέσεις αυτές όμως, δεν είναι και ολοκληρωμένες υπηρεσίες. Δηλαδή κάπου ας πούμε διεκπεραιώνονται, παίρνουμε κάποιο πιστοποιητικό, κάποια βεβαίωση, να την πάμε κάπου αλλού. Αυτό, αν θέλουμε πραγματικά να δώσουμε μια υπηρεσία με προστιθέμενη αξία στον πολίτη, δεν πρέπει να… Δεν πρέπει δηλαδή τη διαδικασία τη σημερινή να την εφαρμόσουμε και στην ηλεκτρονική διαδικασία. Η ηλεκτρονική διαδικασία, για αυτό και λέγεται και ηλεκτρονική διαδικασία, για να μπορούν κάποια συστήματα να μιλάνε μεταξύ τους και να δίνουν το τελικό προϊόν. 

Αυτό το τρικάναλο λέμε να το ενισχύσουμε. Να το ενισχύσουμε τόσο με ηλεκτρονικές υπηρεσίες, τόσο με ένταξη νέων υπηρεσιών στα ΚΕΠ ας πούμε, από τις χίλιες τόσες που υπάρχουν αυτή τη στιγμή, αλλά και το Call Center ας πούμε, το τρίτο κανάλι, να το πούμε έτσι, να δώσουμε  περισσότερες υπηρεσίες σε έναν άνθρωπο ο οποίος δεν έχει την ψηφιακή πρόσβαση και ωριμότητα και το internet. Μπορεί να πάρει όμως ένα τηλέφωνο και να παραγγείλει ένα πιστοποιητικό ή μια υπηρεσία. 

Και βέβαια θα μπορούσε να χρησιμοποιηθεί όλο αυτό το σύστημα και σαν ενιαίο σύστημα ταυτοποίησης. Δηλαδή ένας πολίτης ο οποίος έχει πάει στα ΚΕΠ, έχει δείξει την ταυτότητά του και τέλος πάντων πήρε την δυνατότητα για πρόσβαση στο σύστημα «ΕΡΜΗΣ», θα μπορούσε κάλλιστα ο «ΕΡΜΗΣ» να τον δώσει έτοιμο σε ένα τρίτο σύστημα. Είναι αυτό το single sign on που λέμε. Για φανταστείτε τώρα σε 1.000 τόσα συστήματα… Στο Δημόσιο υπάρχουν 1.000 τόσοι δικτυακοί τόποι. Για φανταστείτε ο πολίτης τώρα να έχει μέσα στην τσέπη του, τους κωδικούς από όλα αυτά τα συστήματα που θα εξυπηρετηθεί. Κάνουμε το μπάχαλο, να το πω έτσι, e-μπάχαλο. Δεν μπορεί να είναι αυτό υπηρεσία στον πολίτη. 

Θα πρέπει να βρούμε έναν τρόπο, τα ΚΕΠ, αν θέλετε, αν έχουν επιβεβαιώσει την ταυτότητά τους και την προσφορά τους στον πολίτη, είναι ακριβώς αυτό. Ότι ο πολίτης δεν ψάχνει να βρει ποιος φορέας του Δημοσίου δίνει την υπηρεσία. Πάει εκεί και ξέρει ότι θα εξυπηρετηθεί για χίλιες τόσες διαδικασίες. Αυτό προσπαθούμε να το μεταφέρουμε και στον ηλεκτρονικό κόσμο, ο «ΕΡΜΗΣ» αυτό πάει να κάνει. Και ο «ΕΡΜΗΣ» της επόμενης μέρας τέλος πάντων. Γιατί σήμερα δεν μπορεί να ικανοποιεί κανέναν, ούτε καν εμένα που το έχω ξεκινήσει.

Όμως το θέμα είναι ότι έχει ένα σημείο αναφοράς. Είτε το ηλεκτρονικό κανάλι, είτε το τηλέφωνο, είτε η φυσική παρουσία που είναι τα ΚΕΠ. Και είναι μια πατέντα που και στο εξωτερικό έχει βραβευθεί ακριβώς για αυτό, το ότι δεν ταλαιπωρεί τον πολίτη, δεν τον βάζει να ψάξει σε ποια Υπηρεσία θα πάει να πάρει την υπηρεσία. Αυτό πρέπει να ενισχυθεί και πρέπει να αξιοποιηθεί και από τους φορείς.

Εγώ πιστεύω δηλαδή ότι αυτός το γκισέ περισσότερο προβάλει και εξυπηρετεί και δίνει προστιθέμενη αξία ας πούμε στις υπηρεσίες όλων των φορέων του Δημοσίου, παρά ας πούμε τις υποκαθιστά. Βέβαια οι υπηρεσίες αυτές θα βγουν από τους καθ’ ύλην αρμόδιους φορείς και οι Δήμοι εδώ πέρα έχουν τον αποφασιστικό και καθοριστικό ρόλο. Και εδώ πρέπει να δοθεί προτεραιότητα και στα χρήματα του επόμενου ΕΣΠΑ, για να μπορέσει να βγουν αυτές οι Υπηρεσίες. Η Πρόσκληση 59 και τα 20 εκατομμύρια, δεν είναι λύσεις. Θα κάνει κάποιες παρεμβάσεις, αλλά εδώ πρέπει να πέσουν αρκετά χρήματα. 

Αυτές οι εισηγήσεις έχουν γίνει και στην πολιτική ηγεσία, γιατί από ότι φαίνεται – να έρθω λιγάκι στο Επιχειρησιακό – στο  νέο ΕΣΠΑ θα υπάρξει ένα Επιχειρησιακό Πρόγραμμα του Υπουργείου Διοικητικής Μεταρρύθμισης, γύρω στα 400 – 420 εκατομμύρια, αυτό τουλάχιστον έχει βγει στην δημοσιότητα αυτή τη στιγμή, το οποίο ένα μεγάλο κομμάτι είναι για θέματα αναδιοργάνωσης, απλοποίησης διαδικασιών και τα λοιπά. Ένα άλλο μικρότερο κομμάτι είναι για υπηρεσίες, είναι για Ηλεκτρονική Διακυβέρνηση. Όμως όταν λέμε για υπηρεσίες, για υπηρεσίες. Σιδερικό, καθόλου. Το σιδερικό ίσως θα χρηματοδοτηθεί μέσα από το πρόγραμμα του Υπουργείου Ανάπτυξης. Το Επιχειρησιακό Πρόγραμμα «Ψηφιακή Σύγκλιση» δηλαδή δεν θα υπάρξει όπως τη γνωρίζουμε σήμερα.

Όλο αυτό το τρικάναλο δεν κάνει τίποτα άλλο, ουσιαστικά είναι το interface, το γκισέ ας πούμε προς τον πολίτη και την επιχείρηση και με διάφορες αν θέλετε τεχνικές, βγάζει και πράγματα – που θα σας πω παρακάτω – τα οποία δεν θα μπορούσε ο φορέας να τα βγάλει. Δηλαδή, θέλω να πω, μια ολοκληρωμένη υπηρεσία μπορεί να δοθεί μέσα από τα ΚΕΠ. Δεν μπορεί να δοθεί όμως από το Δήμο, δεν μπορεί να δοθεί από την Περιφέρεια. Υπό την έννοια ότι θα εμπλακεί η Περιφέρεια στα πιστοποιητικά και τα δικαιολογητικά που χρειάζονται για αυτή την υπηρεσία. 

Θα φύγω από το τρικάναλο, ίσως να επανέλθω λίγο αργότερα. 

Μια τρίτη δραστηριότητα της υπηρεσίας είναι, θα ξέρετε για την απογραφή. Η απογραφή, κοιτάξτε να σας πω κάτι. Πέρα από το ότι έχει αυτή τη στιγμή τα στοιχεία όλων των δημοσίων υπαλλήλων, αποτελεί όμως και ένα pool πληροφοριών, που μπορεί να αξιοποιηθεί, για κωδικολόγια, για φορείς και τα λοιπά. Ακόμη αυτό το πράγμα, αυτή την προστιθέμενη αξία δεν την έχουμε αξιοποιήσει μέχρι τώρα, περισσότερο η απογραφή ήταν για να δίνουμε πληροφορίες στην τρόικα και να κάνουμε κάποιες αναλύσεις και κάποια στατιστικά στοιχεία. Αυτό θα πρέπει να το δούμε, γιατί όντως έχει γίνει πολλή δουλειά, έχουν περάσει 2 – 3 χρόνια που έχουν εμπλακεί οι Διευθύνσεις Διοικητικού και όντως είναι μια αξιόπιστη πληροφορία που δεν την είχε το Δημόσιο.

Το τρίτο μεγάλο έργο πάλι που υποστηρίζεται από την υπηρεσία, είναι η «ΔΙΑΥΓΕΙΑ». Η «ΔΙΑΥΓΕΙΑ», ξέρετε τα προβλήματα, τα προβλήματα τα σημερινά, η «ΔΙΑΥΓΕΙΑ» αυτή τη στιγμή έχει 10 εκατομμύρια εγγραφές. Σίγουρα το σύστημα αυτό δεν είχε σχεδιαστεί για κάτι τέτοιο. Το μελλοντικό «ΔΙΑΥΓΕΙΑ», το οποίο θα βγει εκεί στον Απρίλιο, έχει όλες τις υποδομές και την λειτουργικότητα να μπορεί πραγματικά να αξιοποιηθεί αυτός ο θησαυρός των εγγράφων που υπάρχει μέσα, όχι μόνο με τον ΑΔΑ, αλλά και με χίλιους άλλους τρόπους και να γίνει συνδυασμός, αν θέλετε και αν μπορέσουμε να περάσουμε και μια πρακτική που έχει να κάνει με τα έγγραφα αυτά να είναι νόμιμα, δηλαδή να φέρουν ψηφιακή υπογραφή, καταλαβαίνετε ότι μπορεί να τα χρησιμοποιήσει ο οποιοσδήποτε, γιατί η ψηφιακή υπογραφή επέχει θέση ιδιόχειρης υπογραφής και τα λοιπά. 

Και έρχομαι στο τελευταίο κομμάτι που έχει να κάνει με τις ψηφιακές υπογραφές. Ξέρετε ότι έχει ξεκινήσει μια διαδικασία από την Υπηρεσία μου, για τις ψηφιακές υπογραφές. Οι ψηφιακές υπογραφές είναι μια κρίσιμη παρέμβαση που πραγματικά μπορεί να ανατρέψουν πράγματα. Θα σας πω μόνο το εξής. Ότι αυτή τη στιγμή, σε ευρωπαϊκό επίπεδο, ετοιμάζεται ο νέος Κανονισμός για την παροχή έμπιστων υπηρεσιών. Δηλαδή το eIDAS αν έχετε ακούσει, που έχει να κάνει με τις ψηφιακές υπογραφές, ψηφιακή αυθεντικοποίηση και όλα αυτά τα θέματα. 

Τι σημαίνει; Ότι αργά ή γρήγορα, η χρήση ψηφιακών υπογραφών θα γίνει υποχρεωτική. Αυτή τη στιγμή, η τρόικα το είχε βάλει κάπου πριν 8 αν θυμάμαι καλά, 9 μήνες, σε μια συνάντηση στο Γενικό Λογιστήριο του κράτους και ήθελε να το εφαρμόσουμε. Είπαμε ότι δεν μπορεί να γίνει αυτό από τη μια μέρα στην άλλη, χρειάζεται εκπαίδευση, χρειάζονται χίλια δυο πράγματα, παρεμβάσεις και τα λοιπά και έτσι πήραμε παράταση ζωής. Φοβάμαι ότι ίσως μέσα στο χρόνο, αυτό δεν θα μπορέσουμε να το παρατείνουμε αύριο και θα αρχίσει κάποια στιγμή και θα τρέχουμε όλοι μας, γιατί θα μας ζητήσουν υποχρεωτικά και τώρα, και αυτή τη στιγμή, τουλάχιστον σε επιμέρους διαδικασίες εφαρμόζεται αυτό. Για το e-procurement. 

Το e-procurement, όπως ξέρετε, είναι μνημονιακή υποχρέωση και κάνει χρήση ψηφιακών υπογραφών έστω και αποσπασματικά. Ήδη έρχονται εταιρίες εκεί από τον ιδιωτικό τομέα και παίρνουν ψηφιακές υπογραφές από τον «ΕΡΜΗ» για να μπορέσουν να κατέβουν στους διαγωνισμούς, που είναι υποχρεωτική η ψηφιακή υπογραφή. Και σε άλλες διαδικασίες του Δημοσίου και στους επαγγελματίες. Ξέρετε πολύ καλά για τους δικηγόρους, για την υποβολή των δικογράφων, που γίνεται χρήση ψηφιακών υπογραφών και τώρα αυτό το μέτρο, από ότι έχω μάθει, πάει να προωθηθεί και να γενικευθεί. Και στους συμβολαιογράφους και τα λοιπά.

Θα υπάρξει δηλαδή μέσα στο τρέχον έτος, μια αύξηση ας πούμε αν θέλετε και επιτάχυνση αυτής της δράσης και θα πρέπει και αυτό να το έχετε κατά νου. Μπορεί κάλλιστα οι φορείς να μπουν δειλά – δειλά και να εφαρμόσουν την ψηφιακή υπογραφή και σας λέω μόνο ένα απλό παράδειγμα, θα μπορούσε κανείς να εκπαιδεύσει τα άτομα του πρωτοκόλλου και να μπορεί να ανταλλάσσει έγγραφα και να στέλνει έγγραφα, έστω και με τον απλοϊκό και πρωτόγονο τρόπο, με την αποστολή με ένα e-mail. Να υπογράψεις ένα έγγραφο, να το σκανάρεις, να το υπογράψεις και να το στείλεις στο άλλο άκρο της Ελλάδος. Και αυτό είναι κάτι. 

Δεν είναι διαλειτουργικότητα μεταξύ των συστημάτων, γιατί ξέρετε, το τελικό ζητούμενο δεν είναι να ανταλλάσσουμε σκαναρισμένα έγγραφα, να ανταλλάσσουμε εικόνες δηλαδή. Το τελικό ζητούμενο είναι να ανταλλάσσουμε πληροφορίες και να διασταυρώνουμε πληροφορίες. Εκεί όμως απαιτείται διαλειτουργικότητα. Διαλειτουργικότητα σημαίνει ότι χρειάζονται παρεμβάσεις και από τη μια πλευρά και από την άλλη και να καθίσουμε να συζητάμε, για να μπορούμε να δώσουμε online υπηρεσίες. 

Δυστυχώς σε αυτή τη χώρα ας πούμε και η προσπάθεια και στον «ΕΡΜΗ», εμείς έχουμε αποτύχει και σας το λέω, στον «ΕΡΜΗ». Γιατί; Δεν είναι ότι ο «ΕΡΜΗΣ» δεν είχε σχεδιαστεί να δώσει συγκεκριμένες υπηρεσίες. Τώρα θα βγουν ίσως μερικές, άντε να φτάσουμε τις 20 – 30 υπηρεσίες online. Και κάποιες άλλες offline, πάλι ηλεκτρονικά, με κάποιες πατέντες που έχουμε κάνει με την θυρίδα του πολίτη, όπως ξέρετε, που είναι ένα αποθετήριο εγγράφων και τα λοιπά. Όμως η διαλειτουργικότητα σημαίνει παρεμβάσεις, χρήματα, χρόνο και αυτό είναι το τελικό ζητούμενο. Θα μας πάρει χρόνο όμως. 

Και οι Αυστριακοί και άλλα κράτη της Ευρωπαϊκής Ένωσης, ξεκίνησαν κάπως έτσι, με το document exchange, με ανταλλαγή ηλεκτρονικών εγγράφων. Δεν είναι το τελικό ζητούμενο σας λέω. Το τελικό ζητούμενο είναι η ανταλλαγή της πληροφορίας, διασταύρωση της πληροφορίας, αλλά εκεί  θα μας πάρει χρόνο. Γιατί ο πολίτης σε τελική ανάλυση, την ηλεκτρονική υπηρεσία την παίρνει, έστω και με την ανταλλαγή εγγράφων. Για την οδηγία των υπηρεσιών, που είναι μια λειτουργικότητα του «ΕΡΜΗ» που εξυπηρετούμε και είναι μνημονιακή υποχρέωση, κάπως έτσι γίνεται. Ο Γερμανός δηλαδή αρχιτέκτονας, μπορεί να υποβάλλει τον φάκελό του ηλεκτρονικά, ψηφιακά, υπογεγραμμένο και να προωθηθεί ας πούμε στο Τεχνικό Επιμελητήριο ή οπουδήποτε, να πάρει άδεια άσκησης του επαγγέλματος. Γίνεται και με αυτό τον τρόπο.

Πρέπει να βρούμε δηλαδή όλες αυτές τις πρακτικές και τις τεχνικές λύσεις, τις εφαρμόσιμες λύσεις, που μας δίνουν λύση στο πρόβλημα, αυτό που σας είπα, το να ανταλλάσσουν έγγραφα οι Υπηρεσίες του Δημοσίου ας πούμε ηλεκτρονικά, δεν χρειάζεται τίποτα άλλο, κάποια μικρή εκπαίδευση ας πούμε στο πρωτόκολλο, ψηφιακή υπογραφή για 5 – 10 άτομα και ένα scanner και αμέσως κάνεις χρήση του e-mail. Εφαρμόζονται τώρα αυτά τα πράγματα και εφαρμόστηκαν και σε ευρωπαϊκό επίπεδο, οι Αυστριακοί τα εφάρμοζαν 5 χρόνια. Δεν ανακαλύπτουμε εμείς, ούτε φέρνουμε καινοτομικές ιδέες, απλά προσπαθούμε να εφαρμόσουμε αυτά που εφάρμοσαν οι άλλοι πριν 15 και 20 χρόνια.

Άρα λοιπόν, τις ψηφιακές υπογραφές δείτε τις λιγάκι, η Υπηρεσία μου είναι πάντα διαθέσιμη να σας δώσει και αυτά τα στικάκια τέλος πάντων που λέμε, αλλά και να σας δώσει όλη την πληροφορία, υπάρχει και αναρτημένη, να σας βοηθήσει να κάνετε αυτό το πρώτο βήμα. Εφαρμόστε το, μπορεί να εφαρμοστεί γρήγορα και χωρίς καθυστερήσεις και χωρίς κόστος. Γιατί τώρα για να αυτοματοποιήσουμε και να ηλεκτρονικοποιήσουμε όλη την ροή της εσωτερικής διαδικασίας, που είναι και το τελικό ζητούμενο, να έχουμε document management συστήματα και λοιπά, αυτό θα μας πάρει λιγάκι χρόνο. Αλλά ας τα αφήσουμε, ας πάμε βήμα – βήμα που λέμε, να εφαρμόσουμε κάποια πράγματα. 

Για να μην τρώω όμως το χρόνο και για να πω και μερικά πράγματα για το θέμα της εισήγησής μου. 

Καταρχήν έχει δει το φως της δημοσιότητας ένα επιχειρησιακό, ένα στρατηγικό πλάνο, το οποίο εντάσσεται αν θέλετε μέσα στην ψηφιακή στρατηγική που έχουμε για τη χώρα, η οποία έχει σχεδιαστεί από το Γραφείο του Πρωθυπουργού. Μέσα σε αυτό το πλάνο αν θέλετε της στρατηγικής, δεν θα διαφωνήσετε – και μπορείτε να δείτε και την εισήγησή μου – με τις γενικές αρχές, που είναι αυτά που λέμε τόσα χρόνια και αυτό είναι το πλαίσιο το οποίο πρέπει να εφαρμόσουμε όλοι και η στόχευση είναι να εξυπηρετήσουμε τον πολίτη, να βγάλουμε νέες ηλεκτρονικές υπηρεσίες, να δούμε τα θέματα της διαφάνειας, να δούμε τα θέματα της ασφάλισης, της ιδιωτικότητας και χίλια δυο άλλα πράγματα. Να δούμε τα θέματα της διαλειτουργικότητας, να δούμε τα θέματα των μητρώων και άλλες δράσεις, τις οποίες λίγο – πολύ τις ξέρετε και δεν θέλω να σας κουράσω.

Έρχομαι λιγάκι στο action plan, το οποίο αν θέλετε είναι και αυτό που μας ενδιαφέρει. Αυτή τη στιγμή εκείνο που θα μπορούσε να είναι ανακοινώσιμο, είναι αυτά τα μεγάλα έργα τα οποία είχαμε πει ότι θα υλοποιήσουμε κατά καιρούς και είναι ο επόμενος «ΕΡΜΗΣ», αυτό το CRM όπως λέμε, να μπορούμε να διαχειριστούμε το προφίλ του πολίτη και όλες τις συναλλαγές του στο Δημόσιο, με έναν ενιαίο τρόπο και βέβαια τον πολίτη να τον αντιμετωπίζουμε ας πούμε από μια κεντρική είσοδο, μέσα από μια ταυτοποίηση που θα του γίνεται και όχι σε κάθε σύστημα του Δημοσίου. 

Είναι το ERP, που έχει να κάνει με όλη την οικονομική διαχείριση, του Υπουργείου Οικονομικών ουσιαστικά, είναι το HRMS το οποίο έχει να κάνει με την διαχείριση του ανθρώπινου δυναμικού, αυτό που έχουμε στήσει τώρα, την απογραφή, είναι ένα μητρώο ας πούμε και τίποτα άλλο. Το οποίο θα υιοθετηθεί και θα μπει στο νέο σύστημα.

Και βέβαια είναι και τα θέματα, το e-procurement, που έχει ξεκινήσει τώρα και είναι και από τα βαριά συστήματα, που έχει από πίσω μεγάλη ουρά σε ότι αφορά τις διαδικασίες, την διαφάνεια και τα λοιπά. 

Τα χρήματα, σας είπα ότι είναι – τουλάχιστον από το Επιχειρησιακό το δικό μας – γύρω στα 420 εκατομμύρια, αν θυμάμαι καλά γύρω στα 180 είναι για το e-government, για υπηρεσίες όμως, καθαρά για υπηρεσίες, ηλεκτρονικές υπηρεσίες κα τα άλλα είναι για αναδιοργάνωση.

Η προσπάθεια που γίνεται, είναι αυτά τα χρήματα να τα αξιοποιήσουν οι καθ’ ύλην αρμόδιοι φορείς, αυτοί που θα βγάλουν τις υπηρεσίες και οι υπηρεσίες βγαίνουν από τους Δήμους. Κυρίως από τους Δήμους. Η Κεντρική Διοίκηση μπορεί να παίξει ένα ρόλο συντονιστικό αν θέλετε, για να μιλήσουμε όλοι μαζί και να συνεργαστούμε. Δηλαδή δεν είναι να  κάνει καθένας, γιατί αυτό που έχει γίνει σε όλα τα Επιχειρησιακά μέχρι τώρα και τα χρήματα που πήγαν και δεν έπιασαν τόπο και δεν βγήκαν προς τον πολίτη – αν θυμάστε ο κύριος Τζωρτζάκης είχε πει για 7 δις τα τελευταία χρόνια – είναι ότι κάθε ένας έχτιζε το κουτάκι του. Δεν ενδιαφερόταν αν θα επικοινωνήσει και θα συζητήσει με τον άλλον. Και φανταστείτε ας πούμε, να σου δώσω εγώ ηλεκτρονικά το πιστοποιητικό γέννησης και να το κάνεις τι; Να το πας πού; Να το πάρεις ας πούμε στο στικάκι και πού να το πας, τι να το κάνεις; Πρέπει να δούμε πώς θα διαλειτουργήσουμε ώστε αυτό το ηλεκτρονικό να αξιοποιηθεί κάπου αλλού και αυτό δεν έγινε δυστυχώς και ελπίζω να γίνει την επόμενη προγραμματική περίοδο.

Σας ευχαριστώ πολύ.

ΠΡΟΕΔΡΕΙΟ: Απομένουν μόνο δύο ομιλητές ακόμα. Νομίζω ότι πρέπει να τα συγκεντρώσουμε για την οικονομία του χρόνου. 


Παρακαλώ τον κύριο Γκέκα, Διευθύνοντα Σύμβουλο της ΕΕΤΑΑ, για την δική του τοποθέτηση.

Ρ. ΓΚΕΚΑΣ: Αγαπητές κυρίες και κύριοι, αγαπητέ κύριε Πρόεδρε, αγαπητέ κύριε Αντιπρόεδρε, αγαπητό Προεδρείο.


Ευχαριστώ για την τιμή.


Επιτρέψτε μου πριν ξεκινήσω, θα είμαι πολύ σύντομος, απλώς να διευκρινίσω κάτι, γιατί χθες υπήρξε μία παρέμβαση.


Η ΕΕΤΑΑ στα προγράμματα τα οποία τρέχει, είναι διαχειριστής. Το πλαίσιο, οι προδιαγραφές και κυρίως οι πολιτικές αποφάσεις, προφανώς δεν είναι της ΕΕΤΑΑ.


Για τα συγκεκριμένα προγράμματα που συζητάμε για την «Ψηφιακή Σύγκλιση», έχει στηθεί με ΚΥΑ συγκεκριμένη ομάδα διοίκησης έργου, στην οποία συμμετέχει το Υπουργείο Εσωτερικών, η Διαχειριστική Αρχή της «Ψηφιακής Σύγκλισης», η ΚΕΔΕ και εμείς σαν διαχειριστές και είναι αυτοί οι οποίοι βάζουν το πλαίσιο και τις προδιαγραφές του προγράμματος.


Τώρα θα προσπαθήσω, επειδή είστε κουρασμένοι, να είμαι πάρα πολύ σύντομος. 


Αυτό που προσπαθούμε να κάνουμε και το ξέρετε οι περισσότεροι στους Δήμους, είναι ότι, ωραία η κατάσταση στην Βαρκελώνη, αλλά η σχέση της ψηφιακής κατάστασης του Δήμου Βαρκελώνης με την ψηφιακή κατάσταση των ελληνικών Δήμων, είναι φαντάζομαι η ίδια με τη σχέση της Barcelona με τον ΠΑΣ Γιάννενα. Οπότε αυτό που πρέπει να κάνουμε πριν από όλα, είναι να δούμε τι γίνεται με την ελληνική πραγματικότητα.


Το ξέρετε ότι έχει πάει ένα ερωτηματολόγιο σε όλους τους Δήμους. Αυτή τη στιγμή είμαστε σε αυτή τη διαδικασία, έχουν στείλει το 50% περίπου των Δήμων απαντήσεις στο ερωτηματολόγιό τους, άρα στατιστικά μπορούμε να πούμε ότι έχουμε πληθυσμό, άρα μπορούμε να σας παρουσιάσουμε τα πρώτα αποτελέσματα. Θα παρακαλούσα όμως όλους τους συναδέλφους που δεν έχουν στείλει το ερωτηματολόγιο, να το στείλουν, γιατί είναι πάρα πολύ βασικό. Είναι πάρα πολύ βασικό και για την εξέλιξη του προγράμματος που τρέχουν τώρα, αλλά και για τα επόμενα προγράμματα που θα μας έρθουν.


Στο πρώτο ερώτημα, βλέπετε ότι τα 3/4 περίπου των Δήμων, έχουν κάποια δομή πληροφορικής στο Δήμο τους. Αυτοί που δεν έχουν, δηλαδή το 22%, βάλτε το 25% μαζί και με το όχι, είναι κυρίως οι μικροί Δήμοι, για τους οποίους θα πρέπει να δούμε να υπάρχει κάποια βοήθεια, κάποια υποστήριξη. Κυρίως αυτό εντοπίζεται στους ορεινούς και στους νησιωτικούς Δήμους.


Οι Διευθύνσεις, που είναι το 4%, εντοπίζονται στους μεγάλους Δήμους, πρωτεύουσες και πολεοδομικά συγκροτήματα, ενώ το πιο συνηθισμένο που βλέπετε, είναι να υπάρχει ένα Τμήμα Πληροφορικής σε επίπεδο Δήμου. 


Όταν δεν υπάρχει πληροφορική, προς τα πού απευθυνόμαστε σαν Δήμοι; Κυρίως σε εξωτερικούς συνεργάτες. Βλέπετε πάνω, σχεδόν οι μισοί, έχει το 50 συν 1, την πλειοψηφία έχουν οι εξωτερικοί σύμβουλοι, ενώ ένα πολύ μικρό, 1/4 περίπου των Δήμων χρησιμοποιούν κάποιον από τους υπαλλήλους του Δήμου που έχει τις σχετικές γνώσεις.


Το μεγάλο ερώτημα που τέθηκε, τίθεται και το έβαλε μετ’ επιτάσεως και ο κύριος Πρωθυπουργός, είναι τι γίνεται με το Wi-Fi. Βλέπουμε ότι ένα μεγάλο ποσοστό, 80% περίπου των Δήμων έχει Wi-Fi. Πολλοί από αυτούς δεν είναι μικροί Δήμοι. Πολλοί μικροί Δήμοι έχουν τέτοιες εγκαταστάσεις και κυρίως τα τελευταία χρόνια, με τα προβλήματα που προέκυψαν με τις ιστορίες με τα φαρμακεία και τα Ασφαλιστικά Ταμεία.


Αυτοί οι Δήμοι, οι μικροί Δήμοι, ανήκουν στο μπλε, στο 35%. Ενώ δηλαδή πάρα πολλά hot spot έχουν χρηματοδοτηθεί από τις προηγούμενες Προγραμματικές Περιόδους, περίπου το 1/3 των Δήμων, πάνω από το 1/3 των Δήμων έχουν χρηματοδοτήσει με ίδιες δαπάνες, με ίδια έσοδα, από αυτά τα λίγα τα οποία έχουν, την δημιουργία τέτοιων υποδομών και κυρίως αυτοί είναι οι μικροί Δήμοι. Μικροί αγροτικοί Δήμοι. 


Τώρα, από ένα σύνολο περίπου 20 εφαρμογών, οι πιο δημοφιλείς – εντός εισαγωγικών – εφαρμογές οι οποίες δουλεύουν αυτή τη στιγμή στους Δήμους, είναι, βλέπετε, η λογιστική εφαρμογή, που ούτως ή άλλως υπήρξε πρόγραμμα, από το Γ΄ ΚΠΣ οι παλαιότεροι θα το θυμάστε, η μισθοδοσία που ήταν στο ίδιο πρόγραμμα, το δημοτολόγιο, το ηλεκτρονικό πρωτόκολλο και οι εφαρμογές εσόδων.


Πάλι από το Γ΄ ΚΠΣ είχαμε και την χρηματοδότηση της διαδικτυακής πύλης. Θα θυμάστε, υπήρχε και ένα πρόγραμμα στο Επιχειρησιακό Πρόγραμμα που είχε φτιαχτεί για την υποστήριξη του Καποδίστρια, άρα λοιπόν βλέπου με ότι περίπου το σύνολο των Δήμων της χώρας έχει μια διαδικτυακή πύλη, άρα έχουμε μία πρώτη βάση για να μπορέσουμε να συζητήσουμε για περαιτέρω υπηρεσίες.


Πόσοι χρησιμοποιούν για να εξυπηρετήσουν τους πολίτες τους με την διαδικτυακή τους πύλη; Ένα αρκετά μεγάλο ποσοστό, το 84%. Το 16% δεν είναι λίγο όμως και θα πρέπει να δούμε πώς μπορούμε να τους βοηθήσουμε να βάλουν αυτή την υποδομή που έχουν, στην υπηρεσία του δημότη. 


Ποιες είναι οι υπηρεσίες που παρέχουν μέσω της διαδικτυακής τους πύλης; Το πιο συνηθισμένο είναι τα νέα. Το δεύτερο είναι η δημοσίευση των προκηρύξεων, που ούτως ή άλλως, τώρα μεταξύ μας, είναι υποχρεωτικό να το κάνουν λόγω της «ΔΙΑΥΓΕΙΑΣ» και η ανακοίνωση των αποφάσεων των Συλλογικών Οργάνων.


Έχουμε μέσα στο ερωτηματολόγιο, μία σειρά ερωτημάτων τα οποία δεν τα βάλαμε τυχαία. Δεν τα βάλαμε τυχαία γιατί; Γιατί είναι μία διερεύνηση των προθέσεων που μπορούν να υπάρξουν για ένα περαιτέρω πρόγραμμα σαν αυτό που τρέχει. 


Το πρώτο λοιπόν πράγμα που ρωτάμε – χωρίς αυτό να είναι αποκλειστικό – είναι ότι αν αυτή η διαδικτυακή πύλη που έχουμε σαν Δήμος, την χρησιμοποιούμε για την τουριστική προβολή του Δήμου μας. Βλέπετε αμέσως – αμέσως ότι ο Δήμος Ηρακλείου, που μας έλεγε προηγούμενα ο Κωστής, είναι στο 35%. Το πιο συνηθισμένο είναι το όχι, που είναι στο 63%. 


Όλοι γνωρίζουμε ότι ένα από τα πιο επιτυχημένα προγράμματα της Τοπικής Αυτοδιοίκησης τα τελευταία χρόνια, όσες πιέσεις και αν είχε, χρηματοδοτικές και άλλες, είναι το πρόγραμμα «Βοήθεια στο Σπίτι». Το «Βοήθεια στο Σπίτι» δυστυχώς εφαρμόζεται ακόμα σήμερα, όπως πρωτοσχεδιάστηκε. Είναι σίγουρο ότι χρειάζονται καινούργιες παρεμβάσεις σε αυτή τη διαδικασία, για να το κάνουμε πολύ πιο αποτελεσματικό, να παρέχουμε πολύ καλύτερες υπηρεσίες στους χρήστες οι οποίοι εντάσσονται σε αυτό το πρόγραμμα. Ποια είναι  η πιο λογική πρόταση σε αυτό το πράγμα; Να βάλουμε τις υπηρεσίες τηλεματικής στο πρόγραμμα «Βοήθεια στο Σπίτι». 

Έτσι λοιπόν λέμε, πόσες υπηρεσίες τηλεπρόνοιας – και όχι μόνο για το «Βοήθεια στο Σπίτι» - χρησιμοποιείτε; Βλέπουμε ότι φτάνουμε στο 90% και αυτό είναι ένα πάρα πολύ σοβαρό πρόβλημα, αν πάρουμε υπόψη μας ότι η Τοπική Αυτοδιοίκηση αυτή τη στιγμή είναι ουσιαστικά ο μοναδικός δημόσιος φορέας στην Ελλάδα που παρέχει κοινωνικές υπηρεσίες ή προσπαθεί να κτίσει ένα δίκτυο κοινωνικής προστασίας.

Άρα λοιπόν εδώ έχουμε αμέσως – αμέσως με αυτή την ερώτηση, ένα πεδίο δόξης λαμπρό, για να δούμε πώς μπορούμε αφενός μεν να κάνουμε οικονομικότερη και αποτελεσματικότερη την δουλειά μας, αφετέρου δε, να παρέχουμε καλύτερες, γρηγορότερες υπηρεσίες στους δημότες μας.

Όσοι θυμάστε, όσοι είχατε πάρει μέρος στη διαβούλευση για τον Καλλικράτη, μέσα στο Καλλικράτη είχαν μπει και κάποιες ιδέες που σήμερα φαίνονται τελείως νεφελώδεις, όπως εκείνες του πολυδύναμου υπάλληλου. Δεν ξέρω αν το θυμάστε τι εννοούσαμε πολυδύναμο υπάλληλο ή την διοικητική «Βοήθεια στο Σπίτι». Η ιδέα ποια ήταν; Ότι θα υπάρχει ένας υπάλληλος του Δήμου, ο οποίος με ένα μηχανάκι, έναν φορητό υπολογιστή και έναν printer, θα τον καλούσε η γιαγιά στο σπίτι της, θα πήγαινε στο σπίτι της και θα της έβγαζε επιτόπου την ληξιαρχική πράξη θανάτου του παππού.

Το ερώτημα λοιπόν είναι αυτό που ήταν και κατοχυρωμένο ας πούμε κανονιστικά στον Καλλικράτη, τι έχει γίνει; Από ότι βλέπετε, το 75% - 76% λέει ότι δεν έχει γίνει τίποτα. Ιδιαίτερα σήμερα, που με τα προβλήματα που έχουν δημιουργηθεί τα οικονομικά, η δημοτική αποκέντρωση έχει δεχθεί ένα πάρα πολύ ισχυρό πλήγμα, θα πρέπει αυτό το ζήτημα να το δούμε και να το ξαναδούμε πολύ πιο αποτελεσματικά. Και πάλι, είναι ένα θέμα το οποίο χρειάζεται πολλή δουλειά. Αυτό το ερώτημα απλώς μας εντοπίζει το τι πρέπει να κάνουμε. Αυτή η ερώτηση είναι μία ερώτηση που απευθύνεται ουσιαστικά στις μεγάλες πόλεις, πρωτεύουσες νομών ή στις πόλεις, τα πολεοδομικά συγκροτήματα. 

Από ότι είδατε, και στην Βαρκελώνη είναι ένα από τα ζητήματα τα οποία οι Δήμοι το αντιμετωπίζουν από τα πρώτα, δυστυχώς στη χώρα μας δεν έχουμε τέτοια εμπειρία. Και είναι ένα θέμα το οποίο, καθώς καταλαβαίνετε, δεν έχει σχέση μόνο με την τάξη και την οδική ασφάλεια στην πόλη, αλλά έχει και πάρα πολλή σημασία οικονομική. Πόλεις οι οποίες έχουν χρησιμοποιήσει τέτοιες πλατφόρμες, έχουν υπολογίσει ότι έχουν τουλάχιστον 25% εξοικονόμηση δαπανών.

Αυτά τα λίγα. Επαναλαμβάνω ότι θα σας παρακαλούσα πάρα πολύ, όσοι δεν έχετε συμπληρώσει το ερωτηματολόγιο, να το συμπληρώσετε. Θα βοηθήσει πάρα πολύ για τις παρακάτω δουλειές που έχουμε να κάνουμε, κυρίως έχει να κάνει η Επιτροπή Ψηφιακής Σύγκλισης, που την ευχαριστώ για μια ακόμη φορά για την τιμή που μου κάνατε. 


Ευχαριστώ πολύ.

ΠΡΟΕΔΡΕΥΩΝ: Ευχαριστούμε τον κύριο Γκέκα για την παρουσία του, γιατί πραγματικά η ΕΕΤΑΑ, ως εταιρία της Αυτοδιοίκησης, προσπαθεί καθημερινά να αναπτύξει όλες τις δράσεις.


Και καλούμε στο βήμα τον εκπρόσωπο της άλλης αυτοδιοικητικής εταιρίας της ΚΕΔΕ, της ΠΕΤΑ, τον κύριο Ραγκούση, τον Διευθύνοντα Σύμβουλο, για να μας μιλήσει για τις προκλήσεις της νέας Προγραμματικής Περιόδου.

Σ. ΡΑΓΚΟΥΣΗΣ: Κύριε Πρόεδρε, ευχαριστώ για την πρόσκληση. 


Κυρίες και κύριοι, αλλιώς είχα ξεκινήσει, άλλα είχα σχεδιάσει να πω, για άλλα νομίζω θα φτάσω να μιλήσω. Έτσι γίνεται στις ζωντανές συναντήσεις και νομίζω ότι όντως είναι μία ζωντανή συνάντηση αυτή που έχει ξεκινήσει από χτες. Οι ανάγκες πολλές φορές, μας καθοδηγούν. Άλλα έχουμε σχεδιάσει και αλλού φτάνουμε.


Είμαι στην Αυτοδιοίκηση και δουλεύω από κοντά με τους Δήμους, από το 1993. Κάποια στιγμή ένας Δήμαρχος, φωτισμένος εκείνα τα χρόνια, μου λέει: Ραγκούση, σήκω πήγαινε σε μία συνάντηση που γίνεται στις Κάννες, γιατί υπάρχει ένα δίκτυο, τα telecities. Υπάρχουν πράγματα που ανοίγουν στον κόσμο, καινούργια πράγματα που κάνουν οι Αυτοδιοικήσεις της Ευρώπης και που πρέπει και εμείς να τα παρακολουθήσουμε, να δούμε  τι κάνουν, για να τα φέρουμε εδώ. Μιλάμε τώρα περίπου 20 χρόνια πίσω.


Από τότε όλοι μας και εγώ βεβαίως, έχω δει μεγάλες αλλαγές, πολλά πράγματα να πηγαίνουν μπροστά, έχουμε δει πολλά επιτυχημένα παραδείγματα σε όλο τον κόσμο αλλά και στους πιο κοντινούς μας στην Ευρώπη και βέβαια έχουμε προσπαθήσει πολλά από αυτά να τα μεταφέρουμε στην Ελλάδα. Να τα μεταφέρουμε στον τόπο μας, να τα μεταφέρουμε στους Δήμους μας. 


Είναι αλήθεια ότι αν κάνουμε έναν απολογισμό των τελευταίων 10 – 15 ετών και δούμε την πρόοδο που έχουμε κάνει στη χώρα μας και ειδικότερα στην Αυτοδιοίκηση και την πρόοδο που έχουν κάνει άλλες Αυτοδιοικήσεις, δεν νομίζω ότι θα είμαστε και πολύ ευχαριστημένοι. Η απόσταση αντί να μικραίνει, μεγαλώνει. Παρ’ όλο που εμπόδια που είχαμε στην αρχή της δεκαετίας του 2000, 2002, 2003, ταχύτητες δικτύων ή είσοδος και αξιοποίηση του internet, ήμασταν πολύ πίσω, παρ’ όλο που έχουμε σαν κοινωνία προχωρήσει δυναμικά και έχουμε όντως και καλύτερες πλέον επικοινωνίες σήμερα, αλλά και η χρήση του διαδικτύου έχει επεκταθεί σε ευρύτερα στρώματα του πληθυσμού μας, παρ’ όλα αυτά δεν νομίζω ότι υπάρχει μία αντίστοιχη παρακολούθηση και εκσυγχρονισμός και συμμετοχή της Αυτοδιοίκησης και γενικότερα της ελληνικής Δημόσιας Διοίκησης στο θέμα.


Τι φταίει; Συνήθως εμείς στην Ελλάδα μας πιάνει ένας ενθουσιασμός και λέμε: αυτό είναι ωραίο να το κάνουμε, το άλλο είναι ωραίο να το κάνουμε. Είναι γεγονός ότι σαν λαός και σαν δομή και της διοίκησής μας, δεν έχουμε μάθει να περπατάμε με σταθερά και οργανωμένα βήματα. Πολλές φορές έχουμε παραγνωρίσει βασικά συστατικά αυτού που ονομάζουμε προγραμματισμού και σχεδιασμού, τα οποία κατά τη γνώμη μου είναι απαραίτητα  για να μπορέσεις να απαιτήσεις και να φτάσεις σε αποτελέσματα.


Το θέμα της στρατηγικής της Τοπικής Αυτοδιοίκησης στον τομέα των τεχνολογιών, πληροφορικής και επικοινωνιών, με στόχο την εξυπηρέτηση του πολίτη, δεν είναι ήσσονος – κατά τη γνώμη μου – σημασίας θέμα. Είναι από εκεί που πρέπει να ξεκινάει κανένας. Να ξεκαθαρίζει δηλαδή πολύ απλά, τι θέλει να πετύχει. Θα δούμε μετά πώς θα το κάνει. Αλλά καταρχήν να ξεκαθαρίζει τι θέλει να πετύχει. Αυτή είναι η στρατηγική. Δεν ζει μόνος του, ζει σε ένα κράτος που και εκείνο, η κεντρική του κυβέρνηση, παίρνει πρωτοβουλίες και έχει στρατηγική, πρέπει για αυτό το λόγο η δική του η στρατηγική να συνάδει, να είναι παράλληλη με αυτή της Κεντρικής Διοίκησης ή ακόμα και να συνδιαμορφώνεται μία κοινή στρατηγική, ο καθένας στο κομμάτι του, αλλά όπως και αν είναι, είναι απαραίτητο να έχουμε σαν Αυτοδιοίκηση, είναι αλήθεια ότι, δεν θυμάμαι, που δεν συμμετείχα ενεργά στην διαμόρφωση μιας τέτοιας στρατηγικής αλλά σαν αποδέκτης, σαν ένας άνθρωπος που λειτουργούσε μέσα  σε αυτό το χώρο, δεν μου έχει μείνει ποτέ μέχρι σήμερα ξεκάθαρο στο μυαλό μου τι επιτέλους επιδιώκουμε σαν Αυτοδιοίκηση σε αυτούς τους τομείς; 


Έχω ακούσει πάρα πολλά, αλλά θα ήθελα – και εδώ είναι το κρίσιμο που πρέπει κατά τη γνώμη μου να καταλήξουμε – να υπάρχουν πέντε πράγματα σημαντικά, ξεκάθαρα σε όλους, όσους εμπλέκονται, για να τα υλοποιήσουν. Από τον Υπουργό, το Δήμαρχο, το Δημοτικό Συμβούλιο και τους ανθρώπους της Αυτοδιοίκησης, το  στελεχιακό της δυναμικό, αλλά και αυτούς που είναι έξω. Να υπάρχουν κοινοί στόχοι, αποφασισμένοι μαζί και δεσμευμένοι όλοι μαζί να τους υλοποιήσουμε.


Αυτό προϋποθέτει και μια διαδικασία για την κατάρτιση αυτού που ονομάζουμε στρατηγική. Όταν κουβεντιάζαμε για την κατάρτιση του προγράμματος στην Επιτροπή Ηλεκτρονικής Διακυβέρνησης, είπαμε ότι αυτή η περίοδος πιθανόν… Όχι πιθανόν, είναι σίγουρο ότι πρέπει να ξανά θέσουμε τέτοια στρατηγικά ζητήματα, τι θέλουμε. Είναι μια περίοδος κρίσιμη, καταρχήν σε ότι αφορά τα χρηματοδοτικά μέσα είναι το όριο του περάσματος από το ΕΣΠΑ στη νέα προγραμματική περίοδο, στο ΣΕΣ,  σε συνδυασμό και με τις άλλες αλλαγές που συμβαίνουν στην πατρίδα μας, που σχετίζονται με τα οικονομικά.


Είναι λοιπόν μια κρίσιμη περίοδος, είναι ένα όριο και κατά συνέπεια πρέπει να επανατοποθετηθεί τι είναι αυτό που ζητάει και επιδιώκει η Τοπική Αυτοδιοίκηση για τα επόμενα χρόνια. Αυτή μας η παρέμβαση είναι μια συμβολή σε αυτή την προσπάθεια, δεν κλείνει, αλλά θεωρήθηκε ότι πρέπει να την ανοίξουμε αυτή την κουβέντα. Σίγουρα δεν θα κλείσει σήμερα, σίγουρα η Επιτροπή και η ίδια η ΚΕΔΕ θα συνεχίσει αυτή την πρωτοβουλία της επεξεργασίας και της διαβούλευσης αυτής της στρατηγικής, σε συνεργασία βεβαίως, όπως είπαμε και με την Κεντρική Διοίκηση.


Για να περάσω και να μην κουράζω, να πάω παρακάτω. Όπως είπα και είναι προφανές, ότι η ανάπτυξη των τεχνολογιών της πληροφορικής και των επικοινωνιών στον χώρο της Τοπικής Αυτοδιοίκησης, είναι ένας διαχρονικός στρατηγικός στόχος. Γιατί ξέρουμε πολύ καλά ότι συμβάλλει και στην ισότιμη πρόσβαση και εξυπηρέτηση των πολιτών και των επιχειρήσεων, αλλά και ταυτόχρονα ενισχύει την διαφάνεια και την αποτελεσματικότητα της τοπικής διακυβέρνησης. Όπως είπα, αυτή η παρέμβαση είναι μια συμβολή στην οικοδόμηση μιας τέτοιας στρατηγικής, μιας ολοκληρωμένης στρατηγικής, την οποία θεωρούμε σαν προϋπόθεση και τον θεμέλιο λίθο για να προχωρήσει οτιδήποτε άλλο, οποιαδήποτε δράση.


Για να δούμε όμως, Για να οικοδομήσεις μια στρατηγική, πρέπει να δεις από πού ξεκινάς και τι λάθη έχεις κάνει ή και τι θετικά έχεις κάνει μέχρι σήμερα και τι έχεις πετύχει. Είναι αλήθεια ότι στις δύο τελευταίες προγραμματικές περιόδους, υλοποιήθηκε ένας μεγάλος αριθμός έργων και υποδομών στους Δήμους, τα οποία όμως δυστυχώς – και νομίζω ότι ακούστηκε από όλους – δεν χαρακτηρίζονται από μια ολοκληρωμένη στρατηγική προσέγγιση. Μια ολοκληρωμένη προσέγγιση τόσο σε επίπεδο υποδομής, όσο και σε επίπεδο τεχνικών και λειτουργικών προδιαγραφών.

Οι θεματικές προτεραιότητες της τελευταίας περιόδου, στις οποίες συμμετείχαν οι Δήμοι, σύμφωνα και με τα έργα που έχουν εντάξει, ήταν και αυτή της υποδομής τηλεπικοινωνιών, τεχνολογίες, υπηρεσίες, τέλος πάντων πράγματα που λίγο ως πολύ γνωρίζουμε. 

Είναι αλήθεια ότι υπάρχει ένα θέμα και από την πλευρά της Κεντρικής Διοίκησης. Είναι αυτό που έλεγα πριν, η δυνατότητα συνεργασίας και η οικοδόμηση μορφών συνεργασίας, ώστε να πετύχουμε ένα πράγμα που δεν αφορά ούτε τον έναν μόνο ούτε τον άλλο. Και τους δύο. 

Είναι αλήθεια λοιπόν, ότι οι χρηματοδοτικοί πόροι πολλές φορές και οι περιοχές παρέμβασης, ήταν αποσπασματικοί και με ευθύνη της Κεντρικής Διοίκησης, η οποία δεν έλαβε υπόψη και τις ιδιαιτερότητες των Δήμων σε γεωγραφικό και δημογραφικό επίπεδο, τις ανάγκες που προέκυψαν από τις διαρθρωτικές αλλαγές του Καλλικράτη, τις δυνατότητες του υφιστάμενου και του συνεχώς μειούμενου ανθρώπινου δυναμικού των Δήμων, καθώς και τις δυνατότητες των Δήμων να φέρουν σε πέρας αυτές τις τεχνολογικές παρεμβάσεις, ώστε να εξασφαλιστεί η συνεχής και απρόσκοπτη αξιοποίηση των υποδομών του και ηλεκτρονικών υπηρεσιών.

Με την ολοκλήρωση αυτής της Προγραμματικής Περιόδου, του ΕΣΠΑ δηλαδή και έχοντας σχεδόν υλοποιήσει ένα ακόμα σημαντικό πακέτο στήριξης, οι Δήμοι στην πλειοψηφία τους έχουν εξελίξει ελάχιστα τις υπηρεσίες και νομίζω ότι ήταν μια κοινή διαπίστωση. Και τις τεχνολογικές τους όμως υποδομές. Δεν έχουν αναβαθμίσει το πλαίσιο εξυπηρέτησης των πολιτών και των επιχειρήσεων, ενώ πολλές από τις τεχνολογικές υποδομές που αναπτύχθηκαν στο παρελθόν, έχουν απαξιωθεί ή εγκαταλειφθεί. 

Πριν μιλήσω για τη στόχευση και την στρατηγική στόχευση για το 2020, όπως είπα και πριν, για να οργανώσουμε το μέλλον, για να μπορέσουμε πραγματικά να δράσουμε αποτελεσματικά, πρέπει να προσδιορίσουμε με ακρίβεια, έστω και μέσα από μία επίπονη διαδικασία, αλλά που πρέπει να γίνει, τι θέλουμε να πετύχουμε, αυτό που ονομάζουμε ποιοι είναι οι στρατηγικοί μας στόχοι, οι οποίοι βεβαίως πρέπει να είναι ρεαλιστικοί. Δεν μπορεί να μπουν όλα πάλι στο τραπέζι. Δεν είναι λίγο από όλα. Πρέπει να ληφθεί υπόψη το μέγεθος και οι ιδιαιτερότητες των Δήμων, αν θέλουμε πραγματικά, γιατί δεν είναι για όλους τα ίδια. 

Και βέβαια πρέπει να ξεκαθαρίσουμε ποιος αποφασίζει για αυτή την στρατηγική. Και εδώ είναι το πολιτικό ερώτημα. Είναι ένα ζήτημα πολιτικής. Κατά τη γνώμη μου, οι πολιτικοί εκπρόσωποι πρέπει να αποφασίσουν τελικά. Αφού όμως κατανοήσουν το βάρος, τη σημασία αυτής της απόφασης που λαμβάνουν. Κανένας από εμάς οι οποίοι ερχόμαστε να συμβάλλουμε και να στηρίξουμε, είτε στην διαμόρφωση των αποφάσεων, είτε στην υλοποίηση, δεν μπορεί να έχει τον τελικό λόγο. Οι πολιτικοί, από τον Δήμαρχο και το Δημοτικό Συμβούλιο, μέχρι τα Συλλογικά Όργανα, είναι εκείνα που πρέπει να αναλάβουν αυτό το ρόλο και πρέπει να το  κάνουν το συντομότερο δυνατόν. Αυτά για την στρατηγική.

Βεβαίως, από την ώρα που θα ξεκαθαρίσουμε και σε συνεργασία όπως είπα και με την κεντρική κυβέρνηση, τι θα πετύχουμε, τι θα επιδιώξουμε να πετύχουμε τα επόμενα χρόνια, πρέπει να περάσουμε και στο επιχειρησιακό κομμάτι. Ωραία, πώς θα το κάνουμε; Ποιες δράσεις δηλαδή, ενέργειες θα αναλάβουμε να υλοποιήσουμε; Να τις ιεραρχήσουμε αυτές, να δούμε ποιοι θα τις υλοποιήσουν. Θα είναι οι Δήμοι; Θα είναι οι Υπηρεσίες τους; Θα είναι η αγορά; Θα είναι το κράτος; Θα είναι ένας συνδυασμός; Να δούμε πώς θα χρηματοδοτηθούν όλες αυτές οι δράσεις και βεβαίως να τα παντρέψουμε όλα αυτά, για να φτιάξουμε αυτό που λέμε, τον Επιχειρησιακό Σχεδιασμό. Που πρέπει και αυτός γρήγορα να γίνει, αν θέλουμε να βάλουμε μπροστά και να αρχίσουμε στοχευμένα να υλοποιούμε. 

Όλη αυτή τη δουλειά, που τη θεωρώ σαν τον ακρογωνιαίο λίθο για να πετύχουμε και να μην γυρίσουμε μετά από 6 και 7 χρόνια και αρχίσουμε και λέμε και επαναλαμβάνουμε τις ίδιες διαπιστώσεις. Πρέπει να το κάνουμε γρήγορα. Πρέπει μέσα στο 2014 όλα αυτά τα θέματα να έχουν κλείσει. Και εκεί και μέσα από όλη αυτή την ιστορία, και με τις καινούργιες Διοικήσεις, να μπούμε, να αρχίσουμε και να υλοποιούμε. 

Οι προτάσεις μας πάνω στην στρατηγική για το 2020, δεν θα κάτσω να σας τις περιγράψω τώρα, γιατί έχουν περάσει και έτσι και αλλιώς πολλά από αυτά έχουν ειπωθεί και ακουστεί σήμερα, θα τα βρείτε και μέσα στο υλικό που σας έχει μοιραστεί. Αυτό που θα ήθελα να διατρέξω γρήγορα, είναι ότι η στρατηγική έχει ένα όραμα, έχει συγκεκριμένους τρόπους, έχει βασικές αρχές πάνω στις οποίες θα στηριχθεί και βέβαια έχει άξονες στρατηγικής. 

Όλα αυτά συνθέτουν αυτό που ονομάζουμε στρατηγική και όπως είπα, δεν μπορεί να αποκλίνουν, πρέπει να πάνε παράλληλα με αυτή που διαμορφώνει και η Κεντρική Διοίκηση. Ο εκπρόσωπος του Υπουργείου μας παρουσίασε, μας άνοιξε το δρόμο νομίζω, να μπορέσουμε να παντρευτούμε μαζί. 

Πρέπει ταυτόχρονα αυτοί οι στρατηγικοί στόχοι να συνάδουν με την στρατηγική για την Ευρώπη του 2020, έτσι όπως καθορίζεται από την ψηφιακή ατζέντα 2020 της Ευρωπαϊκής Επιτροπής με τους 7 στρατηγικούς πυλώνες και πρέπει βέβαια, για λόγους εξασφάλισης και της χρηματοδότησης, αυτοί οι άξονες προτεραιότητας και η στρατηγική μας, να συνάδει και με την επόμενη Προγραμματική Περίοδο και τους στόχους και τις επιμέρους δράσεις που εκείνη θα αναλάβει. 

Σας ευχαριστώ.

ΠΡΟΕΔΡΕΥΩΝ (Δ. ΚΑΛΟΓΕΡΟΠΟΥΛΟΣ): Ευχαριστούμε τον κύριο Ραγκούση, Διευθύνοντα Σύμβουλο της ΠΕΤΑ.


Και ήρθε η ώρα να συζητήσουμε επί αυτών που εσείς έχετε να προτείνετε ή με την τοποθέτησή σας, είτε με την ερώτηση, την απορία σας. Και επειδή υπάρχει ήδη μία πρώτη ερώτηση γραπτή, παρακαλώ τον κύριο Τσιάμη να δώσει την απάντηση, αφού πρώτα ο ερωτών, ο συνεργάτης, ο κύριος Θεοδοσίου, κάνει μία τοποθέτηση που θεωρούμε ότι είναι απαραίτητη και επεξηγηματική, για να γίνει πιο αντιληπτό το ερώτημά του στον κύριο Τσιάμη. 

Η. ΘΕΟΔΟΣΙΟΥ: Καλημέρα, λέγομαι Θεοδοσίου Ηλίας, είμαι υπεύθυνος στο Γραφείο Διοικητικής Βοήθειας και Διαφάνειας του Δήμου Λαρισαίων και όπως το έθεσα λίγο πιο συνοπτικά εγγράφως, ήθελα να παραθέσω καταρχήν μία προσωπική άποψη, η οποία ήθελα να ρωτήσω αν και κατά πόσο έχει αποτελέσει και προβληματισμό δικό σας ως ΚΕΔΕ.


Δηλαδή, το εάν και κατά πόσο το ζήτημα της ενιαιοποίησης πληροφοριακών συστημάτων και διαλειτουργικότητας, που τέθηκε και χθες και σήμερα, μπορεί να το χρησιμοποιήσουμε ως Δήμοι, σαν εργαλείο, πέρα από την προφανή αποτελεσματικότητά του στο θέμα της διαφάνειας και της εξυπηρέτησης του πολίτη, και ως ασφαλιστική δικλείδα σε ότι αφορά το να μην αφαιρεθούν περαιτέρω αρμοδιότητες από την Τοπική Αυτοδιοίκηση ή να δοθούν σε ιδιώτες, υπηρεσίες που ήδη η Τοπική Αυτοδιοίκηση και στην συγκεκριμένα περίπτωσή μας οι Δήμοι, προσφέρουν τη στιγμή αυτή.


Ευχαριστώ.

Ι. ΤΣΙΑΜΗΣ: Θα μου επιτρέψετε να αναφερθούμε σε ότι αφορά τα θέματα της τεχνολογίας πληροφορικής και επικοινωνιών, έτσι; Η ΚΕΔΕ έχει αποτυπώσει της θέσεις της και είναι και πολύ ξεκάθαρη σε γενικότερα ζητήματα. 


Σε ότι αφορά τις τεχνολογίες πληροφορικής και επικοινωνιών, να βάλουμε λίγο τα πράγματα στη σειρά, πολύ γρήγορα, για να καταλαβαίνουμε τι κουβεντιάζουμε. 

Όταν εννοούμε διαλειτουργικότητα, γιατί ο καθένας μπορεί να εννοεί ότι θέλει. Σε ότι αφορά την διαλειτουργικότητα στους Δήμους και την τεχνολογία πληροφορικής – επικοινωνιών, θα το πω με ένα παράδειγμα. Προνοιακά επιδόματα. Η διαλειτουργικότητα θα θέλαμε στο 2014 – 2020, το εξής: ο Δήμος να δέχεται τα δικαιολογητικά για τα προνοιακά επιδόματα, να μην είναι σε έναν φάκελο τέτοιο, να είναι σε ένα σύστημα, σε μια εφαρμογή, η οποία αυτή εφαρμογή θα πρέπει να συνδέεται και με τον Β΄ Βαθμό, αν χρειάζεται, αλλά και με τους υπόλοιπους Δήμους. Γιατί; Γιατί αν εγώ στο Δήμο Ορχομενού είμαι δικαιούχος προνοιακού επιδόματος και αύριο φύγω και έρθω στο Δήμο Λαρισαίων, δεν θέλω να ξανά υποβάλλω τα χαρτιά μου. Θέλω να μπω σε αυτό το σύστημα και να γίνω δικαιούχος μόνο εδώ. Με τις δικλείδες ασφαλείας που υπάρχουν χρόνια στον ιδιωτικό τομέα.

Και να το πάμε παραπέρα, την διαλειτουργικότητα; Και εάν αυτό το πράγμα γίνεται μέσω του ΟΑΕΔ, μέσω του Υπουργείου Εργασίας, δεν ξέρω πώς θα θεσμοθετηθεί σε τελικό στάδιο, θα πρέπει και τις εγκρίσεις ακόμη των δικαιολογητικών τις οποίες υποβάλλουμε, να δίνονται και κεντρικά. Αυτό είναι ένα παράδειγμα διαλειτουργικότητας.

Άρα λοιπόν, σε αυτή τη διαλειτουργικότητα, εμείς είμαστε πολύ ξεκάθαροι, την υποστηρίζουμε και οι ψηφιακές δράσεις είναι και το πρώτο βήμα. 

Τώρα, όσον αφορά για να περάσουν υπηρεσίες έξω, η προσωπική μου γνώμη – για την ΚΕΔΕ, την προσωπική μου γνώμη θα πω και δεν ξέρω, η Επιτροπή νομίζω ότι συμφωνεί – με βάση τους Οργανισμούς Εσωτερικής Υπηρεσίας των Δήμων, ο δικός μου ο Δήμος και νομίζω και του Προέδρου, οι οποίοι βρισκόμαστε κάτω από 20.000, δεν μου επιτρέπει να έχω Τμήμα Πληροφορικής και από ότι παρακολουθήσατε από όλες τις ομιλίες, η εξειδίκευση των ανθρώπων, είναι το άλφα και το ωμέγα. Είπε χθες ο Πρόεδρος, η μεγαλύτερη μεταρρύθμιση είναι εσωτερική.

Μην ξεχνάτε ότι έχουμε πρώην κοινοτικούς υπαλλήλους, οι οποίοι είναι Προϊστάμενοι. Αυτοί, δεν είμαι φανατικός οπαδός όσους λένε με ένα μεγάλο γέλωτα, ότι βάζουμε σεμέν πάνω στις οθόνες. Εάν μπορέσουμε – και αυτό είναι στοίχημα – την εμπειρία αυτών των ανθρώπων να την παντρέψουμε με τεχνολογικά εργαλεία, είναι απίστευτο πράγμα η εμπειρία αυτών των ανθρώπων. 

Άρα λοιπόν εμείς θέλουμε να ενισχύσουμε και αυτό να γίνει εξειδικευμένα. Εγώ δεν έχω Τμήμα στο Δήμο μου. Είναι στο Γραφείο του Δημάρχου. Άρα λοιπόν, δεν έχω εξειδίκευση. Άρα πρέπει να στηριχτούν τα διοικητικά στελέχη και να αποκτήσουν γνώσεις, για να μπορέσουν να παντρευτούν με τους αιρετούς και να πάμε στους δημότες.

Δεν ξέρω αν σας απάντησα, αν εννοείτε κάτι άλλο, έτσι;

ΠΡΟΕΔΡΕΥΩΝ: Να συμπληρώσει ο κύριος Κακλαμάνης, ο εκπρόσωπος του Υπουργείου σε αυτή την ερώτηση, την δική του τοποθέτηση και άποψη και νομίζω ότι είναι πολύ σημαντικό το ότι σε αυτή την ερώτηση έχουμε και την εγκυρότητα που φέρει η Κεντρική Διοίκηση, μέσω  του κυρίου Κακλαμάνη, στην συνάντησή μας.

Φ. ΚΑΚΛΑΜΑΝΗΣ: Καταρχήν να σας πω το εξής. Η διαλειτουργικότητα δεν είναι ένα απλό θέμα. Η διαλειτουργικότητα, αν πάμε στο τεχνικό της κομμάτι, γιατί έχει να κάνει με διαδικασίες και όλα αυτά τα πράγματα και να καταλαβαίνουμε την ίδια γλώσσα όταν μιλάμε, ακόμη ας πούμε και στις διάφορες έννοιες, έχει ένα τεχνικό δύσκολο κομμάτι. 


Υπάρχει αυτή τη στιγμή αν θέλετε, από την Υπηρεσία τη δική μου, έχει βγει ένα πλαίσιο διαλειτουργικότητας. Δηλαδή αυτά τα διεθνή standards και τα πρότυπα και τους κανόνες και τις διαδικασίες που πρέπει να τηρούνται όταν αναπτύσσονται πληροφοριακά συστήματα. Είναι κάπου 300 τόσες σελίδες και αφορά την διαλειτουργικότητα, είναι το πλαίσιο διαλειτουργικότητας όπως λέμε και έχει να κάνει με το ποιες προδιαγραφές πρέπει να εφαρμόζονται στους διαδικτυακούς τόπους. 

Όταν στήνουμε έναν διαδικτυακό τόπο, τα οργανωτικά αν θέλετε, το εικαστικό κομμάτι και όλα αυτά τα θέματα ασφάλειας και όλη αυτή η ιστορία. Στο πλαίσιο διεθνών κανόνων και standards ας πούμε που πρέπει να τηρούνται, γιατί η διαλειτουργικότητα δεν είναι ελληνικό θέμα, είναι θέμα διεθνές. Δηλαδή κάποια στιγμή θα διαλειτουργήσει ένα σύστημα με το εξωτερικό, θα ανταλλάξει πληροφορίες με κάποιο άλλο. Πρέπει να μιλάνε την ίδια γλώσσα. Να έχουν τα ίδια πρότυπα, να μπορούν να διασυνδεθούν και να διαλειτουργήσουν. 

Το δεύτερο κομμάτι έχει να κάνει με το θέμα των ηλεκτρονικών συναλλαγών και της διασύνδεσης και  ομιλίας των συστημάτων. 

Και το τρίτο έχει να κάνει με την ψηφιακή αυθεντικοποίηση. Δηλαδή πώς όλοι μας αναγνωρίζουμε τέλος πάντων έναν που έχει ταυτοποιηθεί σε ένα σύστημα, να τον δεχόμαστε και οι άλλοι. Αυτό που σας είπα. Ο «ΕΡΜΗΣ» δηλαδή και μέσα από κάποιο πρόγραμμα STORK, Ευρωπαϊκό Πρόγραμμα, προσπαθεί αν θέλετε και διασυνδέεται με άλλα κράτη – μέλη και αν κάποιος έχει ταυτοποιηθεί στο εξωτερικό σε κάποια αντίστοιχη αξιόπιστη Υπηρεσία, τον δέχεται ο «ΕΡΜΗΣ» ότι αυτός όντως είναι ο τάδε και τα λοιπά και  μπορεί να δεχθεί μία αίτησή του στο πλαίσιο της Οδηγίας των υπηρεσιών.

Δηλαδή η διαλειτουργικότητα, πέρα από τις διαδικασίες και το επιχειρησιακό της κομμάτι – να το πω έτσι – έχει και αρκετά τεχνικά πράγματα τα οποία πρέπει να εφαρμοστούν. Υπάρχει αυτό το πλαίσιο διαλειτουργικότητας, είναι νόμος του κράτους, έπρεπε να το εφαρμόσουμε, γιατί χωρίς διαλειτουργικότητα, δεν μπορεί να έχουμε αυτή τη διασύνδεση των συστημάτων και τις ολοκληρωμένες ηλεκτρονικές συναλλαγές. Κάθε ένας φτιάχνει το κουτάκι του, εξυπηρετεί αν θέλετε την πελατεία του, η οποία είναι η ίδια η πελατεία που έχει και ο άλλος, αλλά για τον πολίτη αυτό δεν έχει προστιθέμενη αξία. Και έχουν περάσει δυστυχώς ας πούμε τόσα Επιχειρησιακά Προγράμματα και αυτό δεν το έχουμε εφαρμόσει.

Εδώ θέλει δουλειά και θέλει προπαντός συνεργασία, να καθόμαστε κάτω όταν στήνουμε κάτι και να βλέπουμε και τον έξω κόσμο, να μην βλέπουμε μόνο τον εαυτό μας. 

Ευχαριστώ πολύ.

ΠΡΟΕΔΡΕΥΩΝ: Υπάρχει άλλη ερώτηση, τοποθέτηση, παρέμβαση; Η κυρία.

ΟΙΚΟΝΟΜΟΥ: Καλησπέρα, λέγομαι Βίκυ Οικονόμου, είμαι Υπεύθυνη Πληροφορικής του Δήμου Ζίτσας, είναι στο Νομό Ιωαννίνων και έχω μία ερώτηση για τον κύριο Ραγκούση.


Ο Δήμος έχει ήδη προμηθευτεί τον εξοπλισμό για τις ψηφιακές υπογραφές. Θέλω να ρωτήσω, υπάρχει το νομικό πλαίσιο; Έχουν ενημερωθεί όλες οι Υπηρεσίες ότι ένα πιστοποιητικό μπορεί να υπογραφεί ηλεκτρονικά; 

ΠΡΟΕΔΡΕΥΩΝ: Νομίζω ότι θα πρέπει να σας απαντήσει ο κύριος Κακλαμάνης. Δεν σας πειράζει;

Φ. ΚΑΚΛΑΜΑΝΗΣ: Σε εμένα έπρεπε να απευθυνθείτε. 


Λοιπόν, προσέξτε να σας πω κάτι. Καταρχήν το θεσμικό πλαίσιο υπάρχει. Υπάρχει και το 150 αν θέλετε το Προεδρικό Διάταγμα του 2001, το οποίο δεν είναι τίποτα άλλο, είναι μεταφορά οδηγίας, που λέει ότι η ψηφιακή υπογραφή επέχει θέση ιδιόχειρης υπογραφής και τα λοιπά. Άρα λοιπόν δεν τίθεται θέμα θεσμικού πλαισίου.


Υπάρχει, όπως ξέρετε, και ο νόμος για την Ηλεκτρονική Διακυβέρνηση, ο 3979/2011, που ουσιαστικά βάζει το πλαίσιο αν θέλετε των ηλεκτρονικών συναλλαγών. Δεν υπάρχει αυτή τη στιγμή κενό νόμου σε ότι αφορά την εφαρμογή των ψηφιακών υπογραφών. Όπως ξέρετε – δεν ήθελα να επεκταθώ στην εισήγησή μου – αυτή τη στιγμή εφαρμόζονται ψηφιακές υπογραφές. Δηλαδή το Υπουργείο Εθνικής Άμυνας έχει διεκπεραιώσει το 2013 75.000 με 80.000 έγγραφα ψηφιακά υπογεγραμμένα. Όχι τα διαβαθμισμένα. Αυτό είναι ένα άλλο κεφάλαιο, θα το δούμε αργότερα. Ας διακινηθεί και με τον συνήθη τρόπο, είναι το ελάχιστο. Ένα ποσοστό 3%, 5%. Ας κοιτάξουμε όλα τα άλλα τα πιο απλά, να τα πούμε έτσι, και μετά πάμε και στα δύσκολα.


Στο Υπουργείο Διοικητικής Μεταρρύθμισης εφαρμόζονταν αυτά τον προηγούμενο χρόνο, εμείς δεν έχουμε τόσο μεγάλη κίνηση, είναι γύρω στα 25.000 – 30.000 έγγραφα που διακινήθηκαν ψηφιακά υπογεγραμμένα. Αυτά, συνάδελφοι, έχουν κατοχυρωθεί σε ευρωπαϊκό επίπεδο. Δεν είναι κάτι, εμείς δεν ανακαλύπτουμε, οδηγίες εφαρμόζουμε. Και αυτό που σας είπα για το eIDAS, είναι η μετεξέλιξη, αν θέλετε, των ψηφιακών υπογραφών. 

Δηλαδή η δυσκολία σήμερα στις ψηφιακές υπογραφές, είναι μία και μοναδική. Ότι χρειάζονται εκείνα τα στικάκια αν θέλετε, για να αγοράσει κανείς, που κοστίζουν τέλος πάντων 10 € - 12 €, αλλά είναι και η διαδικασία που είναι λιγάκι έτσι πρωτόγνωρη ας πούμε, δεν την έχουμε εφαρμόσει. Ένας υπάλληλος που εφαρμόζει και έχει την συνήθη διαδικασία και την χρησιμοποιεί για 30 χρόνια, του λες τώρα μέσα σε λίγες ώρες να περάσει στον ψηφιακό κόσμο. Εκεί είναι οι δυσκολίες που έχουμε αντιμετωπίσει. Έχουμε δώσει 10.000 – 12.000, αν θυμάμαι, ψηφιακές υπογραφές στους δημόσιους υπαλλήλους, στοχευμένα όπως σας είπα, και για το e-procurement και τα Υπουργεία αυτά τα δύο και άλλες μεμονωμένες Υπηρεσίες.

Υπάρχει ένα πλάνο αυτή τη στιγμή που έχει δημοσιευθεί και από την κυρία Χριστοφιλοπούλου, η οποία λέει ότι μέχρι τέλος του χρόνου, τώρα σιγά – σιγά θα μπούμε και στους Δήμους. Υποτίθεται ότι πιάσαμε την Κεντρική Διοίκηση, κάναμε κάποια πράγματα, κάποιες εκπαιδεύσεις και τα λοιπά και τώρα πάμε σε όλους τους Δήμους. Και η ΚΕΔΕ εδώ θα παίξει έναν κρίσιμο ρόλο συντονιστικό, αν θέλετε, σε αυτή την προσπάθεια, για να μπορούμε να τα εφαρμόσουμε αυτά τα πράγματα.

Πάντως, θεσμική αν θέλετε θωράκιση υπάρχει, θεσμικό κενό δεν υπάρχει. Εντάξει; Είναι θέμα να αρχίσουμε δειλά – δειλά να τα εφαρμόζουμε.

ΟΙΚΟΝΟΜΟΥ: Συγνώμη, θα ήθελα να τοποθετηθώ και σε κάτι ακόμα. Στο Δήμο μας ξεκινήσαμε το 2013, μαζί με τον συνάδελφο που έχουμε, να βάζουμε κεραίες για ασύρματο internet στα χωριά. Ο Δήμος έχει 57 χωριά. Έχουμε ξεκινήσει, έχουμε βάλει σε 6 και κάναμε προμήθεια για να αγοράσουμε τις κεραίες για να εγκαταστήσουμε και στα υπόλοιπα. Πήγαμε να περάσουμε το ένταλμα στον Επίτροπο και ο Επίτροπος δεν το υπογράφει, γιατί υπάρχει απόφαση του Ελεγκτικού Συνεδρίου, στην οποία αναφέρει ότι οι Δήμοι δεν είναι υποχρεωμένοι να  παρέχουν στους πολίτες internet. Το μόνο πράγμα που μπορεί να παρέχει ο Δήμος, είναι να δώσει την δυνατότητα στον πολίτη να μπει στην ιστοσελίδα του Δήμου, δηλαδή ο Δήμος μόνο ιστοσελίδα μπορεί να στήσει και ο πολίτης ας μπει όπως θέλει στο internet και έρχεται σε σύγκρουση με τις εταιρίες που παρέχουν internet. Ενώ στην ίδια περίοδο τρέχει και η πρόσκληση για το δωρεάν Wi-Fi.


Ευχαριστώ πολύ. 

ΠΡΟΕΔΡΕΥΩΝ: Θέλω εδώ να κάνω μία παρατήρηση, με την εμπειρία που έχω σε αυτό τον τομέα σε ότι αφορά το πώς εγκρίνεται μία τέτοιου τύπου διαδικασία. 

Είναι πραγματικά πολύ θολό το τοπίο και υπάρχει πολύ μεγάλη δυνατότητα και πολύ αυξημένη πιθανότητα, υποκειμενικής εισχώρησης του κρίνοντος. Άρα ζούμε σε μία αμφίβολη πραγματικότητα και πολλές φορές βλέπουμε ότι υπάρχει μία διατύπωση – δεν ξέρω αν υπάρχει αλλού στον κόσμο – που βγαίνουν νόμοι οι οποίοι ερμηνεύουν παλαιότερους. Και αυτό προκύπτει από το αμφίβολο που δημιουργείται πολλές φορές περί την ερμηνεία τους. 

Πάντως, επειδή νομίζω ότι ως Επιτροπή έχουμε την δυνατότητα, τουλάχιστον σε επίπεδο όχι θεωρίας, όπως σας το ανέπτυξα εγώ, αλλά πραγματικότητας, να έχουμε μία τοποθέτηση, εμείς θα σας την δώσουμε και από εκεί και πέρα, στο μέτρο του δυνατού, εσείς μπορείτε να την αξιοποιήσετε. 

Παρακαλώ τον κύριο Τσιάμη, ο οποίος έχει αυτή τη δυνατότητα, να κάνει την δική του τοποθέτηση. 

Ι. ΤΣΙΑΜΗΣ: Επειδή το ίδιο ακριβώς έχει και ο Δήμος Δωρίδας και εσείς έχετε 57, ο Δήμος Δωρίδας έχει 58. Καταρχήν ησυχάστε, μόλις τελειώσουμε θα σας δώσω  το mail μου, είχα το ίδιο πρόβλημα, διότι ο πρώην καποδιστριακός μου Δήμος ήταν 3 δόλια χωριά που δεν μπορούσαν να βλέπει το ένα το άλλο και έχουμε ασύρματο internet, το οποίο από το 2008, είχα τα ίδια προβλήματα, δεν θα ξεπεράσετε κανένα όριο νομιμότητας, διότι ο αντικειμενικός και το φυσικό αντικείμενο – εντός εισαγωγικών – του Δήμου προς τους δημότες, είναι η ενημέρωση. Και το 2014 το ασύρματο Wi-Fi και ενόψει και της κρίσης, να τους πείτε ότι είναι η ενημέρωση των πολιτών.


Και να προσέξετε ότι όταν μιλάμε για Wi-Fi, μιλάμε για ασύρματο υπαίθριο internet. Δεν εννοώ να πάω εγώ στην κουζίνα του σπιτιού μου να πάρω το internet. Η κυρία που εκπροσωπούσε το Δήμο Βαρκελώνης, επειδή βρεθήκαμε μαζί με τον κύριο Μοχιανάκη στο Δήμο Βαρκελώνης, εάν δείτε τι σημαίνει ασύρματο Wi-Fi για αυτούς και για εμάς, θα εκπλαγείτε. Το ασύρματο Wi-Fi για εμάς είναι μια κεραιούλα οικιακή, μέχρι πριν μερικούς μήνες, των 100 €. Για αυτούς είναι μία κεραία των 1.500 € – και χρησιμοποιώ νούμερα για να συνεννοηθούμε – η οποία έχει άλλη πρόσβαση για τον δημότη, άλλη πρόσβαση για τον μαθητή και άλλη πρόσβαση για τον guest, τον επισκέπτη. Αυτό λοιπόν είναι.


Επειδή υπάρχει το παράδοξο με το Ελεγκτικό Συνέδριο. Ανάλογα σε κάθε Νομό, ο κάθε ένας να κάνει το δικό του, οφείλετε – θα σας δώσω εγώ την απόφαση – καταρχήν δεν το κατανοούν. Δεν κατανοούν αυτό που κουβεντιάζουμε. Εμένα μου γύρισαν πίσω την συντήρηση που πληρώνω. Λοιπόν, θα σας δώσω και τα δύο πράγματα, γιατί αυτά πρέπει να τα συντηρήσετε, αλλιώς δεν θα λειτουργήσουν. Και θα δημιουργήσετε το σκεπτικό, αλλά πρέπει να πάτε αυτοπροσώπως και να μιλήσετε, διότι δεν το κάνουν επίτηδες και μπερδεύουν πράγματα τα οποία, να μην τα βάλουμε στο τραπέζι τώρα. Άρα θα πάτε αυτοπροσώπως και η Δωρίδα με την απόφαση αυτή και δεν θα έχετε κανένα θέμα.


Και όπου υπάρχουν τέτοια ζητήματα και άλλοι Δήμαρχοι και Δημοτικοί Σύμβουλοι οι οποίοι μετέχουμε στην Επιτροπή Ηλεκτρονικής Διακυβέρνησης, να τα αποστέλλετε στην ΚΕΔΕ και εμείς, και αν δεν το έχουμε, μπορούμε να απευθυνθούμε να ζητήσουμε τις διευκρινίσεις. 

ΠΡΟΕΔΡΕΥΩΝ: Παρ’ όλα αυτά θα παρακαλούσα τον κύριο Κουγιανό να λάβει υπόψη του αυτό το θέμα και να γίνει μία πρώτη εισήγηση και εξέταση σε κεντρικό επίπεδο από την ΚΕΔΕ. Για να είναι πολύ καθαρό και να είναι ασφαλείς οι συνάδελφοι και οι αιρετοί, αλλά κυρίως οι υπηρεσιακοί συνεργάτες, οι οποίοι επωμίζονται τέτοιου είδους ευθύνες για να διεκπεραιώσουν το σκοπό τους.


Υπάρχει άλλη ερώτηση ή τοποθέτηση; Όχι.


Θέλουμε να σας ευχαριστήσουμε με την τοποθέτηση του Προέδρου της Επιτροπής Ηλεκτρονικής Διακυβέρνησης της ΚΕΔΕ και να σας μεταφέρω και προσωπικά τους χαιρετισμούς του κυρίου Προέδρου της ΚΕΔΕ, του κυρίου Ασκούνη, ο οποίος δεν είχε τη δυνατότητα, για λόγους αντικειμενικούς, να είναι παρών. 

Δ. ΚΑΦΑΝΤΑΡΗΣ: Αγαπητοί συνάδελφοι, πιστεύω ότι μετά από μία ολόκληρη μέρα κουβέντας σήμερα και εισηγήσεων από έμπειρα στελέχη, γίναμε πιο πλούσιοι σε ιδέες, αλλά φεύγουμε και προβληματισμένοι θα έλεγα, για την επόμενη μέρα.


Γιατί αυτό που αναδείχθηκε, είναι ότι πραγματικά η χώρα μας – αυτό που είπα χθες στην εισήγησή μου – είναι αρκετά πίσω ακόμα στο κομμάτι της Ηλεκτρονικής Διακυβέρνησης και της νέες τεχνολογίες. 


Άρα λοιπόν, θα λάβουμε υπόψη, έτσι και αλλιώς έχουν καταγραφεί τα πάντα. Ότι ειπώθηκε σήμερα έχει καταγραφεί από την ΚΕΔΕ, θα αποκωδικοποιηθεί, θα μελετηθεί και θα υπάρξει εισήγηση στο Όργανο της ΚΕΔΕ, ώστε να είναι και η θέση μας, ενόψει του Συμφώνου Εταιρικής Συνεργασίας, το ΣΕΣ 2014 – 2020, όπως είναι γνωστό.


Εμείς θα συνεχίσουμε, πιστεύω ότι κάναμε μια αρχή, βλέπουμε πλέον διαφορετικά την προσέγγιση που αφορά την «Ψηφιακή Σύγκλιση», τις νέες τεχνολογίες, την Ηλεκτρονική Διακυβέρνηση, τις «Έξυπνες πόλεις», όπως τις λέμε, την παροχή στον πολίτη υπηρεσίας τέτοιας που πραγματικά θα είναι προς όφελός του.


Να ευχαριστήσω την εκπρόσωπο του Δήμου της Βαρκελώνης, που βρέθηκε κοντά μας, καλεσμένη μας, για να δούμε και έξω από τη χώρα μας τι συμβαίνει, σε μια πραγματικά προηγμένη περιοχή όπως είναι η Βαρκελώνη. 

Να ευχαριστήσω όλους τους ομιλητές, ιδιαιτέρως τον εκπρόσωπο του Υπουργείου Διοικητικής Μεταρρύθμισης, την ΕΕΤΑΑ, την ΠΕΤΑ, τον ομιλητή από την Πάτρα, από το Ηράκλειο και όλους τους άλλους, γιατί πραγματικά μας έδωσαν και ιδέες και ειδικά στα στελέχη της Αυτοδιοίκησης που είναι εδώ σήμερα κοντά μας, και αυτό είναι το ευχάριστο, ότι είχαμε 80 συμμετοχές από στελέχη της Αυτοδιοίκησης, όχι μόνο αιρετούς, οι οποίοι  πραγματικά κάνουν πράξη αυτό το οποίο συζητάμε σήμερα.

Κλείνοντας, θα ήθελα να ευχηθώ να έχουμε πραγματικά μια καλή χρονιά, μιας και έχουμε και εκλογές εμείς οι αυτοδιοικητικοί, να είναι μια χρονιά η οποία πραγματικά θα αλλάξουν, θα γίνουν πράγματα στο κομμάτι των νέων τεχνολογιών και εμείς από την πλευρά μας, η ΚΕΔΕ, η Επιτροπή μας, θα είμαστε αρωγοί σε καθετί το οποίο βλέπει την εξυπηρέτηση του πολίτη.

Να είστε καλά, καλή διαμονή και ευχαριστούμε πάρα πολύ. 

